Kannada-LLM-Labs/Wikipedia-Kn huggingface dataset:
ಉಗಿಬಂಡಿ

thumb

ಉಗಿಬಂಡಿಯು ಉಗಿಯಂತ್ರದ ಮೂಲಕ ತನ್ನ ಎಳೆಯುವ ಶಕ್ತಿಯನ್ನು ಉತ್ಪಾದಿಸುವ ರೈಲುಬಂಡಿಯ ಪ್ರಕಾರ. ಈ ಬಂಡಿಗಳು ಸಾಮಾನ್ಯವಾಗಿ ಕಲ್ಲಿದ್ದಲು, ಕಟ್ಟಿಗೆ, ಅಥವಾ ಎಣ್ಣೆಯಂತಹ ದಹನಶೀಲ ವಸ್ತುಗಳನ್ನು ಸುಟ್ಟು ಇಂಧನವಾಗಿ ಬಳಸುತ್ತವೆ. ಈ ಇಂಧನವು ಆವಿಗೆಯಲ್ಲಿ ಉಗಿಯನ್ನು (ಆವಿ) ಉತ್ಪಾದಿಸುತ್ತದೆ. ಆವಿಯು ಬಂಡಿಯ ಮುಖ್ಯ ಗಾಲಿಗಳಿಗೆ (ಚಾಲಕಗಳು) ಯಾಂತ್ರಿಕವಾಗಿ ಜೋಡಿಸಲಾದ ಸರಳರೇಖೆಯಲ್ಲಿ ಹಿಂದೆಮುಂದೆ ಚಲಿಸುವ ಆಡುಬೆಣೆಗಳನ್ನು ಚಲಿಸುತ್ತದೆ. ಇಂಧನ ಮತ್ತು ನೀರು ಪೂರೈಕೆ ಎರಡನ್ನೂ ಬಂಡಿಯ ಜೊತೆಗೆ ಸಾಗಿಸಲಾಗುತ್ತದೆ, ಸ್ವತಃ ಬಂಡಿಯೊಳಗೆಯೇ ಅಥವಾ ಹಿಂದೆ ಜೋಡಿಸಲಾದ ಹೆಚ್ಚುವರಿ ಬಂಡಿಗಳೊಳಗೆ (ಸರಬರಾಜು ಬಂಡಿಗಳು).

ಉಗಿಬಂಡಿಗಳನ್ನು ಗ್ರೇಟ್ ಬ್ರಿಟನ್‍ನಲ್ಲಿ ೧೯ನೇ ಶತಮಾನದ ಮುಂಚಿನ ಭಾಗದಲ್ಲಿ ಮೊದಲು ಅಭಿವೃದ್ಧಿಗೊಳಿಸಲಾಯಿತು. ಉಗಿಬಂಡಿಗಳನ್ನು ರೈಲು ಸಾರಿಗೆಗಾಗಿ ೨೦ನೇ ಶತಮಾನದ ಮಧ್ಯಭಾಗದವರೆಗೆ ಬಳಸಲಾಯಿತು. ೧೮೦೧ ಮೊದಲ ರಸ್ತೆ ಬಂಡಿಯನ್ನು ತಯಾರಿಸಿದ್ದ ರಿಚರ್ಡ್ ಟ್ರೆವಿಥಿಕ್ ಅವರು ಮೂರು ವರ್ಷದ ನಂತರ, ೧೮೦೪ರಲ್ಲಿ ಮೊದಲ ಉಗಿಬಂಡಿಯನ್ನು ತಯಾರಿಸಿದರು. ಮೊದಲ ವಾಣಿಜ್ಯಿಕವಾಗಿ ಸಫಲ ಉಗಿಬಂಡಿಯನ್ನು ೧೮೧೨-೧೩ರಲ್ಲಿ ಜಾನ್ ಬ್ಲೆಂಕಿನ್‍ಸಾಪ್ ಸೃಷ್ಟಿಸಿದರು.

೧೯೦೦ರ ದಶಕದ ಆರಂಭದ ವರ್ಷಗಳಿಂದ ಕ್ರಮೇಣವಾಗಿ ಉಗಿಬಂಡಿಗಳ ಬದಲಾಗಿ ವಿದ್ಯುತ್ ಮತ್ತು ಡೀಸಲ್ ಬಂಡಿಗಳು ಬಂದವು. ರೈಲು ಕಂಪನಿಗಳು ೧೯೩೦ರ ದಶಕದ ಕೊನೆಯ ವರ್ಷಗಳಿಂದ ಆರಂಭಗೊಂಡು ಸಂಪೂರ್ಣವಾಗಿ ವಿದ್ಯುತ್ ಮತ್ತು ಡೀಸಲ್ ಶಕ್ತಿಗೆ ಪರಿವರ್ತಿತವಾದವು. ಉಗಿಬಂಡಿಗಳಲ್ಲಿ ಬಹುತೇಕವನ್ನು ೧೯೮೦ರ ದಶಕದ ಹೊತ್ತಿಗೆ ನಿಯಮಿತ ಸೇವೆಯಿಂದ ನಿವೃತ್ತಿಗೊಳಿಸಲಾಯಿತು. ಆದಾಗ್ಯೂ ಹಲವು ಉಗಿಬಂಡಿಗಳು ಪ್ರಯಾಣಿಕ ಮತ್ತು ಪರಂಪರೆ ಮಾರ್ಗಗಳ ಮೇಲೆ ಚಲಿಸುವುದು ಮುಂದುವರೆದಿದೆ.

ಉಗಿಬಂಡಿಗಳಲ್ಲಿ ಬೆಂಕಿ-ಕೊಳವೆ ಆವಿಗೆಯನ್ನು ಬಳಸುವುದು ಸಾಮಾನ್ಯ ಅಭ್ಯಾಸವಾಗಿತ್ತು. ಇತರ ಬಗೆಗಳ ಆವಿಗೆಗಳನ್ನು ಮೌಲ್ಯಮಾಪನ ಮಾಡಲಾಯಿತಾದರೂ ಅವನ್ನು ವ್ಯಾಪಕವಾಗಿ ಬಳಸಲಾಗಲಿಲ್ಲ. ಆವಿಗೆಯು ಅಗ್ನಿಪೆಟ್ಟಿಗೆ, ಪೀಪಾಯಿ, ಹೊಗೆಪೆಟ್ಟಿಗೆಯನ್ನು ಹೊಂದಿರುತ್ತದೆ. ಅಗ್ನಿಪೆಟ್ಟಿಗೆಯಲ್ಲಿ ಇಂಧನವನ್ನು ಸುಡಲಾಗುತ್ತದೆ. ಪೀಪಾಯಿಯಲ್ಲಿ ನೀರನ್ನು ಆವಿಯಾಗಿ ಪರಿವರ್ತಿಸಲಾಗುತ್ತದೆ. ಹೊಗೆಪೆಟ್ಟಿಗೆಯನ್ನು ಅಗ್ನಿಪೆಟ್ಟಿಗೆಯ ಹೊರಗಡೆಯ ಒತ್ತಡಕ್ಕೆ ಹೋಲಿಸಿದರೆ ಸ್ವಲ್ಪ ಕಡಿಮೆ ಒತ್ತಡದಲ್ಲಿ ಇಡಲಾಗುತ್ತದೆ.

ಕಟ್ಟಿಗೆ, ಕಲ್ಲಿದ್ದಲು ಅಥವಾ ಕೋಕ್‍ನಂತಹ ಘನ ಇಂಧನವನ್ನು ಅಗ್ನಿಪೆಟ್ಟಿಗೆಯೊಳಗೆ ದ್ವಾರದ ಮೂಲಕ ಬೆಂಕಿಯವನು ಸರಳುಗಳ ಚೌಕಟ್ಟಿನ ಮೇಲೆ ಎಸೆಯುತ್ತಾನೆ. ಈ ಚೌಕಟ್ಟು ಇಂಧನವು ಸುಡುತ್ತಿರುವಾಗ ಅದನ್ನು ಹಿಡಿದಿಡುತ್ತದೆ. ಬೂದಿಯು ಚೌಕಟ್ಟಿನ ಮೂಲಕ ಬೂದಿಪಾತ್ರೆಯೊಳಗೆ ಬೀಳುತ್ತದೆ. ಎಣ್ಣೆಯನ್ನು ಇಂಧನವಾಗಿ ಬಳಸಿದರೆ, ಗಾಳಿ ಹರಿವನ್ನು ಹೊಂದಾಣಿಕೆ ಮಾಡಲು, ಅಗ್ನಿಪೆಟ್ಟಿಗೆಯನ್ನು ನಿರ್ವಹಿಸಲು, ಮತ್ತು ಎಣ್ಣೆ ನಳಿಕೆಯ ಬಾಯಿಗಳನ್ನು ಸ್ವಚ್ಛಮಾಡಲು ಬಾಗಿಲು ಬೇಕಾಗುತ್ತದೆ.

ಉಲ್ಲೇಖಗಳು

ಆವಿ ವಾಹನಗಳು
ಕರ್ನಾಟಕ ರಾಜ್ಯ ಚಲನಚಿತ್ರ ಪ್ರಶಸ್ತಿಯ ಅತ್ಯುತ್ತಮ ಹಿನ್ನೆಲೆ ಗಾಯಕ ಪ್ರಶಸ್ತಿ



ಉಲ್ಲೇಖಗಳು
ಎತ್ತರ

ಎತ್ತರ ಎಂದರೆ ಲಂಬ ದೂರದ ಅಳತೆ, ಈ ವಸ್ತು ಅಥವಾ ಈ ವ್ಯಕ್ತಿ ಎಷ್ಟು ಎತ್ತರವಿದೆ/ಎತ್ತರವಿದ್ದಾನೆ ಎಂದು, ಅಥವಾ ಈ ಸ್ಥಾನ ಎಷ್ಟು ಎತ್ತರವಿದೆ ಎಂದು. ಉದಾಹರಣೆಗೆ, "ಆ ಕಟ್ಟಡದ ಎತ್ತರ ೫೦ ಮೀ. ಇದೆ" ಅಥವಾ "ಒಂದು ವಿಮಾನದ ಎತ್ತರ ಸುಮಾರು ೧೦,೦೦೦ ಮೀ. ಇರುತ್ತದೆ".

ಕಾರ್ಟೇಸಿಯನ್ ಪ್ರದೇಶದಲ್ಲಿ, ಒಂದು ನಿರ್ದಿಷ್ಟ ಬಿಂದು ಮತ್ತು ಸಮಾನವಾದ ವೈ-ಮೌಲ್ಯವನ್ನು ಹೊಂದಿರದ ಮತ್ತೊಂದು ಬಿಂದು ನಡುವಿನ ಎತ್ತರವನ್ನು ಲಂಬ ಅಕ್ಷದ (ವೈ) ಉದ್ದಕ್ಕೆ ಅಳೆಯಲಾಗುತ್ತದೆ. ಎರಡೂ ಬಿಂದುಗಳು ಸಮಾನ ವೈ-ಮೌಲ್ಯವನ್ನು ಹೊಂದಿದ್ದರೆ, ಅವುಗಳ ನಡುವಿನ ತುಲನಾತ್ಮಕ ಎತ್ತರ ಶೂನ್ಯವಿರುತ್ತದೆ.

ಎತ್ತರವು ಒಂದು ಉಲ್ಲೇಖ ಸಮತಲಕ್ಕೆ ಸಾಪೇಕ್ಷವಾಗಿರುತ್ತದಾದರೂ, ಭೌತಿಕ ಪ್ರಪಂಚದಲ್ಲಿನ ಎತ್ತರದ ಬಹುತೇಕ ಅಳತೆಗಳು ಸಮುದ್ರ ಮಟ್ಟ ಎಂದು ಕರೆಯಲ್ಪಡುವ ಒಂದು ಶೂನ್ಯ ಮೇಲ್ಮೈಯನ್ನು ಆಧರಿಸಿರುತ್ತವೆ. ಭೂಗೋಳ ಶಾಸ್ತ್ರದಲ್ಲಿ, ಎತ್ತರವನ್ನು ಸಾಮಾನ್ಯವಾಗಿ ಸರಾಸರಿ ಸಮುದ್ರ ಮಟ್ಟದ ಮೇಲಿನ ಒಂದು ಬಿಂದುವಿನ ಸ್ಥಾನ ಎಂದು ವ್ಯಾಖ್ಯಾನಿಸಲಾಗುತ್ತದೆ. ಸಮುದ್ರ ಮಟ್ಟದ ಮೇಲ್ಮೈಯನ್ನು ಭೂಖಂಡಗಳ ಕೆಳಗೆ ವಿಸ್ತರಿಸಬಹುದು: ಅಕೃತ್ರಿಮವಾಗಿ, ಒಬ್ಬರು ಭೂಖಂಡಗಳ ಮೂಲಕ ಸಾಗುವ ಅನೇಕ ಕಿರಿದಾದ ಕಾಲುವೆಗಳನ್ನು ಕಲ್ಪಿಸಿಕೊಳ್ಳಬಹುದು. ಆಚರಣೆಯಲ್ಲಿ, ಭೂಖಂಡದ ಕೆಳಗಿನಲ್ಲಿನ ಸಮುದ್ರ ಮಟ್ಟವನ್ನು ಗುರುತ್ವ ಮಾಪನಗಳಿಂದ ಗಣನೆ ಮಾಡಬೇಕಾಗುತ್ತದೆ, ಮತ್ತು ಸ್ವಲ್ಪ ಭಿನ್ನ ಗಣನಾ ವಿಧಾನಗಳು ಅಸ್ತಿತ್ವದಲ್ಲಿವೆ.

ಸಮುದ್ರ ಮಟ್ಟವನ್ನು ಬಳಸುವುದರ ಬದಲು, ಭೂಗಣಿತಜ್ಞರು ಎತ್ತರವನ್ನು ಹಲವುವೇಳೆ ಒಂದು ಉಲ್ಲೇಖ ಅಂಡಾಭದ ಮೇಲ್ಮೈಯಿಂದ ವ್ಯಾಖ್ಯಾನಿಸಲು ಇಷ್ಟಪಡುತ್ತಾರೆ. ಭೌಗೋಳಿಕ ಹೆಗ್ಗುರುತುಗಳನ್ನು ವ್ಯಾಖ್ಯಾನಿಸುವುದು ಉಲ್ಲೇಖದ ಪ್ರಶ್ನೆಯಾಗಿಬಿಡುತ್ತದೆ. ಉದಾಹರಣೆಗೆ, ಸಮುದ್ರ ಮಟ್ಟದ ಉಲ್ಲೇಖದಲ್ಲಿ ಅತಿ ಎತ್ತರದ ಪರ್ವತ ನೇಪಾಳ ಮತ್ತು ಟಿಬೆಟ್‍ನ ಗಡಿಯಲ್ಲಿ ಸ್ಥಿತವಾಗಿರುವ ಎವರೆಸ್ಟ್ ಶಿಖರವಾಗಿದೆ; ಆದರೆ, ತುದಿಯಿಂದ ಬುಡದವೆರೆಗಿನ ಅಳತೆಯ ದೃಷ್ಟಿಯಿಂದ ಅತಿ ಎತ್ತರದ ಪರ್ವತ ಹವಾಯಿ, ಅಮೇರಿಕದಲ್ಲಿರುವ ಮೌನಾ ಕೀ ಆಗಿದೆ.

ಮಾನವನ ಎತ್ತರವು ಮಾನವಮಾಪನ ಶಾಸ್ತ್ರದಲ್ಲಿನ ಅಧ್ಯಯನ ಕ್ಷೇತ್ರಗಳಲ್ಲಿ ಒಂದಾಗಿದೆ. ಒಂದು ಜನಸಂಖ್ಯೆಯಲ್ಲಿನ ಎತ್ತರದ ಬದಲಾವಣೆಗಳು ಹೆಚ್ಚಾಗಿ ಆನುವಂಶಿಕವಾಗಿರುತ್ತವಾದರೂ, ಜನಸಂಖ್ಯೆಗಳ ನಡುವಿನ ಎತ್ತರದ ಬದಲಾವಣೆಗಳು ಬಹುತೇಕವಾಗಿ ಪಾರಿಸರಿಕವಾಗಿರುತ್ತವೆ. ಅಭಿವೃದ್ಧಿಶೀಲ ರಾಷ್ಟ್ರಗಳ ಪೋಷಣೆಯಲ್ಲಿನ ಬದಲಾವಣೆಗಳ ಮೇಲ್ವಿಚಾರಣೆ ಮಾಡಲು ಸಂಯುಕ್ತ ರಾಷ್ಟ್ರ ಸಂಸ್ಥೆಯು (ಇತರ ಅಂಕಿಅಂಶಗಳ ಜೊತೆಗೆ) ಎತ್ತರವನ್ನು ಬಳಸುತ್ತದೆ. ಮಾನವ ಜನಸಂಖ್ಯೆಯಲ್ಲಿ, ಸರಾಸರಿ ಎತ್ತರವು ಸಂಕೀರ್ಣ ಮಾಹಿತಿಯಿಂದ ಗುಂಪಿನ ಜನನ, ಸಾಕುವಿಕೆ, ಸಾಮಾಜಿಕ ವರ್ಗ, ಆಹಾರ, ಮತ್ತು ಆರೋಗ್ಯರಕ್ಷಣೆ ವ್ಯವಸ್ಥೆ ಬಗ್ಗೆ ಸಂಕ್ಷಿಪ್ತವಾಗಿ ತಿಳಿಸುತ್ತದೆ.

ದೂರದ ಅಳತೆಗಳು
ಉಚ್ಚೆ

ಉಚ್ಚೆಯು (ಮೂತ್ರ) ಮಾನವರಲ್ಲಿ ಮತ್ತು ಅನೇಕ ಪ್ರಾಣಿಗಳಲ್ಲಿ ಚಯಾಪಚಯ ಕ್ರಿಯೆಯ ದ್ರವ ಉಪ-ಉತ್ಪನ್ನವಾಗಿದೆ. ಉಚ್ಚೆಯು ಮೂತ್ರನಾಳದ ಮೂಲಕ ಮೂತ್ರಕೋಶಕ್ಕೆ ಮೂತ್ರಪಿಂಡಗಳಿಂದ ಹರಿಯುತ್ತದೆ. ಮೂತ್ರ ವಿಸರ್ಜನೆಯ ಮೂಲಕ ದೇಹದಿಂದ ಮೂತ್ರವನ್ನು ನಾಳದ ಮೂಲಕ ವಿಸರ್ಜಿಸಲಾಗುತ್ತದೆ.

ಜೀವಕೋಶೀಯ ಚಯಾಪಚಯವು ಸಾರಜನಕದಿಂದ ಸಮೃದ್ಧವಾದ ಅನೇಕ ಉಪ-ಉತ್ಪನ್ನಗಳನ್ನು ಉತ್ಪಾದಿಸುತ್ತದೆ. ಯೂರಿಯಾ, ಯೂರಿಕ್ ಆಮ್ಲ, ಮತ್ತು ಕ್ರೀಯಾಟ್ನಿನ್‍ನಂತಹ ಈ ಉಪ-ಉತ್ಪನ್ನಗಳನ್ನು ರಕ್ತದಿಂದ ತೆಗೆದು ಹಾಕಬೇಕಾಗುತ್ತದೆ. ಈ ಉಪ-ಉತ್ಪನ್ನಗಳನ್ನು ಮೂತ್ರ ವಿಸರ್ಜನೆಯ ಅವಧಿಯಲ್ಲಿ ದೇಹದಿಂದ ಹೊರಹಾಕಲಾಗುತ್ತದೆ. ಮೂತ್ರ ವಿಸರ್ಜನೆಯು ದೇಹದಿಂದ ನೀರಿನಲ್ಲಿ ಕರಗುವ ರಾಸಾಯನಿಕಗಳನ್ನು ವಿಸರ್ಜಿಸುವ ಪ್ರಧಾನ ವಿಧಾನವಾಗಿದೆ. ಮೂತ್ರ ಪರೀಕ್ಷೆಯು ಸಸ್ತನಿ ದೇಹದ ಸಾರಜನಕಯುಕ್ತ ತ್ಯಾಜ್ಯಗಳನ್ನು ಪತ್ತೆ ಹಚ್ಚಬಲ್ಲದು.

ಮೂತ್ರವು ಭೂಮಿಯ ಸಾರಜನಕ ಚಕ್ರದಲ್ಲಿ ಪಾತ್ರ ಹೊಂದಿದೆ. ಸಂತುಲಿತ ಪರಿಸರ ವ್ಯವಸ್ಥೆಗಳಲ್ಲಿ ಮೂತ್ರವು ಮಣ್ಣನ್ನು ಫಲವತ್ತಾಗಿಸುತ್ತದೆ ಮತ್ತು ಹಾಗಾಗಿ ಸಸ್ಯಗಳು ಬೆಳೆಯುವುದಕ್ಕೆ ನೆರವಾಗುತ್ತದೆ. ಹಾಗಾಗಿ, ಮೂತ್ರವನ್ನು ರಸಗೊಬ್ಬರವಾಗಿ ಬಳಸಬಹುದು. ಕೆಲವು ಪ್ರಾಣಿಗಳು ತಮ್ಮ ಪ್ರದೇಶವನ್ನು ಗುರುತು ಮಾಡಲು ತಮ್ಮ ಮೂತ್ರವನ್ನು ಬಳಸುತ್ತವೆ. ಐತಿಹಾಸಿಕವಾಗಿ, ಮೂತ್ರವನ್ನು ಸಿಡಿಮದ್ದು ಉತ್ಪಾದನೆ, ಸ್ವಚ್ಛಗೊಳಿಸುವಿಕೆ, ಚಕ್ಕಳ ಸಂಸ್ಕರಣ ಮತ್ತು ಬಟ್ಟೆಗಳಿಗೆ ಬಣ್ಣಹಾಕುವಿಕೆಯಲ್ಲಿ ಕೂಡ ಬಳಸಲಾಗಿತ್ತು.

ಮಾನವ ಮೂತ್ರ ಮತ್ತು ಮಲವನ್ನು ಒಟ್ಟಾರೆಯಾಗಿ ಮಾನವ ತ್ಯಾಜ್ಯ ಎಂದು ಸೂಚಿಸಲಾಗುತ್ತದೆ, ಮತ್ತು ಇವನ್ನು ನಿರ್ಮಲೀಕರಣ ವ್ಯವಸ್ಥೆಯಿಂದ ನಿರ್ವಹಿಸಲಾಗುತ್ತದೆ. ಜಾನುವಾರುಗಳ ಜನಸಂಖ್ಯಾ ಸಾಂದ್ರತೆ ಹೆಚ್ಚಿದ್ದರೆ ಜಾನುವಾರುಗಳ ಮೂತ್ರ ಮತ್ತು ಮಲಕ್ಕೂ ಸರಿಯಾದ ನಿರ್ವಹಣೆ ಅಗತ್ಯವಿದೆ.

ಬಹುತೇಕ ಪ್ರಾಣಿಗಳು ಕರಗಬಲ್ಲ ವಿಷಪೂರಿತ ತ್ಯಾಜ್ಯಗಳ ನಿರ್ಮೂಲನೆಗೆ ವಿಸರ್ಜನಾ ವ್ಯವಸ್ಥೆಗಳನ್ನು ಹೊಂದಿರುತ್ತವೆ. ಮಾನವರಲ್ಲಿ, ಕರಗಬಲ್ಲ ತ್ಯಾಜ್ಯಗಳನ್ನು ಪ್ರಧಾನವಾಗಿ ಮೂತ್ರ ವ್ಯವಸ್ಥೆಯ ಮೂಲಕ ವಿಸರ್ಜಿಸಲಾಗುತ್ತದೆ. ಸ್ವಲ್ಪ ಮಟ್ಟಿಗೆ ಯೂರಿಯಾದ ರೂಪದಲ್ಲಿ, ಬೆವರುವಿಕೆ ಮೂಲಕವೂ ವಿಸರ್ಜಿಸಲಾಗುತ್ತದೆ. ಮೂತ್ರ ವ್ಯವಸ್ಥೆಯು ಮೂತ್ರಪಿಂಡಗಳು, ಮೂತ್ರನಾಳ, ಮೂತ್ರಕೋಶ, ಮತ್ತು ಮೂತ್ರ ವಿಸರ್ಜನಾ ನಾಳವನ್ನು ಒಳಗೊಂಡಿರುತ್ತದೆ. ಈ ವ್ಯವಸ್ಥೆಯು ಸೋಸುವಿಕೆ, ಮರುಹೀರಿಕೆ, ಮತ್ತು ನಾಳೀಯ ಸ್ರವಿಸುವಿಕೆ ಪ್ರಕ್ರಿಯೆಯ ಮೂಲಕ ಮೂತ್ರವನ್ನು ಉತ್ಪಾದಿಸುತ್ತದೆ. ಮೂತ್ರಪಿಂಡಗಳು ರಕ್ತದಿಂದ ಕರಗಬಲ್ಲ ತ್ಯಾಜ್ಯಗಳು, ಜೊತೆಗೆ ಹೆಚ್ಚುವರಿ ನೀರು, ಸಕ್ಕರೆಗಳು, ಮತ್ತು ಅನೇಕ ಇತರ ಸಂಯುಕ್ತಗಳನ್ನು ತೆಗೆಯುತ್ತವೆ.

ಉಲ್ಲೇಖಗಳು

ದೈಹಿಕ ದ್ರವಗಳು
ಉಚ್ಛಿಷ್ಟ

ಉಚ್ಛಿಷ್ಟ ಎಂದರೆ ಊಟವಾದ ನಂತರ ಮತ್ತು ಎಲ್ಲರೂ ತಿನ್ನುವುದು ಮುಗಿಸಿದ ಮೇಲೆ ಉಳಿದುಕೊಂಡ ಊಟದ ತಿನ್ನದಿರದ ಬಿಸಿ ಅಥವಾ ತಣ್ಣಗಿನ ಶೇಷ. (ಮೂಳೆಗಳು ಅಥವಾ ಕೆಲವು ತರಕಾರಿಗಳು ಹಾಗೂ ಹಣ್ಣುಗಳ ಸಿಪ್ಪೆಗಳಂತಹ) ತಿನ್ನಲರ್ಹವಲ್ಲವೆಂದು ಪರಿಗಣಿಸಲಾದ ಆಹಾರ ತುಣುಕುಗಳನ್ನು ಉಚ್ಛಿಷ್ಟವೆಂದು ಪರಿಗಣಿಸಲಾಗುವುದಿಲ್ಲ, ಬದಲಾಗಿ ತ್ಯಾಜ್ಯ ವಸ್ತುವೆಂದು ಪರಿಗಣಿಸಲಾಗುತ್ತದೆ. ಯಾವುದನ್ನಾದರೂ "ಉಚ್ಛಿಷ್ಟ"ವೆಂದು ಸೂಕ್ತವಾಗಿ ವರ್ಗೀಕರಿಸಬೇಕಾದರೆ, ಅದು ಸ್ವಂತವಾಗಿ ಊಟವೆಂದನಿಸಿಕೊಳ್ಳಬೇಕು, ಮತ್ತು ಹಾಗಾಗಿ ಕೇವಲ ಮೂಲದ ಭಾಗಗಳಿಗೆ (ಪಕ್ಕಖಾದ್ಯಗಳು, ಅಲಂಕಾರಕಗಳು, ಇತ್ಯಾದಿ) ಸೀಮಿತವಾಗಿರಬಾರದು.

ಉಚ್ಛಿಷ್ಟದ ಅಂತಿಮ ಗತಿಯು ಊಟವನ್ನು ಎಲ್ಲಿ ಮಾಡಲಾಯಿತು, ಊಟ ಮಾಡುವವನ ಇಷ್ಟಗಳು, ಮತ್ತು ಚಾಲ್ತಿಯಲ್ಲಿರುವ ಸಾಮಾಜಿಕ ಸಂಸ್ಕೃತಿಯನ್ನು ಅವಲಂಬಿಸಿರುತ್ತದೆ. ಮನೆ ಅಡಿಗೆಯ ಉಚ್ಛಿಷ್ಟವನ್ನು ಸಾಮಾನ್ಯವಾಗಿ ಆಮೇಲೆ ತಿನ್ನಲು ಉಳಿಸಲಾಗುತ್ತದೆ. ಖಾಸಗಿ ಪರಿಸರದಲ್ಲಿರುವುದರಿಂದ, ಗಾಳಿತೂರದ ಧಾರಕಗಳು ಮತ್ತು ಶೈತ್ಯೀಕರಣದಂತಹ ಆಹಾರ ಸಂರಕ್ಷಣಾ ಸೌಲಭ್ಯಗಳು ಹತ್ತಿರ ಇರುವುದರಿಂದ ಇದು ಸುಗಮವಾಗುತ್ತದೆ. ಸ್ವಲ್ಪ ಉಚ್ಛಿಷ್ಟ ಆಹಾರವನ್ನು ಶೀತಕದಿಂದ ತಣ್ಣಗೆಯೇ ತಿನ್ನಬಹುದು, ಇತರ ಉಚ್ಛಿಷ್ಟವನ್ನು ಮೈಕ್ರೊವೇವ್ ಅಥವಾ ಸಾಂಪ್ರದಾಯಿಕ ಅವನ್‍ನಲ್ಲಿ ಮತ್ತೆ ಬಿಸಿಮಾಡಬಹುದು, ಅಥವಾ ಹೆಚ್ಚುವರಿ ಘಟಕಾಂಶಗಳೊಂದಿಗೆ ಮಿಶ್ರಣ ಮಾಡಿ ಪುನಃ ಬೇಯಿಸಿ ಹೊಸ ಭಕ್ಷ್ಯವನ್ನು ತಯಾರಿಸಬಹುದು.

ಉಚ್ಛಿಷ್ಟವನ್ನು ಹಿಂದೂ ದೇವತೆಗೆ ಎಂದೂ ಅರ್ಪಿಸಲಾಗುವುದಿಲ್ಲವಾದರೂ, ಮಾತಂಗಿ ದೇವತೆಗೆ ಈ ನಿಷೇಧಿತ ನೈವೇದ್ಯವನ್ನು ಅರ್ಪಿಸಬೇಕೆಂದು ವಿಧಿಸಲಾಗಿದೆ. ಇದು ಪರಮ ಜ್ಞಾನ ಮತ್ತು ಅಲೌಕಿಕ ಶಕ್ತಿಗಳನ್ನು ಸಾಧಿಸುವ ಸಲುವಾಗಿ ತನ್ನ ಘನತೆಯನ್ನು ಪಡೆಯಲು ಮಾತಂಗಿಯು ಇಚ್ಛಿಸುತ್ತಾಳೆ.

ಉಚ್ಛಿಷ್ಟದಿಂದ ತಯಾರಿಸಲಾದ ಹೊಸ ಖಾದ್ಯಗಳು ವಿಶ್ವ ಪಾಕಪದ್ಧತಿಯಲ್ಲಿ ಸಾಕಷ್ಟು ಸಾಮಾನ್ಯವಾಗಿ, ಮತ್ತು ಇಂತಹ ಅನೇಕ ಖಾದ್ಯಗಳನ್ನು ಶೈತ್ಯೀಕರಣ ಹಾಗೂ ವಿಶ್ವಸನೀಯ ಗಾಳಿತೂರದ ಧಾರಕಗಳು ಅಸ್ತಿತ್ವದಲ್ಲಿರುವುದಕ್ಕೆ ಮುಂಚಿನ ದಿನಗಳಲ್ಲಿ ಸೃಷ್ಟಿಸಲಾಯಿತು. ಅನ್ಯಥಾ ತಿನ್ನಲರ್ಹವಲ್ಲದ ಮೂಳೆಗಳಿಂದ ಪೌಷ್ಟಿಕತೆಯನ್ನು ಗ್ರಹಿಸುವುದರ ಜೊತೆಗೆ, ಸ್ವತಃ ಒಂದು ಊಟವೆಂದೆನಿಸೊಳ್ಳಲು ಬಹಳ ಸಣ್ಣದಾದ ಉಚ್ಛಿಷ್ಟ ತುಣುಕುಗಳನ್ನು ಸೇರಿಸಲು ಸ್ಟಾಕ್‍ಗಳು ಮತ್ತು ಬ್ರಾತ್‍ಗಳು ಅತ್ಯುತ್ತಮ ಅಡಿಪಾಯವಾಗಿರುತ್ತವೆ. ಕ್ಯಾಸರೋಲ್‍ಗಳು, ಪಾಯೇಯಾ, ಫ಼್ರೈಡ್ ರೈಸ್, ಶೆಪರ್ಡ್ ಪೈಸ್, ಮತ್ತು ಪೀಟ್ಸಾವನ್ನು ಕೂಡ ಈ ಉದ್ದೇಶಕಾಗಿ ಬಳಸಬಹುದು, ಮತ್ತು ಇವನ್ನು ಉಚ್ಛಿಷ್ಟವನ್ನು ಮರುಬಳಸುವ ಸಾಧನವಾಗಿ ಆವಿಷ್ಕರಿಸಲಾಗಿರಬಹುದು. ಅಮೇರಿಕನ್ ವಿಶ್ವವಿದ್ಯಾಲಯ ವಿದ್ಯಾರ್ಥಿಗಳಲ್ಲಿ, ಉಚ್ಛಿಷ್ಟ ಪೀಟ್ಸಾ ಸ್ವತಃ ವಿಶಿಷ್ಟ ಗುಂಪಿನೊಳಗಿನ ಮಹತ್ವವನ್ನು ಪಡೆದುಕೊಂಡಿದೆ.

ಮರುಬಳಕೆ
ಕೀರ್ತಿ ಸುರೇಶ್ (ನಟಿ)

ಕೀರ್ತಿ ಸುರೇಶ್ ತಮಿಳು, ಮಲಯಾಳಂ ಮತ್ತು ತೆಲುಗು ಚಿತ್ರಗಳಲ್ಲಿ ಕಾಣಿಸಿಕೊಳ್ಳುವ ಭಾರತೀಯ ಚಲನಚಿತ್ರ ನಟಿ
.

ಇವರು ಮಲಯಾಳಂ ನಿರ್ಮಾಪಕರಾದ ಸುರೇಶ್ ಕುಮಾರ್ ಮತ್ತು ಮಲಯಾಳಂ ನಟಿ ಮೆನಾಕ ಅವರ ಪುತ್ರಿ. ಅವರು ತಮ್ಮ ಮೊದಲ ಪ್ರಮುಖ ಪಾತ್ರವನ್ನು ೨೦೧೩ರ ಮಲಯಾಳಂ ಚಲನಚಿತ್ರ ಗೀತಾಂಜಲಿಯಲ್ಲಿ  ನಿರ್ವಹಿಸಿದರು.

ಆರಂಭಿಕ ಜೀವನ 
ಇವರು ಮಲಯಾಳಂ ನಿರ್ಮಾಪಕರಾದ ಸುರೇಶ್ ಕುಮಾರ್ ಮತ್ತು ಮಲಯಾಳಂ ನಟಿ ಮೆನಾಕ ಅವರ ಪುತ್ರಿ.
ಕೀರ್ತಿ ತನ್ನ ವಿದ್ಯಾಭ್ಯಾಸವನ್ನು ಚೆನ್ನೈ,ತಮಿಳುನಾಡಿನಲ್ಲಿ ಮಾಡಿದರು. ನಂತರ ಅವರು ತಿರುವನಂತಪುರಂನ ಕೇಂದ್ರೀಯ ವಿದ್ಯಾಲಯದಲ್ಲಿ ಅಧ್ಯಯನ ಮಾಡಿದರು..

ವೃತ್ತಿ 

ಕೀರ್ತಿ, ಅವರ ತಂದೆಯ ಕೆಲವು ನಿರ್ಮಾಣಗಳಾದ ಪೈಲೆಟ್ಸ್ (೨೦೦೦) ಮತ್ತು ಕುಬೇರನ್ (೨೦೦೨) ಮತ್ತು ಕೆಲವು ದೂರದರ್ಶನ ಧಾರಾವಾಹಿಗಳು ಮುಂತಾದವುಗಳಲ್ಲಿ  ನಟಿಯಾಗಿ ಕೆಲಸ ಮಾಡಿದರು.

ಚಲನಚಿತ್ರಗಳ ಪಟ್ಟಿ

ದೂರದರ್ಶನ

ಪ್ರಶಸ್ತಿಗಳು 

 ೨೦೧೭- ರೇಡಿಯೋ ಸಿಟಿ ಸಿನಿ ಪ್ರಶಸ್ತಿ - ಮೆಚ್ಚಿನ ನಾಯಕಿ (೨೦೧೭)
 ೨೦೧೭- ಜೀ ಸಿನಿಮಾಲು ಪ್ರಶಸ್ತಿ  -   ನೇನು ಶೈಲಜ (೨೦೧೬)
 ೨೦೧೬ - 5ನೇ ದಕ್ಷಿಣ ಭಾರತೀಯ ಅಂತಾರಾಷ್ಟ್ರೀಯ ಸಿನಿಮಾ ಪ್ರಶಸ್ತಿ  - Idhu Enna Maayam (2015)
 ೨೦೧೬ - ದಕ್ಷಿಣ ಭಾರತೀಯ ಅಂತಾರಾಷ್ಟ್ರೀಯ ಸಿನಿಮಾ ಪ್ರಶಸ್ತಿ Idhu Enna Maayam (2016)
 ೨೦೧೫ - ಎಡಿಸನ್ ಪ್ರಶಸ್ತಿ ಅತ್ಯುತ್ತಮ ಸ್ತ್ರೀ ರೈಸಿಂಗ್ ಸ್ಟಾರ್
 ೨೦೧೪- ಏಷ್ಯಾನೆಟ್ ಚಿತ್ರ ಪ್ರಶಸ್ತಿ ವರ್ಷದ ಅತ್ಯುತ್ತಮ ಹೊಸ ಮುಖ  (ಸ್ತ್ರೀ) ಗೀತಾಂಜಲಿ	(2013)
 ೨೦೧೪ - ದಕ್ಷಿಣ ಭಾರತೀಯ ಅಂತಾರಾಷ್ಟ್ರೀಯ ಸಿನಿಮಾ ಪ್ರಶಸ್ತಿಗೀತಾಂಜಲಿ	 (2013)
 ೨೦೧೪ - Vayalar ಚಿತ್ರ ಪ್ರಶಸ್ತಿ ಎರಡನೇ ಅತ್ಯುತ್ತಮ ನಟಿ ಗೀತಾಂಜಲಿ (2013) ಮತ್ತು ರಿಂಗ್ ಮಾಸ್ಟರ್ (2014)
 ೨೦೧೪ - Nana ಚಲನಚಿತ್ರ ಪ್ರಶಸ್ತಿಗಳು ಗೀತಾಂಜಲಿ (2013)

References 

ಕ್ರೈಸ್ಟ್ ವಿಶ್ವವಿದ್ಯಾಲಯ ವಿಕಿಪೀಡಿಯ ಶಿಕ್ಷಣ ಯೋಜನೆ-೨೦೧೬-೧೭
ಉಚ್ಛ್ವಾಸ

ಗಾಳಿಯಿಂದ ಆಮ್ಲಜನಕವು ಶ್ವಾಸಕೋಶಗಳನ್ನು ಪ್ರವೇಶಿಸಿದಾಗ ಉಚ್ಛ್ವಾಸ ಉಂಟಾಗುತ್ತದೆ. ಉಸಿರಾಟದ ಆವರ್ತದ ಭಾಗವಾಗಿ, ಗಾಳಿಯ ಉಚ್ಛ್ವಾಸವು ಎಲ್ಲ ಮಾನವ ಜೀವಿಗಳಿಗೆ ಜೀವನಾಧಾರವಾದ ಪ್ರಕ್ರಿಯೆಯಾಗಿದೆ. ವಾಸ್ತವಿಕವಾಗಿ, ಇದು ತನ್ನಷ್ಟಕ್ಕೆ ತಾನೇ ಆಗುತ್ತಿರುತ್ತದೆ (ಕೆಲವು ರೋಗದ ಸ್ಥಿತಿಗಳಲ್ಲಿ ಅಪವಾದಗಳಿವೆ) ಮತ್ತು ಇದಕ್ಕೆ ಪ್ರಜ್ಞಾಪೂರ್ವಕ ನಿಯಂತ್ರಣ ಅಥವಾ ಪ್ರಯತ್ನ ಬೇಕಾಗಿಲ್ಲ. ಆದರೆ, ಉಸಿರಾಟವನ್ನು (ಒಂದು ಮಿತಿಯೊಳಗೆ) ಪ್ರಜ್ಞಾಪೂರ್ವಕವಾಗಿ ನಿಯಂತ್ರಿಸಬಹುದು ಅಥವಾ ತಡೆಯಬಹುದು. ಉಸಿರಾಟದಿಂದ (ಬದುಕುಳಿಯಲು ಮಾನವರಿಗೆ ಮತ್ತು ಅನೇಕ ಇತರ ಪ್ರಜಾತಿಗಳಿಗೆ ಅಗತ್ಯವಿರುವ) ಆಮ್ಲಜನಕವು ಶ್ವಾಸಕೋಶಗಳನ್ನು ಪ್ರವೇಶಿಸುತ್ತದೆ. ಶ್ವಾಸಕೋಶಗಳಿಂದ ಆಮ್ಲಜನಕವನ್ನು ರಕ್ತಪ್ರವಾಹದಲ್ಲಿ ಹೀರಿಕೊಳ್ಳಬಹುದು.

ಕೆಲವೊಮ್ಮೆ ಗಾಳಿಯ ಬದಲು ಇತರ ಬಾಹ್ಯ ವಸ್ತುಗಳನ್ನು ಗಾಳಿ ಮೂಲಕ ಉಚ್ಛ್ವಾಸ ಮಾಡಬಹುದು, ಉದಾ. ಹೊಗೆ. ಮನರಂಜನಾ ಉದ್ದೇಶಗಳಿಗಾಗಿ ಅನಿಲ ರೂಪದ ಇತರ ವಸ್ತುಗಳನ್ನು ಉಚ್ಛ್ವಾಸ ಮಾಡಬಹುದು. ಉದಾಹರಣೆಗೆ, ಹೀಲಿಯಂ, ನೈಟ್ರಸ್ ಆಕ್ಸೈಡ್‍ನ (ಹಾಸಾನಿಲ/ನಗೆವಾಯು) ಉಚ್ಛ್ವಾಸ ಕಾನೂನುಬದ್ಧವಾಗಿದೆ. ವಿವಿಧ ಅನಿಲ ರೂಪದ, ಆವೀಕೃತ ಅಥವಾ ವಾಯುದ್ರವವಾಗಿ ಪರಿವರ್ತಿತವಾದ ಮನರಂಜನಾ ಮದ್ದುಗಳ ಉಚ್ಛ್ವಾಸವು ಕಾನೂನುಬಾಹಿರವಾಗಿದೆ.

ರೋಗನಿದಾನದ ಉದ್ದೇಶಗಳಿಗಾಗಿ ವಿವಿಧ ವಿಶೇಷ ತನಿಖೆಗಳು ಪರಿಚಿತ ಪದಾರ್ಥಗಳ ಉಚ್ಛ್ವಾಸವನ್ನು ಬಳಸುತ್ತವೆ. ಉದಾಹರಣೆಗೆ ಶ್ವಾಸಕೋಶದ ಕ್ರಿಯೆಯ ಪರೀಕ್ಷೆ (ಉದಾ. ಸಾರಜನಕ ತೊಳೆಯುವಿಕೆ ಪರೀಕ್ಷೆ), ವಿಸರಣ ಸಾಮರ್ಥ್ಯ ಪರೀಕ್ಷೆ (ಕಾರ್ಬನ್ ಮೋನಾಕ್ಸೈಡ್, ಮೀಥೇನ್) ಮತ್ತು ರೋಗನಿದಾನೋದ್ದೇಶದ ವಿಕಿರಣಶಾಸ್ತ್ರ (ಉದಾ. ವಿಕಿರಣಶೀಲ ಜ಼ೆನಾನ್ ಸಮಸ್ಥಾನಿಗಳು).

ಅರಿವಳಿಕೆಯಲ್ಲಿ ಬಳಸಲಾದ ಅನಿಲಗಳು ಮತ್ತು ಇತರ ಮದ್ದುಗಳಲ್ಲಿ ಆಮ್ಲಜನಕ, ಹಾಸಾನಿಲ, ಹೀಲಿಯಂ, ಜ಼ೆನಾನ್, ಬಾಷ್ಪಶೀಲ ಅರಿವಳಿಕೆ ಕಾರಕಗಳು ಸೇರಿವೆ. ದಮ್ಮು, ಗೂರಲು ಕೆಮ್ಮು, ಬಹಿಸ್ಸ್ರಾವಕ ತಂತೂತಕವೃದ್ಧಿಗೆ ಔಷಧಿಗಾಗಿಯೂ ಅನಿಲ ರೂಪದ ವಸ್ತುಗಳನ್ನು ಬಳಸಲಾಗುತ್ತದೆ.

ಉಚ್ಛ್ವಾಸವು ಪಕ್ಕೆಗೂಡಿಗೆ ಜೋಡಣೆಯಾದ ಸ್ನಾಯುಗಳ ಸಂಕೋಚನದಿಂದ ಆರಂಭವಾಗುತ್ತದೆ; ಇದರಿಂದ ಎದೆ ಕುಹರದಲ್ಲಿ ವಿಸ್ತರಣೆ ಉಂಟಾಗುತ್ತದೆ. ನಂತರ ವಪೆಯ ಸಂಕೋಚನದ ಆರಂಭವಾಗುತ್ತದೆ, ಇದರಿಂದ ಶ್ವಾಸಕೋಶ ಕುಹರದ ಸ್ಥಳದ ವಿಸ್ತರಣೆ ಮತ್ತು ಬಾಯ್ಲ್‌ನ ನಿಯಮದ ಪ್ರಕಾರ ಋಣಾತ್ಮಕ ಒತ್ತಡದಲ್ಲಿ ಹೆಚ್ಚಳ ಉಂಟಾಗುತ್ತದೆ. ವಾಯುಮಂಡಲ ಮತ್ತು ಕಿರುಗುಳಿ ನಡುವಿನ ಒತ್ತಡ ವ್ಯತ್ಯಾಸದ ಕಾರಣದಿಂದ ಈ ಋಣಾತ್ಮಕ ಒತ್ತಡವು ಗಾಳಿಪ್ರವಾಹವನ್ನು ಉತ್ಪಾದಿಸುತ್ತದೆ. ಗಾಳಿಯು ಮೂಗು ಅಥವಾ ಬಾಯಿಯಿಂದ ಗಳನಾಳ ಮತ್ತು ಶ್ವಾಸನಾಳವನ್ನು ಪ್ರವೇಶಿಸಿ ಶ್ವಾಸಕೋಶವನ್ನು ಹಿಗ್ಗಿಸುತ್ತದೆ, ನಂತರ ಗಾಳಿಯು ಕಿರುಗುಳಿಗಳನ್ನು ಪ್ರವೇಶಿಸುತ್ತದೆ.

ಉಸಿರಾಟ
ಉದ್ಯೋಗ

ಉದ್ಯೋಗವು (ವೃತ್ತಿ) ಸಮಾಜದಲ್ಲಿ ಒಬ್ಬ ವ್ಯಕ್ತಿಯ ಪಾತ್ರವಾಗಿರುತ್ತದೆ. ಹೆಚ್ಚು ನಿರ್ದಿಷ್ಟವಾಗಿ, ಉದ್ಯೋಗವು ಹಲವುವೇಳೆ ನಿಯಮಿತವಾದ ಮತ್ತು ಹಲವುವೇಳೆ ಹಣದ (ಜೀವನ ನಿರ್ವಹಣೆಗಾಗಿ) ಬದಲಾಗಿ ನಿರ್ವಹಿಸಲಾಗುವ ಚಟುವಟಿಕೆ. ಅನೇಕ ಜನರಿಗೆ ಬಹು ಉದ್ಯೋಗಗಳಿರುತ್ತವೆ (ಉದಾ. ಹೆತ್ತವನ/ಳ ಉದ್ಯೋಗ, ಗೃಹಿಣಿ, ಮತ್ತು ಉದ್ಯೋಗಿ). ಒಬ್ಬ ವ್ಯಕ್ತಿಯು ಉದ್ಯೋಗಿಯಾಗಿ, ಸ್ವಯಂಸೇವಕನಾಗಿ, ಉದ್ಯಮವನ್ನು ಶುರುಮಾಡಿ, ಅಥವಾ ತಂದೆ ಅಥವಾ ತಾಯಿಯಾಗಿ ಉದ್ಯೋಗವನ್ನು ಆರಂಭಿಸಬಹುದು. ಉದ್ಯೋಗದ ಕಾಲಾವಧಿ ತಾತ್ಕಾಲಿಕದಿಂದ (ಉದಾ. ಗಂಟೆಗಂಟೆಯ ಚಿಲ್ಲರೆ ಕೆಲಸಗಳು) ಹಿಡಿದು ಜೀವಮಾನದವರೆಗೆ ಇರಬಹುದು (ಉದಾ. ನ್ಯಾಯಾಧೀಶರು).

ಕೆಲಸವೆಂದರೆ ಒಬ್ಬ ವ್ಯಕ್ತಿಯ ಮಾನಸಿಕ ಅಥವಾ ದೈಹಿಕ ಶ್ರಮದ ಅಗತ್ಯವಿರುವ ಒಂದು ಚಟುವಟಿಕೆ. ಒಬ್ಬ ವ್ಯಕ್ತಿಯು ಒಂದು ನಿರ್ದಿಷ್ಟ ಬಗೆಯ ಉದ್ಯೋಗಕ್ಕಾಗಿ ತರಬೇತಿ ಪಡೆದಿದ್ದರೆ, ಅವರು ಒಂದು ವೃತ್ತಿಯನ್ನು ಹೊಂದಿರಬಹುದು. ಸಾಮಾನ್ಯವಾಗಿ, ಉದ್ಯೋಗವು ಒಬ್ಬರ ವೃತ್ತಿಜೀವನದ ಉಪ-ವರ್ಗವಾಗಿರುತ್ತದೆ.

ಬಹುತೇಕ ಜನರು ಪ್ರತಿ ವಾರಕ್ಕೆ ನಲವತ್ತು ಅಥವಾ ಹೆಚ್ಚು ಗಂಟೆಗಳವರೆಗೆ ಕೆಲಸ ಮಾಡಿ ಪ್ರತಿಫಲವಾಗಿ ಹಣ ಪಡೆಯುತ್ತಾರೆ. ಕೆಲವು ಅಪವಾದಗಳೆಂದರೆ ಮಕ್ಕಳು, ನಿವೃತ್ತಿ ಹೊಂದಿದವರು, ಮತ್ತು ಅಂಗವಿಕಲರು; ಆದರೆ, ಈ ಗುಂಪುಗಳೊಳಗೆ, ಅನೇಕರು ಅರೆಕಾಲಿಕವಾಗಿ, ಸ್ವಯಂಸೇವಕರಾಗಿ, ಅಥವಾ ಗೃಹಿಣಿಯಾಗಿ ಕೆಲಸ ಮಾಡುತ್ತಾರೆ. ೫ ಅಥವಾ ಅದರ ಸುಮಾರಿನ ವಯಸ್ಸಿನಿಂದ, ವಿಧ್ಯಾರ್ಥಿಯಾಗಿ ಕಲಿಯುವುದು ಮತ್ತು ಅಧ್ಯಯನ ಮಾಡುವುದು ಅನೇಕ ಮಕ್ಕಳ ಪ್ರಧಾನ ಪಾತ್ರವಾಗಿರುತ್ತದೆ.

ಪ್ರತಿ ವಾರಕ್ಕೆ ದುಡಿಯುವ ಗಂಟೆಗಳನ್ನು ಆಧರಿಸಿ ಉದ್ಯೋಗಗಳನ್ನು ಪೂರ್ಣಕಾಲಿಕ ಅಥವಾ ಅರೆಕಾಲಿಕ ಉದ್ಯೋಗ ಎಂದು ವರ್ಗೀಕರಿಸಬಹುದು. ಉದ್ಯೋಗಗಳನ್ನು ತಾತ್ಕಾಲಿಕ, ಚಿಲ್ಲರೆ ಕೆಲಸಗಳು, ಸಮಯಾನುಸಾರವಾದ ಉದ್ಯೋಗಗಳು, ಸ್ವ-ಉದ್ಯೋಗ, ಸಲಹಾ ಉದ್ಯೋಗಗಳು, ಅಥವಾ ಗುತ್ತಿಗೆ ಉದ್ಯೋಗವೆಂದು ವರ್ಗೀಕರಿಸಬಹುದು.

ಮುಖ್ಯ ಉದ್ಯೋಗ ಪದವಿನ್ಯಾಸವನ್ನು ಹಲವುವೇಳೆ, ತಮ್ಮ ಇಷ್ಟದ ವೃತ್ತಿಯಲ್ಲಿ ಕಡಿಮೆ ಆದಾಯದ (ಅಥವಾ ಆದಾಯವಿಲ್ಲದ) ಕೆಲಸ ಮಾಡಿಕೊಂಡು, ಜೀವನೋಪಾಯಕ್ಕಾಗಿ ಒಬ್ಬರು ಮಾಡುವ ಉದ್ಯೋಗವನ್ನು ಸೂಚಿಸಲು ಬಳಸಲಾಗುತ್ತದೆ. ಇದರ ಮೂಲಮಾದರಿಯ ಉದಾಹರಣೆಗಳೆಂದರೆ ಒಬ್ಬ ಮಹಿಳೆ ನಟಿಯಾಗಲು ಪ್ರಯತ್ನ ಮಾಡಿಕೊಂಡು ಪರಿಚಾರಿಕೆಯಾಗಿ ಉದ್ಯೋಗ ಮಾಡುವುದು (ಅವಳ ಮುಖ್ಯ ಉದ್ಯೋಗ), ಮತ್ತು ಪ್ರಸಕ್ತವಾಗಿ ಆತನು ಕೇವಲ ಒಂದು ಅರೆವೃತ್ತಿಪರ ತಂಡದ ಸರದಿಪಟ್ಟಿಯನ್ನು ಸೇರಿಕೊಳ್ಳಬಹುದಾದ ಕಾರಣದಿಂದ ಅಕಾಲದಲ್ಲಿ ಶ್ರಮಜೀವಿಯಾಗಿ ಕೆಲಸ ಮಾಡಿಕೊಂಡಿರುವ ವೃತ್ತಿಪರ ಕ್ರೀಡಾಪಟು.

ಅನೇಕ ಜನರು ಪೂರ್ಣಕಾಲದ ವೃತ್ತಿಯನ್ನು ಹೊಂದಿರುತ್ತಾರಾದರೂ, "ಮುಖ್ಯ ಉದ್ಯೋಗ" ಪದವು ನಿರ್ದಿಷ್ಟವಾಗಿ ಕೇವಲ ದೈನಂದಿನ ಖರ್ಚುಗಳನ್ನು ಪಾವತಿಸಲು ಈ ಸ್ಥಾನವನ್ನು ಹೊಂದಿರುವವರನ್ನು ಸೂಚಿಸುತ್ತದೆ, ಮತ್ತು ಇತರೆ ಸಮಯದಲ್ಲಿ ಇವರು ತಮಗೆ ನಿಜವಾಗಿಯೂ ಬೇಕಾದ ಕಡಿಮೆ ಆದಾಯದ ಪ್ರವೇಶ ಕಾಯಕವನ್ನು ಮುಂದುವರೆಸುತ್ತಾರೆ. ನಿಜವಾದ ವೃತ್ತಿಯು ಜೀವನಕ್ಕೆ ಬೇಕಾದಷ್ಟು ಆದಾಯವನ್ನು ಒದಗಿಸಿದರೆ, ಮುಖ್ಯ ಉದ್ಯೋಗವನ್ನು ತ್ಯಜಿಸಲಾಗುವುದು ಎಂದು ಈ ಪದಸಮುಚ್ಚಯ ಬಲವಾಗಿ ಸೂಚಿಸುತ್ತದೆ.

ವೈಯಕ್ತಿಕ ಜೀವನ
ಸೊಂಟ

ಸೊಂಟ ಎಂದರೆ ಪಕ್ಕೆಗೂಡು ಮತ್ತು ನಿತಂಬಗಳ ನಡುವಿನ ಉದರದ ಭಾಗ. ತೆಳ್ಳನೆಯ ದೇಹವಿರುವ ವ್ಯಕ್ತಿಗಳಲ್ಲಿ, ಸೊಂಟವು ಮುಂಡದ ಅತ್ಯಂತ ಕಿರಿದಾದ ಭಾಗವಾಗಿರುತ್ತದೆ. ಸೊಂಟದ ಸುತ್ತು ಪದವು ಸೊಂಟವು ಅತ್ಯಂತ ಕಿರಿದಾಗಿರುವ ಅಡ್ಡಗೆರೆಯನ್ನು, ಅಥವಾ ಸೊಂಟದ ಸಾಮಾನ್ಯ ನೋಟವನ್ನು ಸೂಚಿಸುತ್ತದೆ. ಈ ಕಾರಣದಿಂದ ಮತ್ತು ಸೊಂಟ ಪದವು ಹಲವುವೇಳೆ ಹೊಟ್ಟೆ ಪದದೊಂದಿಗೆ ಸಮಾನಾರ್ಥಕವಾಗಿರುವುದರಿಂದ, ಒಬ್ಬರು ಸೊಂಟದ ನಿಖರ ಸ್ಥಳದ ಬಗ್ಗೆ ಗೊಂದಲಗೊಳ್ಳಬಹುದು. ಸೊಂಟದ ಸುತ್ತು ವಿಭಿನ್ನ ಜನರಲ್ಲಿ ಭಿನ್ನವಾಗಿರುವುದು ಮತ್ತೊಂದು ಗೊಂದಲಗೊಳಿಸುವ ಅಂಶವಾಗಿದೆ. ಸಹಜ ಸೊಂಟದ ಸುತ್ತನ್ನು ಗುರುತಿಸಲು, ಒಬ್ಬರು ಕೇವಲ ನೆಟ್ಟಗೆ ನಿಂತು ನಂತರ ಕಾಲುಗಳು ಮತ್ತು ನಿತಂಬಗಳನ್ನು ನೇರವಾಗಿಟ್ಟು ಪಕ್ಕಕ್ಕೆ ಬಾಗಬೇಕಾಗುತ್ತದೆ. ಮುಂಡವು ಎಲ್ಲಿ ನೆರಿಗೆ ಆಗುತ್ತದೆಯೊ ಅದೇ ಸಹಜ ಸೊಂಟದ ಸುತ್ತು ಆಗಿರುತ್ತದೆ.

ಕಟ್ಟುನಿಟ್ಟಾಗಿ, ಸೊಂಟದ ಸುತ್ತಳತೆಯನ್ನು ಅತ್ಯಂತ ಕೆಳಗಿನ ಪಕ್ಕೆಲುಬು ಮತ್ತು ಕಟ್ಯಸ್ಥಿ ಶಿಖರದ ನಡುವಿನ ಮಧ್ಯದ ಮಟ್ಟದಲ್ಲಿ ಅಳೆಯಲಾಗುತ್ತದೆ. ಮಾನವಮಾಪನದಲ್ಲಿ ಹೆಚ್ಚಿನ ಪ್ರಸ್ತುತತೆಯ ಪರ್ಯಾಯ ಅಂದಾಜೆಂದರೆ ಬೆನ್ನಿನ ಕಿರಿದಾದ ಭಾಗ + ೨ ಸೆ.ಮಿ. ಮಾನವಮಾಪನದಲ್ಲಿ, ಸೊಂಟದ ಸ್ಥಳವನ್ನು ಕುತ್ತಿಗೆಯ ಎತ್ತರದ ಶೇಕಡ ೭೨ ಎಂದು ಊಹಿಸಬಹುದು, ಅಥವಾ ಕಟ್ಯಸ್ಥಿ ಶಿಖರ (ಒಟ್ಟು ಎತ್ತರದ ಶೇಕಡ ೬೦ರಷ್ಟು) ಮತ್ತು ಅತ್ಯಂತ ಕೆಳಗಿನ ಸ್ಪರ್ಶಿಸಬಲ್ಲ ಪಕ್ಕೆಲುಬು (ಒಟ್ಟು ಎತ್ತರದ ಶೇಕಡ ೬೪ರಷ್ಟು) ಎಂದು ಊಹಿಸಬಹುದು.

ಸೊಂಟ-ನಿತಂಬದ ಅನುಪಾತವು ಸೊಂಟದ ಸುತ್ತಳತೆಯನ್ನು ನಿತಂಬದ ಸುತ್ತಳತೆಯಿಂದ ಭಾಗಿಸಿದಾಗ ಬರುವ ಲಬ್ಧಕ್ಕೆ ಸಮವಾಗಿರುತ್ತದೆ. ಆದರೆ, ಪ್ರಾಯೋಗಿಕವಾಗಿ, ಸೊಂಟವನ್ನು ಸಾಮಾನ್ಯವಾಗಿ ಸಹಜ ಸೊಂಟದ ಅತ್ಯಂತ ಸಣ್ಣ ಸುತ್ತಳತೆಯಲ್ಲಿ ಅಳೆಯಲಾಗುತ್ತದೆ, ಸಾಮಾನ್ಯವಾಗಿ ಮಹಿಳೆಯರಿಗೆ ಹೊಕ್ಕಳಿನ ಸ್ವಲ್ಪ ಮೇಲೆ ಮತ್ತು ಪುರುಷರಿಗೆ ಹೊಕ್ಕಳಿನ ಸ್ವಲ್ಪ ಕೆಳಗೆ. ಸೊಂಟವು ನಿಮ್ನವಾಗಿರುವುದರ ಬದಲು ಪೀನವಾಗಿದ್ದರೆ, ಉದಾಹರಣೆಗೆ ಗರ್ಭಾವಸ್ಥೆಯಲ್ಲಿ ಅಥವಾ ಸ್ಥೂಲಕಾಯತೆಯಲ್ಲಿ, ಸೊಂಟವನ್ನು ಹೊಕ್ಕಳದ ಮೇಲೆ ಲಂಬ ಮಟ್ಟದಲ್ಲಿ ೧ ಇಂಚು ಮೇಲೆ ಅಳೆಯಬಹುದು. ಭಂಗಿ/ನಿಲುವಿನಂತಹ ಚರಗಳು ಗಣನೀಯವಾಗಿ ಸೊಂಟದ ಅಳತೆಯ ಮೇಲೆ ಪ್ರಭಾವ ಬೀರುತ್ತವೆ ಎಂದು ಗಮನಿಸುವುದು ಮುಖ್ಯವಾಗಿದೆ, ಮತ್ತು ಹಾಗಾಗಿ ಒಂದು ಗುಂಪಿಗೆ ನಡೆಸಲಾಗುವ ಯಾವುದೇ ಅಳತೆಗಳು ವ್ಯಕ್ತಿಗಳ ನಡುವೆ ಸ್ಥಿರ ಭಂಗಿಯನ್ನು ಕಾಪಾಡಿಕೊಳ್ಳಬೇಕಾಗುತ್ತದೆ.

ಉಲ್ಲೇಖಗಳು

ಮಾನವ ಶರೀರ
ಮಡಿಲು

ಮಡಿಲು ಎಂದರೆ ಒಂದು ದ್ವಿಪಾದಿಯು ಕುಳಿತಿರುವ ಅಥವಾ ಮಲಗಿರುವ ಸ್ಥಿತಿಯಲ್ಲಿರುವಾಗ ಮಂಡಿ ಮತ್ತು ಟೊಂಕದ ನಡುವೆ ಸೃಷ್ಟಿಯಾದ ಮೇಲ್ಮೈ (ಸಾಮಾನ್ಯವಾಗಿ ಸಮತಲವಾದ ಮೇಲ್ಮೈ). ಒಬ್ಬ ಹೆತ್ತವಳ ಅಥವಾ ಪ್ರೀತಿಪಾತ್ರರ ಮಡಿಲು ಮಗುವಿಗೆ ಕುಳಿತುಕೊಳ್ಳಲು ಶಾರೀರಿಕವಾಗಿ ಮತ್ತು ಮಾನಸಿಕವಾಗಿ ಆರಾಮದಾಯಕ ಸ್ಥಳವಾಗಿ ಕಾಣಲಾಗುತ್ತದೆ. ಕ್ರಿಸ್ಮಸ್ ಆಚರಿಸುವ ದೇಶಗಳಲ್ಲಿ, ಅವರಿಗೆ ಕ್ರಿಸ್ಮಸ್‍ಗೆ ಏನು ಬೇಕು ಎಂದು ಹೇಳಲು, ಮತ್ತು ತಮ್ಮ ಛಾಯಾಚಿತ್ರವನ್ನು ತೆಗೆಸಿಕೊಳ್ಳಲು ಮಕ್ಕಳು ಸ್ಯಾಂಟಾ ಕ್ಲಾಸ್‍ನ ವೇಷ ಧರಿಸಿರುವ ವ್ಯಕ್ತಿಯ ಮಡಿಲಲ್ಲಿ ಕುಳಿತುಕೊಳ್ಳುವುದು ಸಂಪ್ರದಾಯವಾಗಿದೆ. ಆದರೆ ಈ ದೇಶಗಳ ಪೈಕಿ ಕೆಲವಲ್ಲಿ ಈ ಆಚರಣೆಯನ್ನು ಪ್ರಶ್ನಿಸಲಾಗಿದೆ, ಏಕೆಂದರೆ ಮಕ್ಕಳು ಮತ್ತು ಅಪರಿಚಿತ ವಯಸ್ಕರ ನಡುವೆ ಈ ಬಗೆಯ ಸಂಪರ್ಕವು ಕಳವಳಕ್ಕೆ ಎಡೆಮಾಡಿಕೊಡುತ್ತದೆ.

ವಯಸ್ಕರಲ್ಲಿ, ಒಬ್ಬ ವ್ಯಕ್ತಿಯು ಮತ್ತೊಬ್ಬ ವ್ಯಕ್ತಿಯ ಮಡಿಲಲ್ಲಿ ಕುಳಿತುಕೊಳ್ಳುವುದು ಸಾಮಾನ್ಯವಾಗಿ ಅವರಿಬ್ಬರ ನಡುವೆ ನಿಕಟ ಅಥವಾ ಪ್ರಣಯ ಸಂಬಂಧವನ್ನು ಸೂಚಿಸುತ್ತದೆ; ಮಡಿಲು ನರ್ತನ ಎಂದು ಕರೆಯಲ್ಪಡುವ ಬತ್ತಲೆ ಕೂಟಗಳಲ್ಲಿನ ಕಾಮಪ್ರಚೋದಕ ಚಟುವಟಿಕೆಯಲ್ಲಿ ಇದು ಒಂದು ಅಂಶವಾಗಿದೆ. ಇದರಲ್ಲಿ ಒಬ್ಬ ವ್ಯಕ್ತಿಯು ಮತ್ತೊಬ್ಬ ವ್ಯಕ್ತಿಯ ಮಡಿಲ ಮೇಲೆ ಕಾಲು ಆಚೆ ಈಚೆಗೆ ಇರುವಂತೆ ಕೂಡುತ್ತಾನೆ ಮತ್ತು ತನ್ನ ಕೆಳಗಿನ ಅವಯವಗಳನ್ನು ಪ್ರಚೋದನಕಾರಿ ರೀತಿಯಲ್ಲಿ ಸುತ್ತಿಸುತ್ತಾನೆ.

ಒಂದು ಮೇಜು ಲಭ್ಯವಿಲ್ಲದಿದ್ದಾಗ ಕೆಲಸಗಳನ್ನು ಮಾಡಲು ಮಡಿಲು ಒಂದು ಉಪಯುಕ್ತ ಮೇಲ್ಮೈಯಾಗಬಹುದು. ಲ್ಯಾಪ್‍ಟಾಪ್ ಕಂಪ್ಯೂಟರ್‌ಗೆ (ಮಡಿಲಗಣಕ) ಆ ಹೆಸರು ಬರಲು ಕಾರಣವೇನೆಂದರೆ ಅದನ್ನು ಒಬ್ಬ ಬಳಕೆದಾರನ ಮಡಿಲ ಮೇಲೆ ಬಳಸುವುದು ಸಾಧ್ಯವಾಗಿರುತ್ತದೆ.

ಉಲ್ಲೇಖಗಳು

ಮಾನವ ಶರೀರ
ಮರುಮದುವೆ

ಮರುಮದುವೆ (ಪುನರ್ವಿವಾಹ) ಎಂದರೆ ವಿಚ್ಛೇದನ ಅಥವಾ ವೈಧವ್ಯದ ಮೂಲಕ ಹಿಂದಿನ ವೈವಾಹಿಕ ಒಕ್ಕೂಟ ಅಂತ್ಯಗೊಂಡ ನಂತರ ನಡೆಯುವ ಮದುವೆ. ಕೆಲವು ವ್ಯಕ್ತಿಗಳು ಇತರರಿಗಿಂತ ಮರುಮದುವೆ ಆಗುವ ಸಾಧ್ಯತೆ ಹೆಚ್ಚು; ಹಿಂದಿನ ಸಂಬಂಧದ ಸ್ಥಾನಮಾನ (ಉದಾ. ವಿಚ್ಛೇದನ ಆದ ಅಥವಾ ವಿಧವೆಯಾದ), ಹೊಸ ಪ್ರಣಯ ಸಂಬಂಧವನ್ನು ಸ್ಥಾಪಿಸುವಲ್ಲಿನ ಆಸಕ್ತಿಯ ಮಟ್ಟ, ಲಿಂಗ, ಜನಾಂಗ, ವಯಸ್ಸು, ಇತ್ಯಾದಿ ಅಂಶಗಳನ್ನು ಆಧರಿಸಿ ಈ ಸಾಧ್ಯತೆ ಭಿನ್ನವಾಗಿರಬಹುದು. ಮರುಮದುವೆ ಆಗಲು ಆಯ್ಕೆಮಾಡದವರು ಸಹಜೀವನ ಅಥವಾ ಒಟ್ಟಾಗಿ ಪ್ರತ್ಯೇಕವಾಗಿ ಬದುಕುವಂತಹ ಪರ್ಯಾಯ ವ್ಯವಸ್ಥೆಗಳನ್ನು ಇಷ್ಟಪಡಬಹುದು. ಮರುಮದುವೆಯು ಮಾನಸಿಕ ಮತ್ತು ದೈಹಿಕ ಆರೋಗ್ಯ ಪ್ರಯೋಜನಗಳನ್ನು ಕೂಡ ಒದಗಿಸುತ್ತದೆ. ಮರುಮದುವೆಯಾದ ವ್ಯಕ್ತಿಗಳು ಹೊಸ ಸಂಗಾತಿಯೊಂದಿಗೆ ಸಂಬಂಧ ಹೊಂದದಿರುವವರಿಗಿಂತ ಹೆಚ್ಚು ಉತ್ತಮ ಆರೋಗ್ಯವನ್ನು ಹೊಂದಿರುವ ಸಾಧ್ಯತೆ ಹೆಚ್ಚಾದರೂ, ಅಷ್ಟಾದರೂ ಅವರು ಸಾಮಾನ್ಯವಾಗಿ ನಿರಂತರವಾಗಿ ಮದುವೆಯಾಗಿ ಉಳಿದಿರುವ ವ್ಯಕ್ತಿಗಳಿಗಿಂತ ಕಡಿಮೆ ಆರೋಗ್ಯವಂತರಾಗಿರುತ್ತಾರೆ.

೨೦೦೬ರ ಜನಗಣತಿಯವರೆಗೆ, ೬೫ಕ್ಕಿಂತ ಹೆಚ್ಚಿನ ವಯಸ್ಸಿನ ಅಮೇರಿಕದ ಶೇಕಡ ೩೨ರಷ್ಟು ಜನರು ವಿಧವೆ/ವಿಧುರರಾಗಿದ್ದರು. ತಮ್ಮ ಸಂಗಾತಿಯನ್ನು ಕಳೆದುಕೊಂಡ ನಂತರ ಬಹುತೇಕ ವ್ಯಕ್ತಿಗಳು ಯಶಸ್ವಿಯಾಗಿ ಹೊಂದಿಕೊಳ್ಳುತ್ತಾರೆ; ಚೇತರಿಸಿಕೊಳ್ಳುವಿಕೆಯು ಅತಿ ಹೆಚ್ಚಿನ ಪರಿಣಾಮವಾಗಿರುತ್ತದೆ ಎಂದು ಅಗಲಿಕೆ ಮಾದರಿಗಳ ಮೇಲಿನ ಸಂಶೋಧನೆ ಕಂಡುಕೊಳ್ಳುತ್ತದೆ. ಆದರೂ, ವಯಸ್ಸಾದ ವಿಧುರರಲ್ಲಿ ಮರುಮದುವೆ ಪ್ರಮಾಣ ಸಾಕಷ್ಟು ಕಡಿಮೆಯಿದೆ, ಮತ್ತು ವಯಸ್ಸಾದ ವಿಧವೆಯರಲ್ಲಿ ಈ ಪ್ರಮಾಣ ಇನ್ನೂ ಕಡಿಮೆಯಿದೆ. ಆದರೆ, ಮರುಮದುವೆ ಪ್ರಮಾಣವನ್ನು ನೋಡುವುದು ಹೊಸ ಪ್ರಣಯ ಸಂಬಂಧಗಳಲ್ಲಿನ ಆಸಕ್ತಿಯನ್ನು ಬಹಳವಾಗಿ ಕಡೆಗಣಿಸುತ್ತದೆ.

ಪುರುಷರು ಮತ್ತು ಮಹಿಳೆಯರು ಭಿನ್ನವಾದ ಮರುಮದುವೆ ಪ್ರಮಾಣಗಳನ್ನು ಹೊಂದಿರುವುದರ ಜೊತೆಗೆ, ಮತ್ತೆ ಸಂಬಂಧ ಬೆಳೆಸುವ (ಹೊಸ ಪ್ರಣಯ ಸಂಬಂಧ ಸ್ಥಾಪಿಸುವಲ್ಲಿನ) ಅವರ ಆಸೆಯಲ್ಲಿಯೂ ಭಿನ್ನತೆ ಇರುತ್ತದೆ. ಸಂಗಾತಿಯ ಮರಣದ ಒಂದೂವರೆ ವರ್ಷದ ನಂತರ, ೬೫ ಅಥವಾ ಹೆಚ್ಚಿನ ವಯಸ್ಸಿನ ಶೇಕಡ ೧೫ರಷ್ಟು ವಿಧವೆಯರು ಮತ್ತು ಶೇಕಡ ೩೭ರಷ್ಟು ವಿಧುರರು ಪ್ರಣಯ ವಿಹಾರದಲ್ಲಿ ಆಸಕ್ತಿ ಹೊಂದಿದ್ದರು. ಹೊಸ ಪ್ರಣಯ ಸಂಬಂಧ ಬೆಳೆಸುವ ಆಸೆಯಲ್ಲಿನ ವ್ಯತ್ಯಾಸಗಳು ಪುರುಷರು ಮತ್ತು ಮಹಿಳೆಯರು ಮದುವೆಯ ಒಳಗೆ ಮತ್ತು ಹೊರಗೆ ಪಡೆಯುವ ಭಿನ್ನ ಲಾಭಗಳ ಕಾರಣದಿಂದಿರಬಹುದು.

ತಮ್ಮ ಸಂಗಾತಿಯನ್ನು ಕಳೆದುಕೊಂಡ ನಂತರ ಮತ್ತೊಬ್ಬ ಸಂಗಾತಿ ಇಲ್ಲದೆ ಉಳಿದಿರಲು ಹಿರಿಯ ವಯಸ್ಕರು ನೀಡುವ ಅತ್ಯಂತ ಹೆಚ್ಚಿನ ಕಾರಣಗಳು ಲಿಂಗ ನಿರ್ದಿಷ್ಟವಾಗಿರುತ್ತವೆ. "ಮಹಿಳೆಯರು ದುಃಖಪಡುತ್ತಾರೆ, ಪುರುಷರು ಬದಲಿಸುತ್ತಾರೆ" ಎಂಬುದು ಸಾಮಾನ್ಯ ನಂಬಿಕೆಯಾದರೂ, ಸಂಶೋಧನೆಯು ಈ ಮಾದರಿಯನ್ನು ಬೆಂಬಲಿಸುವುದಿಲ್ಲ. ಬದಲಾಗಿ ತಾವು ಹೊಸದಾಗಿ ಕಂಡುಕೊಂಡ ಸ್ವಾತಂತ್ರ್ಯವನ್ನು ಕಳೆದುಕೊಳ್ಳಲು ಇಷ್ಟವಿಲ್ಲ/ಮನಸ್ಸಿಲ್ಲ ಎಂದು ವಿಧವೆಯರು ವರದಿ ಒಪ್ಪಿಸುವ ಸಾಧ್ಯತೆ ಹೆಚ್ಚು.

ಉಲ್ಲೇಖಗಳು

ಸಾಮಾಜಿಕ ಪದ್ಧತಿಗಳು
ಅಬ್ರಹಾಮ್ ಆರ್ಟೆಲಿಯಸ್

ಅಬ್ರಹಾಂ ಒರ್ಟೆಲಿಯಸ್ (ಆರ್ಟೆಲ್ಸ್, ಒರ್ಥೆಲಿಯಸ್, ವರ್ಟೆಲ್ಸ್; 14 ಏಪ್ರಿಲ್ 1527 - 28 ಜೂನ್ 1598) ಫ್ಲೆಮಿಶ್ ಕಾರ್ಟೊಗ್ರಾಫರ್ ಮತ್ತು ಭೂಗೋಳಶಾಸ್ತ್ರಜ್ಞರಾಗಿದ್ದರು, ಸಾಂಪ್ರದಾಯಿಕವಾಗಿ ಮೊದಲ ಆಧುನಿಕ ಅಟ್ಲಾಸ್ ಸೃಷ್ಟಿಕರ್ತರಾಗಿ ಗುರುತಿಸಲ್ಪಟ್ಟರು,ಥಿಯಟ್ರಮ್ ಆರ್ಬಿಸ್ ಟೆರಾರಮ್ (ದಿ ಥಿಯೇಟರ್ ಆಫ್ ದಿ ವರ್ಲ್ಡ್). ಒರ್ಟೆಲಿಯಸ್ನ್ನು ನೆದರ್ಲ್ಯಾಂಡ್ನ ಕಾರ್ಟೋಗ್ರಫಿ ಶಾಲೆಯ ಸಂಸ್ಥಾಪಕರಲ್ಲಿ ಒಬ್ಬರೆಂದು ಪರಿಗಣಿಸಲಾಗುತ್ತದೆ ಮತ್ತು ಅದರ ಸುವರ್ಣಯುಗದಲ್ಲಿ (ಸುಮಾರು 1570-1670) ಶಾಲೆಯ ಅತ್ಯಂತ ಗಮನಾರ್ಹ ಪ್ರತಿನಿಧಿಗಳಲ್ಲಿ ಒಬ್ಬರು.1570 ರಲ್ಲಿ ಅವರ ಅಟ್ಲಾಸ್ನ ಪ್ರಕಟಣೆ ಸಾಮಾನ್ಯವಾಗಿ ನೆದರ್ ಲ್ಯಾಂಡಿಷ್ ಕಾರ್ಟೊಗ್ರಫಿಯ ಸುವರ್ಣ ಯುಗದ ಅಧಿಕೃತ ಆರಂಭವೆಂದು ಪರಿಗಣಿಸಲ್ಪಟ್ಟಿದೆ. ತಮ್ಮ ಪ್ರಸ್ತುತ ಸ್ಥಾನಗಳಿಗೆ ತೇಲುವ ಮೊದಲು ಖಂಡಗಳು ಒಟ್ಟಿಗೆ ಸೇರಿಕೊಂಡಿದ್ದವು ಎಂದು ಊಹಿಸುವ ಮೊದಲ ವ್ಯಕ್ತಿ ಎನ್ನಲಾಗಿದೆ. 

ಜೀವನ==

ಒರ್ಟೆಲಿಯಸ್ ಆಂಟ್ವರ್ಪ್ ನಗರದಲ್ಲಿ 

ಜನಿಸಿದನು, ಅದು ಆಗ ಹ್ಯಾಬ್ಸ್ಬರ್ಗ್ 
ನೆದರ್ಲೆಂಡ್ಸ್ನಲ್ಲಿ (ಆಧುನಿಕ ಬೆಲ್ಜಿಯಂ) ಆಗಿತ್ತು.ಓರ್ಥೆಲಿಯಸ್ ಕುಟುಂಬ ಮೂಲತಃ ಆಗ್ಸ್ಬರ್ಗ್ನಿಂದ ಬಂದಿದ್ದು, ಇದು ಪವಿತ್ರ ರೋಮನ್ ಸಾಮ್ರಾಜ್ಯದ ಮುಕ್ತ ಸಾಮ್ರಾಜ್ಯಶಾಹಿ ನಗರವಾಗಿದೆ.1535 ರಲ್ಲಿ, ಕುಟುಂಬವು ಪ್ರೊಟೆಸ್ಟೆಂಟ್ ಧರ್ಮದ ಅನುಮಾನದಡಿಯಲ್ಲಿ ಕುಸಿಯಿತು. ಒರ್ಟೆಲಿಯಸ್ನ ತಂದೆಯ ಮರಣದ ನಂತರ, ಅವರ ಚಿಕ್ಕಪ್ಪ ಜಾಕೋಬಸ್ ವಾನ್ ಮೆಟರೆನ್ ಒರ್ಟೆಲಿಯಸ್ನ ಆರೈಕೆಗಾಗಿ ಇಂಗ್ಲೆಂಡ್ನಲ್ಲಿನ ಧಾರ್ಮಿಕ ಗಡಿಪಾರುಗಳಿಂದ ಮರಳಿದರು.ಅಬ್ರಹಾಂ ತನ್ನ ಸೋದರಸಂಬಂಧಿ ಇಮ್ಯಾನ್ಯುಯಲ್ ವ್ಯಾನ್ ಮೆಟೆರೆನ್ಗೆ ಹತ್ತಿರದಲ್ಲಿಯೇ ಇದ್ದರು, ಇವರು ನಂತರ ಲಂಡನ್ಗೆ ತೆರಳಿದರು. 1575 ರಲ್ಲಿ, ತನ್ನ ಸಾಂಪ್ರದಾಯಿಕತೆಗೆ ಅರ್ಚಿಸಿದ ಅರಿಯಸ್ ಮೊಂಟಾನಸ್ ಅವರ ಶಿಫಾರಸ್ಸಿನ ಮೇರೆಗೆ ಸ್ಪೇನ್ ರಾಜ ಫಿಲಿಪ್ II ಗೆ ಭೂಗೋಳಶಾಸ್ತ್ರಜ್ಞರಾಗಿ ನೇಮಿಸಲಾಯಿತು.ಅವರು ಯುರೋಪ್ನಲ್ಲಿ ವ್ಯಾಪಕವಾಗಿ ಪ್ರಯಾಣ ಬೆಳೆಸಿದರು, ಮತ್ತು ವಿಶೇಷವಾಗಿ ಹದಿನೇಳು ಪ್ರಾಂತ್ಯಗಳಲ್ಲಿ ಪ್ರಯಾಣಿಸುತ್ತಿದ್ದೇವೆಂದು ತಿಳಿದುಬಂದಿದೆ; ದಕ್ಷಿಣ, ಪಶ್ಚಿಮ, ಉತ್ತರ ಮತ್ತು ಪೂರ್ವ ಜರ್ಮನಿಯಲ್ಲಿ (ಉದಾಹರಣೆಗೆ, 1560, 1575-1576); ಫ್ರಾನ್ಸ್ (1559-1560); ಇಂಗ್ಲೆಂಡ್ ಮತ್ತು ಐರ್ಲೆಂಡ್ (1576), ಮತ್ತು ಇಟಲಿ (1578, ಮತ್ತು ಬಹುಶಃ ಎರಡು ಅಥವಾ ಮೂರು ಬಾರಿ 1550 ಮತ್ತು 1558 ರ ನಡುವೆ). ಮ್ಯಾಪ್-ಕೆತ್ತನೆಗಾರನಾಗಿ ಆರಂಭಗೊಂಡು, 1547 ರಲ್ಲಿ ಸೈಂಟ್ ಲ್ಯೂಕ್ನ ಆಯ್0ಂಟ್ವರ್ಪ್ ಗಿಲ್ಡ್ನಲ್ಲಿ ಅವರು ನಕ್ಷೆಗಳ ಪ್ರಕಾಶಕರಾಗಿ ಪ್ರವೇಶಿಸಿದರು.ಅವರು ತಮ್ಮ ಆದಾಯದ ವ್ಯಾಪಾರವನ್ನು ಪುಸ್ತಕಗಳು, ಮುದ್ರಿತ ಮತ್ತು ನಕ್ಷೆಗಳಲ್ಲಿ ಸೇರಿಸಿದರು, ಮತ್ತು ಅವರ ಪ್ರಯಾಣವು ಫ್ರಾಂಕ್ಫರ್ಟ್ ಪುಸ್ತಕ ಮತ್ತು ಮುದ್ರಣ ಮೇಳಕ್ಕೆ ವಾರ್ಷಿ

ಕ ಭೇಟಿಗಳನ್ನು ಸೇರಿಸಿತು, ಅಲ್ಲಿ ಅವರು 1554 ರಲ್ಲಿ ಜೆರಾರ್ಡಸ್ ಮರ್ಕೆಟರ್ ಅನ್ನು ಭೇಟಿಯಾದರು.ಆದಾಗ್ಯೂ, 1560 ರಲ್ಲಿ, ಮರ್ಕೇಟರ್ನೊಂದಿಗೆ ಟ್ರೈಯರ್, ಲೋರೆನ್ ಮತ್ತು ಪೊಯೆಟಿರ್ಸ್ಗೆ ಪ್ರಯಾಣಿಸುವಾಗ, ಅವರು ಮರ್ಕೇಟರ್ ಪ್ರಭಾವದಿಂದ ಹೆಚ್ಚಾಗಿ ವೈಜ್ಞಾನಿಕ ಭೂಗೋಳಶಾಸ್ತ್ರದ ವೃತ್ತಿಯತ್ತ ಆಕರ್ಷಿಸಲ್ಪಟ್ಟಿದ್ದಾರೆ ಎಂದು ತೋರುತ್ತದೆ.

ನಕ್ಷೆ ಪ್ರಕಾಶಕ

1564 ರಲ್ಲಿ ಅವರು ತಮ್ಮ ಮೊದಲ ನಕ್ಷೆ, ಟೈಪಸ್ ಆರ್ಬಿಸ್ ಟೆರಾರಮ್, ವಿಶ್ವದ ಎಂಟು-ಲೇಪಿತ ಗೋಡೆಯ ನಕ್ಷೆಯನ್ನು ಪ್ರಕಟಿಸಿದರು, ಅದರಲ್ಲಿ ಅವರು ರೆಗಿಯೊ ಪಾಟಾಲಿಸ್ ಅನ್ನು ಲೊಕಾಚ್ನೊಂದಿಗೆ ಉತ್ತರಕ್ಕೆ ಟಾರ್ರಾ ಆಸ್ಟ್ರೇಲಿಯಾದ ವಿಸ್ತರಣೆಯಾಗಿ ಗುರುತಿಸಿದರು ಮತ್ತು ನ್ಯೂ ಗಿನಿಯಾಗೆ ತಲುಪಿದರು. 
ತರುವಾಯ ಈ ಭೂಪಟವು ಟೆರಾರಮ್ನಲ್ಲಿ ಕಡಿಮೆ ರೂಪದಲ್ಲಿ ಕಾಣಿಸಿಕೊಂಡಿತು (ಈಗಿನ ಬಾಟಮ್ ಯೂನಿವರ್ಸಿಟಿ ಲೈಬ್ರರಿಯಲ್ಲಿ ಮಾತ್ರ ಉಳಿದಿದೆ). 1565 ರಲ್ಲಿ 1568 ರಲ್ಲಿ ನೆದರ್ಲ್ಯಾಂಡ್ಸ್ ತೀರದಲ್ಲಿರುವ ಬ್ರಿಟನ್ಬರ್ಗ್ ಕೋಟೆಯ ಯೋಜನೆ, 1567 ರಲ್ಲಿ ಏಷ್ಯಾದ ಎಂಟು ಶೀಟ್ ಭೂಪಟ ಮತ್ತು ಸ್ಪೀನ್ನ ಆರು-ಹಾಳೆ ನಕ್ಷೆ ಕಾಣಿಸಿಕೊಂಡ ಮೊದಲು ಅವರು ಈಜಿಪ್ಟಿನ ಎರಡು ಹಾಳೆ ನಕ್ಷೆಯನ್ನು ಪ್ರಕಟಿಸಿದರು.

ಬಾಹ್ಯ ಕೊಂಡಿಗಳು

ಉಲ್ಲೇಖಗಳು 

ಫ್ಲೆಮಿಶ್ ಕಾರ್ಟೊಗ್ರಾಫರ್ಗಳು
ಅಂಗವಿಕಲತೆ

ಅಂಗವಿಕಲತೆ ಎಂದರೆ ಒಬ್ಬ ವ್ಯಕ್ತಿಯ ಶಾರೀರಿಕ ಕಾರ್ಯನಿರ್ವಹಣೆ, ಚಲನಶೀಲತೆ, ಕೌಶಲ್ಯ ಅಥವಾ ದೇಹಬಲದ ಮೇಲಿರುವ ಮಿತಿ. ಇತರ ಅಂಗವಿಕಲತೆಗಳಲ್ಲಿ ಉಸಿರಾಟದ ಅಸ್ವಸ್ಥತೆಗಳು, ಕುರುಡುತನ, ಅಪಸ್ಮಾರ ಮತ್ತು ನಿದ್ರಾ ಅಸ್ವಸ್ಥತೆಗಳಂತಹ ದೈನಂದಿನ ಜೀವನದ ಇತರ ಅಂಶಗಳನ್ನು ಸೀಮಿತಗೊಳಿಸುವ ದುರ್ಬಲತೆಗಳು ಸೇರಿವೆ.

ಪ್ರಸವಪೂರ್ವ ಅಂಗವಿಕಲತೆಗಳು ಜನ್ಮಕ್ಕೆ ಮುಂಚೆ ಆಗಿರುತ್ತವೆ. ಇವು ರೋಗಗಳು ಅಥವಾ ಗರ್ಭಾವಸ್ಥೆಯ ಅವಧಿಯಲ್ಲಿ ತಾಯಿಯು ಒಡ್ಡಲ್ಪಟ್ಟ ವಸ್ತುಗಳು, ಭ್ರೂಣ ಬೆಳವಣಿಗೆ ಸಂಬಂಧಿ ಅಪಘಾತಗಳು ಅಥವಾ ಆನುವಂಶಿಕ ಕಾಯಿಲೆಗಳ ಕಾರಣದಿಂದ ಆಗಿರಬಹುದು. ಮಾನವರಲ್ಲಿ ಪ್ರಸವಾವಧಿಯ ಅಂಗವಿಕಲತೆಗಳು ಜನ್ಮಕ್ಕಿಂತ ಮುಂಚಿನ ಕೆಲವು ವಾರಗಳಿಂದ ಹಿಡಿದು ಜನನದ ನಂತರ ನಾಲ್ಕು ವಾರಗಳ ನಡುವೆ ಆಗುತ್ತವೆ. ಇವು ದೀರ್ಘಕಾಲದ ಆಮ್ಲಜನಕದ ಕೊರತೆ ಅಥವಾ ಶ್ವಾಸವ್ಯೂಹದಲ್ಲಿನ ಅಡ್ಡಿ, (ಉದಾಹರಣೆಗೆ, ಚಿಮುಟದ ಆಕಸ್ಮಿಕ ದುರ್ಬಳಕೆಯಿಂದ) ಜನನದ ಅವಧಿಯಲ್ಲಿ ಮಿದುಳಿಗೆ ಹಾನಿ, ಅಥವಾ ಶಿಶುವು ಅಕಾಲಿಕವಾಗಿ ಹುಟ್ಟಿದ ಕಾರಣದಿಂದ ಆಗಬಹುದು. ಇವು ಆನುವಂಶಿಕ ಅಸ್ವಸ್ಥತೆಗಳು ಅಥವಾ ಅಪಘಾತಗಳ ಕಾರಣದಿಂದಲೂ ಆಗಬಹುದು. ಪ್ರಸವೋತ್ತರ ಅಂಗವಿಕಲತೆಗಳು ಜನನದ ನಂತರ ಉಂಟಾಗುತ್ತವೆ. ಇವು ಅಪಘಾತಗಳು, ಗಾಯಗಳು, ಬೊಜ್ಜು, ಸೋಂಕು ಅಥವಾ ಇತರ ಕಾಯಿಲೆಗಳ ಕಾರಣದಿಂದ ಆಗಬಹುದು. ಇವು ಆನುವಂಶಿಕ ಅಸ್ವಸ್ಥತೆಗಳ ಕಾರಣದಿಂದಲೂ ಉಂಟಾಗಬಹುದು.

ಚಲನಶೀಲತೆಯಲ್ಲಿನ ದುರ್ಬಲತೆಗಳಲ್ಲಿ ಮೇಲಿನ (ಕೈ) ಅಥವಾ ಕೆಳಗಿನ (ಕಾಲು) ಅವಯವ ಇಲ್ಲದಿರುವುದು ಅಥವಾ ದುರ್ಬಲವಾಗಿರುವುದು, ಕಳಪೆ ಕೈ ಕೌಶಲ್ಯ, ಮತ್ತು ದೇಹದ ಒಂದು ಅಥವಾ ಹೆಚ್ಚು ಅಂಗಗಳಿಗೆ ಹಾನಿ ಸೇರಿದಂತೆ ಶಾರೀರಿಕ ದೋಷಗಳು ಸೇರಿವೆ. ಚಲನಶೀಲತೆಯಲ್ಲಿನ ಅಂಗವಿಕಲತೆಯು ಜನ್ಮಜಾತವಾಗಿರಬಹುದು ಅಥವಾ ನಂತರ ಆಗಿರಬಹುದು, ಅಥವಾ ರೋಗದ ಕಾರಣ ಆಗಿರಬಹುದು. ಮುರಿದ ಅಸ್ಥಿ ರಚನೆಯನ್ನು ಹೊಂದಿರುವ ವ್ಯಕ್ತಿಗಳು ಕೂಡ ಈ ವರ್ಗದಲ್ಲಿ ವರ್ಗೀಕರಿಸಲ್ಪಡುತ್ತಾರೆ.

ದೃಷ್ಟಿ ಹಾನಿಯು ಮತ್ತೊಂದು ಪ್ರಕಾರದ ದೈಹಿಕ ದುರ್ಬಲತೆ. ಸಣ್ಣ ಅಥವಾ ವಿವಿಧ ಗಂಭೀರ ದೃಷ್ಟಿಸಂಬಂಧಿ ಗಾಯಗಳು ಅಥವಾ ದುರ್ಬಲತೆಗಳಿಂದ ಬಹಳವಾಗಿ ನರಳುವ ನೂರಾರು ಸಾವಿರಾರು ಜನಗಳಿದ್ದಾರೆ. ಈ ಬಗೆಯ ಗಾಯಗಳು ಅಂಧತ್ವ ಅಥವಾ ನೇತ್ರ ಆಘಾತದಂತಹ ಗಂಭೀರ ಸಮಸ್ಯೆಗಳು ಅಥವಾ ರೋಗಗಳನ್ನು ಕೂಡ ಉಂಟುಮಾಡಬಲ್ಲವು. ಕೆಲವು ಇತರ ಬಗೆಗಳ ದೃಷ್ಟಿ ದುರ್ಬಲತೆಗಳಲ್ಲಿ ಕೆರೆದ ಕಾರ್ನಿಯಾ, ಶ್ವೇತಾಕ್ಷಿಪಟದ ಮೇಲಿನ ಗೀರುಗಳು, ಮಧುಮೇಹ ಸಂಬಂಧಿ ನೇತ್ರ ಪರಿಸ್ಥಿತಿಗಳು, ಒಣ ಕಣ್ಣುಗಳು ಹಾಗೂ ಕಾರ್ನಿಯಾದ ನಾಟಿ, ವೃದ್ಧಾಪ್ಯದಲ್ಲಿ ಮ್ಯಾಕ್ಯುಲಾದ ವಿಕೃತಿ ಹಾಗೂ ಅಕ್ಷಿಪಟಲದ ಬೇರ್ಪಡುವಿಕೆ ಸೇರಿವೆ.

ಉಲ್ಲೇಖಗಳು

ದೈಹಿಕ ಅಸಾಮರ್ಥ್ಯ
ತೆಪ್ಪ

ತೆಪ್ಪ ಎಂದರೆ ಆಧಾರಕ್ಕಾಗಿ ಅಥವಾ ನೀರಿನ ಮೇಲೆ ಸಾರಿಗೆಗಾಗಿ ಬಳಸಲಾದ ಯಾವುದೇ ಚಪ್ಪಟೆಯಾದ ರಚನೆ. ಇದು ದೋಣಿ ವಿನ್ಯಾಸದಲ್ಲಿ ಅತ್ಯಂತ ಮೂಲಭೂತವಾದದ್ದು, ಮತ್ತು ಇದರ ಮುಖ್ಯ ಲಕ್ಷಣವೆಂದರೆ ಒಡಲು ಇಲ್ಲದಿರುವುದು. ಈ ವ್ಯಾಖ್ಯಾನವನ್ನು ಮಸುಕುಗೊಳಿಸುವ ಮಿಶ್ರ ದೋಣಿ ಪ್ರಕಾರಗಳಿವೆಯಾದರೂ, ತೆಪ್ಪಗಳನ್ನು ಸಾಮಾನ್ಯವಾಗಿ ಕಟ್ಟಿಗೆ, ಮುಚ್ಚಿದ ಪೀಪಾಯಿಗಳು, ಅಥವಾ (ಚಪ್ಪಟೆ ಓಡಗಳಂತಹ) ಗಾಳಿತುಂಬಿದ ವಾಯುಕೋಷ್ಠಗಳಂತಹ ತೇಲುವ ವಸ್ತುಗಳ ಯಾವುದೇ ಸಂಯೋಜನೆಯನ್ನು ಬಳಸಿ ತೇಲುವಂತೆ ಮಾಡಲಾಗುತ್ತದೆ, ಮತ್ತು ಇವು ಸಾಮಾನ್ಯವಾಗಿ ಬಿಣಿಗೆಯಿಂದ ಚಾಲಿತವಾಗಿರುವುದಿಲ್ಲ.

ಸಾಂಪ್ರದಾಯಿಕ ಅಥವಾ ಪ್ರಾಚೀನ ತೆಪ್ಪಗಳನ್ನು ಕಟ್ಟಿಗೆ ಅಥವಾ ಜೊಂಡುಗಳಿಂದ ನಿರ್ಮಿಸಲಾಗುತ್ತಿತ್ತು. ಆಧುನಿಕ ತೆಪ್ಪಗಳು ತೇಲುರಚನೆಗಳು, ಪೀಪಾಯಿಗಳು, ಅಥವಾ ನಿಸ್ಸರಿಸಿದ ಪಾಲಿಸ್ಟೈರೀನ್ ಕೊರಡುಗಳನ್ನು ಕೂಡ ಬಳಸಬಹುದು. ಗಾಳಿ ತುಂಬಬಲ್ಲ ತೆಪ್ಪಗಳು ತಾಳಿಕೆಯ, ಬಹು ಪದರ ರಬ್ಬರೀಕೃತ ಬಟ್ಟೆಗಳನ್ನು ಬಳಸುತ್ತವೆ. ಅದರ ಬಳಕೆ ಮತ್ತು ಗಾತ್ರವನ್ನು ಅವಲಂಬಿಸಿ, ಅದು ಅಧಿರಚನೆ, ಪಟಸ್ತಂಭಗಳು, ಅಥವಾ ಚುಕ್ಕಾಣಿ ಫಲಕಗಳನ್ನು ಹೊಂದಿರಬಹುದು. ದಿಮ್ಮಿ ಉದ್ಯಮವು ಮರದ ದಿಮ್ಮಿಗಳ ಸಾಗಣೆಗೆ ಮರದ ತೆಪ್ಪಗಳನ್ನು ಬಳಸುತ್ತದೆ. ಮರದ ದಿಮ್ಮಿಗಳನ್ನು ಒಟ್ಟಾಗಿ ಕಟ್ಟಿ ತೆಪ್ಪಗಳನ್ನು ರಚಿಸಿ ನದಿಯಲ್ಲಿ ತೇಲಿ ಬಿಡಲಾಗುತ್ತದೆ ಅಥವಾ ಎಳೆಯಲಾಗುತ್ತದೆ. ಈ ವಿಧಾನವು ೨೦ನೇ ಶತಮಾನದ ಮಧ್ಯದವರೆಗೆ ಬಹಳ ಸಾಮಾನ್ಯವಾಗಿತ್ತು ಆದರೆ ಈಗ ಅಪರೂಪವಾಗಿ ಬಳಸಲ್ಪಡುತ್ತದೆ.

ಬಾಲ್ಸಾ ದಿಮ್ಮಿಗಳಿಂದ ನಿರ್ಮಿಸಲಾದ ಮತ್ತು ನೌಕಾಯಾನಕ್ಕಾಗಿ ಹಾಯಿಗಳನ್ನು ಬಳಸುವ ದೊಡ್ಡ ತೆಪ್ಪಗಳು ದಕ್ಷಿಣ ಅಮೇರಿಕಾದ ಪೆಸಿಫಿಕ್ ಮಹಾಸಾಗರದ ಕರಾವಳಿ ಮೇಲಿನ ಕಡಲ ವ್ಯಾಪಾರದಲ್ಲಿ ಕೊಲಂಬಸ್-ಪೂರ್ವ ಕಾಲದಿಂದ ೧೯ನೇ ಶತಮಾನದವರೆಗೆ ಮುಖ್ಯವಾಗಿದ್ದವು. ಮೆಕ್ಸಿಕೊದಷ್ಟು ದೂರದ ಸ್ಥಳಗಳಿಗೆ ಸಮುದ್ರಯಾನಗಳನ್ನು ಕೈಗೊಳ್ಳಲಾಗಿತ್ತು, ಮತ್ತು ದಕ್ಷಿಣ ಅಮೇರಿಕಾ ಹಾಗೂ ಪಾಲಿನೇಷ್ಯಾ ನಡುವೆ ಸಂಭಾವ್ಯ ಸಂಪರ್ಕಗಳನ್ನು ಪ್ರಮಾಣೀಕರಿಸಲು ಪ್ರಾಚೀನ ತೆಪ್ಪಗಳ ಪ್ರತಿಕೃತಿಗಳನ್ನು ಬಳಸಿ ಅನೇಕ ಪೆಸಿಫಿಕ್ ಆಚೆಗಿನ ಸಮುದ್ರಯಾನಗಳನ್ನು ಕೈಗೊಳ್ಳಲಾಗಿದೆ. ಮನೊರಂಜನಾ ತೆಪ್ಪಸಂಚಾರಕ್ಕಾಗಿ ಬಳಸಲಾದ ತೆಪ್ಪದ ಬಗೆಯು ಬಹುತೇಕ ಪ್ರತ್ಯೇಕವಾಗಿ ಗಾಳಿತುಂಬಿಸಬಲ್ಲ ದೋಣಿಯಾಗಿರುತ್ತದೆ, ಮತ್ತು ಆಳವಿಲ್ಲದ ವಿಸ್ತಾರದಲ್ಲಿ ಬಳಕೆಗಾಗಿ ಬಾಗುವ ವಸ್ತುಗಳಿಂದ ನಿರ್ಮಿಸಲ್ಪಟ್ಟಿರುತ್ತದೆ.

ಜೀವಶಾಸ್ತ್ರದಲ್ಲಿ, ವಿಶೇಷವಾಗಿ ಜೀವಭೂಗೋಳಶಾಸ್ತ್ರ, ಮಾನವರಿಂದ ನಿರ್ಮಿತವಾಗಿರದ ತೆಪ್ಪಗಳು ಒಂದು ಮುಖ್ಯವಾದ ಪರಿಕಲ್ಪನೆಯಾಗಿದೆ. ಇಂತಹ ತೆಪ್ಪಗಳು ಬಿರುಗಾಳಿ, ಸುನಾಮಿ, ಉಬ್ಬರವಿಳಿತ, ಭೂಕಂಪ ಅಥವಾ ಹೋಲುವ ಘಟನೆಯಿಂದ ಒಣ ಭೂಮಿಯಿಂದ ನೀರಿನೊಳಗೆ ಜಾರಿಹೋದ ಸಸ್ಯಗಳ ಹೆಣೆದುಕೊಂಡ ಮುದ್ದೆಗಳನ್ನು ಹೊಂದಿರುತ್ತವೆ.

ಉಲ್ಲೇಖಗಳು

ದೋಣಿಯ ಪ್ರಕಾರಗಳು
ರಚನಾ ಬ್ಯಾನರ್ಜಿ

ಓಡಿಯಾ ಮತ್ತು ಬಂಗಾಳಿ ಚಿತ್ರಗಳಲ್ಲಿ ಹೆಚ್ಚಾಗಿ ಕಾಣಿಸಿಕೊಂಡ ಭಾರತೀಯ ಚಲನಚಿತ್ರ ನಟಿ. ಅವರು ೧೯೯೪ ರ ಮಿಸ್ ಕೋಲ್ಕತಾ ಆಗಿ ಆಯ್ಕೆಯಾದರು. ರಚನಾ ಅವರು ಮಿಸ್ ಇಂಡಿಯಾ ಸ್ಪರ್ಧೆಯಲ್ಲಿ ಮಿಸ್ ಬ್ಯೂಟಿಫುಲ್ ಸ್ಮೈಲ್ ಅನ್ನು ಗೆದ್ದ ನಂತರ ಚಲನಚಿತ್ರ ರಂಗಕೆ ಅಡಿ ಇಟ್ಟರು. ಅವರು ಕನ್ನಡ, ತಮಿಳು ಮತ್ತು ತೆಲುಗು ಚಲನಚಿತ್ರಗಳಲ್ಲಿಯೂ ಕೆಲಸ ಮಾಡಿದ್ದಾರೆ.

ಆರಂಭಿಕ ಜೀವನ 
೧೯೭೪ ರ ಅಕ್ಟೋಬರ್ ೨ ರಂದು ಪಶ್ಚಿಮ ಬಂಗಾಳದ ಕೊಲ್ಕತ್ತಾದಲ್ಲಿ ಜನಿಸಿದರು. ಆಕೆ ತನ್ನ ಹೆತ್ತವರ ಏಕೈಕ ಮಗು. ಅವರ ಮೂಲ ಹೆಸರು ಝುಮ್ಜುಮ್ ಬ್ಯಾನರ್ಜಿ. ನಿರ್ದೇಶಕ ಪ್ರೊವತ್ ರಾಯ್ ತಮ್ಮ ಮೊದಲ ಚಿತ್ರವಾದ ದುರಾಂತ ಪ್ರೇಮ್ (೧೯೯೩) ಎಂಬ ಹೆಸರಿನಲ್ಲಿ ಮರುನಾಮಕರಣ ಮಾಡಿದರು.

ವೃತ್ತಿಜೀವನ

ಪ್ರೊಸೇನ್ ಜಿತ್ ಚಟರ್ಜಿಯೊಂದಿಗೆ ಸುಮಾರು ೩೫ ಚಲನಚಿತ್ರಗಳಲ್ಲಿ ಅವರು ಕಾಣಿಸಿಕೊಂಡಿದ್ದಾರೆ. ಬಹುತೇಕ ಅವೆಲ್ಲಾ ಹಿಟ್ ಚಿತ್ರಗಳಾಗಿವೆ. 

ಅವರು ತಮ್ಮ ಮೊದಲ ಪತಿ ಹೆಚ್ಚಾಗಿ ಸಿದ್ಧಾಂತ ಮಹಾಪಾತ್ರರೊಂದಿಗೆ ಹಲವು ಓಡಿಯಾ ಚಲನಚಿತ್ರಗಳಲ್ಲಿ ನಟಿಸಿದ್ದಾರೆ. ರಚನಾ  ಅಮಿತಾಭ್ ಬಚ್ಚನ್ ಅವರೊಂದಿಗೆ ಹಿಂದಿ ಚಿತ್ರ ಸೂರ್ಯವಂಶಂನಲ್ಲಿದ್ದರು.

ನಟನೆಗೆ ಪ್ರಾಮುಖ್ಯತೆ ಇರುವ ಹಲವು ಬಂಗಾಳಿ ರೇಮೇಕ ಚಿತ್ರಗಳಲ್ಲಿ ನಟಿಸಿ ಸೈ ಎನ್ನಿಸಿಕೊಂಡದ್ದು ರಚನಾರ ಹೆಗ್ಗಳಿಕೆ.
ಮೀನಾಕ್ಷಿ ಶೇಷಾದ್ರಿ ಹಿಂದಿಯಲ್ಲಿ ನಟಿಸಿದ ದಾಮಿನಿ ಚಿತ್ರದ ಬಂಗಾಳಿ ರೀಮೇಕ್ ಚಿತ್ರ ಬಿದ್ರೋಹಿನಿ ನಾರಿ, ಆಪ್ತಮಿತ್ರ ಚಿತ್ರದ ಬಂಗಾಳಿ ರೀಮೇಕ್ ರಾಜ್ ಮಹಲ್ ಹೀಗೆ ಹಲವು ಪಾತ್ರಗಳನ್ನು ನಟಿಸಿದ ಹಿರಿಮೆ ರಚನಾರದ್ದು.

ತೆಲುಗು ಚಿತ್ರರಂಗದಲ್ಲಿ ರಾಯುಡು, ಉಪೇಂದ್ರರೊಂದಿಗೆ ರಾ, ಸುಮನ್ ರೊಂದಿಗೆ ಪೆದ್ದ ಮನುಶುಲು, ಲಾಹಿರಿ ಲಾಹಿರಿ ಲಾಹಿರಿಲೋ ಹೀಗೆ ಹಲವು ನಟರ ಜೊತೆ ನಟಿಸಿದ್ದ ರಚನಾರ ಪ್ರಸಿದ್ದ ಚಿತ್ರ ಚಿರ್ಂಜೀವಿಯವರ ಜೊತೆ ನಟಿಸಿದ ಬಾವಗಾರು ಬಾಗುನ್ನಾರಾ.

ನಟನೆಯನ್ನು ಹೊರತುಪಡಿಸಿ, ಜನಪ್ರಿಯ ಬೆಂಗಾಲಿ ಬರವಣಿಗೆಯ ಟಿವಿ ಪ್ರದರ್ಶನವಾದ ದಿದಿ ನಂ. 1 ಅನ್ನು ಬ್ಯಾನರ್ಜಿ ಆಂಕರ್ ಆಗಿ ಕಾರ್ಯ್ ನಿರ್ವಹಿಸಿದ್ದರು, ಇದು ವಾರದ ದಿನಗಳಲ್ಲಿ ಜೀ ಬಾಂಗ್ಲಾದಲ್ಲಿ ಪ್ರಸಾರವಾಗುತ್ತದೆ. ೫ ಏಪ್ರಿಲ್ ೨೦೧೩ ರಂದು ಸ್ಟುಡಿಯೊದಲ್ಲಿ ಟೋಲ್ಲಿಗಂಜ್ನಲ್ಲಿ ಬೆಂಕಿ ಅನಾಹುತ ಸಂಭವಿಸಿತು. ಆ ಅವಘದದಲ್ಲಿ ರಚನಾ ಅಸ್ವಸ್ಥರಾದರು. ಕೋಲ್ಕತ್ತಾ ನಗರದ ಆಸ್ಪತ್ರೆಗೆ (ಅರಬಿಂದೋ ಸೇವಾ ಸದಾನ್) ತಕ್ಷಣವೇ ಆಸ್ಪತ್ರೆಗೆ ಸಾಗಿಸಲಾಯಿತು. ಕಿರುತೆರೆಯಲ್ಲಿ ಷೂಟಿಂಗ್ ನಡೆವ ವೇಳೆ ನಡೆದ ಬಹು ದೊಡ್ಡ ಅವಘಡಗಳಲ್ಲಿ ಇದೂ ಸಹ ಒಂದು.

ವೈಯಕ್ತಿಕ ಜೀವನ
ಓಡಿಯಾ ಸೂಪರ್ ಸ್ಟಾರ್ ನಟ ಮತ್ತು ಸಂಸದ ಸಿದ್ಧಾಂತ ಮಹಾಪಾತ್ರರನ್ನು ವರಿಸಿದ ರಚನಾ, ಆರು ವರ್ಷದ ಸಂಸಾರ ನಡೆಸಿದರು. ಜೀವನದ ನಂತರ ೨೦೦೪ ರಲ್ಲಿ  ಕಟಕ್ ನಲ್ಲಿನ ಕೌಟುಂಬಿಕ ನ್ಯಾಯಾಲಯದಲ್ಲಿ ವಿಚ್ಛೇದನ ಪಡೆದರು. ಅವರು ಓಡಿಯಾ ಚಲನಚಿತ್ರ ಉದ್ಯಮವನ್ನು ತೊರೆದರು. ಸಿದ್ಧಾಂತ ಮಹಾಪಾತ್ರ ರಚನಾರ ವಿಚ್ಚೇದನದ ನಂತರ ಮರುಮದುವೆಯಾಗಿ ೨೦೦೯ರ ಲೋಕಸಭಾ ಚುನಾವಣೆಯಲ್ಲಿ ಬಿಜು ಜನತಾ ದಳ ಪಕ್ಷದಿಂದ ಬೆಹ್ರಾಂಪುರ ಕ್ಷೇತ್ರದಿಂದ ಆಯ್ಕೆಯಾದರು.

ಹಲವು ಸಂದರ್ಶನಗಳಲ್ಲಿ, ತಾವು ರಚನಾರೊಂದಿಗೆ ಇಂದಿಗೂ ನಟಿಸಲು ಸಿದ್ಧ ಎಂದು ಮುಕ್ತ ಮನಸ್ಸಿನಿಂದ ಹೇಳಿಕೊಂಡಿದ್ದರು. ರಚನಾ ಅವರು ೨೦೦೭ರಲ್ಲಿ ಪ್ರೊಬಲ್ ಬಸು ಅವರನ್ನು ಮದುವೆಯಾದರು ಮತ್ತು ಅವರ ಮಗನನ್ನು ಪ್ರೋನಿಲ್ ಬಸು ಎಂದು ಹೆಸರಿಸಿದ್ದಾರೆ. 

ಇತ್ತೀಚಿನ ವರದಿಗಳ ಪ್ರಕಾರ ರಚನಾ ಬ್ಯಾನರ್ಜಿ ಪ್ರೊಬಲ ಬಸುರೊಂದಿಗೆ ವಾಸವಿಲ್ಲ.

ಪ್ರಶಸ್ತಿಗಳು
 ಕಲಾಕಾರ್ ಪ್ರಶಸ್ತಿ
 ಭಾರತ್ ನಿರ್ಮಾಣ್ ಸಂಸ್ಥೆಯ ಪ್ರಶಸ್ತಿ
 ಒಡಿಯಾ ರಾಜ್ಯ ಪ್ರಶಸ್ತಿ
 ಬಂಗಾಳ ಸರ್ಕಾರದ ರಾಜ್ಯ ಪ್ರಶಸ್ತಿ (ವಿಶೇಷ ಚಿತ್ರ ಪ್ರಶಸ್ತಿ)

</ref>

ಉಲ್ಲೇಖಗಳು

ಕೊಂಡಿಗಳು
ಅತುಲ್‌ ಕುಲಕರ್ಣಿ

ಅತುಲ್ ಕುಲಕರ್ಣಿ (ಜನನ:೧೦ ಸೆಪ್ಟೆಂಬರ್ ೧೯೬೫) ಹಿಂದಿ, ಕನ್ನಡ, ತಮಿಳು, ಮಲಯಾಳಂ, ತೆಲುಗು, ಮರಾಠಿ ಮತ್ತು ಇಂಗ್ಲಿಷ್ ಭಾಷೆಯ ಚಲನಚಿತ್ರಗಳಲ್ಲಿ ಅಭಿನಯಿಸಿದ ಭಾರತೀಯ ಚಲನಚಿತ್ರ ನಟ.

ಹೇ ರಾಮ್ ಮತ್ತು ಚಾಂದನಿ ಬಾರ್ ಹಿಂದಿ ಚಲನಚಿತ್ರಗಳಲ್ಲಿನ ತಮ್ಮ ಪಾತ್ರಕ್ಕೆ ಅತ್ಯುತ್ತಮ ಪೋಷಕ ನಟ ರಾಷ್ಟ್ರೀಯ ಪ್ರಶಸ್ತಿಯನ್ನು ಕುಲಕರ್ಣಿಯವರು ಪಡೆದುಕೊಂಡಿದ್ದಾರೆ. ಅವರು ಶಿಕ್ಷಣದ ಗುಣಮಟ್ಟವನ್ನು ಹೆಚ್ಚಿಸುವ ಕೇಂದ್ರೀಕೃತ ಸಂಶೋಧನಾ-ಸಂಘಟನಾ ಸಂಸ್ಥೆ ಕ್ವೆಸ್ಟ್ ನ ಅಧ್ಯಕ್ಷರಾಗಿ ಕಾರ್ಯ ನಿರ್ವಹಿಸುತ್ತಿದ್ದಾರೆ.

ಜನನ
ಕುಲಕರ್ಣಿ 10 ಸೆಪ್ಟೆಂಬರ್ 1965 ರಂದು ಕರ್ನಾಟಕದ ಬೆಳಗಾವಿಯಲ್ಲಿ ಜನಿಸಿದರು.

ಶಿಕ್ಷಣ
ಸೊಲ್ಲಾಪುರದ ಹರಿಭಾಯ್ ದೇಯೋಕಾರನ್ ಪ್ರೌಢ ಶಾಲೆಯಲ್ಲಿ ತಮ್ಮ ಮಾಧ್ಯಮಿಕ, ಪ್ರೌಢ ಶಿಕ್ಷಣವನ್ನು ಕುಲಕರ್ಣಿ ಅವರು ಪೂರ್ಣಗೊಳಿಸಿದರು. ಜೂನಿಯರ್ ಕಾಲೇಜ್ ಅನ್ನು ಬೆಳಗಾವಿಯಲ್ಲಿ ಪೂರ್ಣಗೊಳಿಸಿದರು ಮತ್ತು ಸೊಲ್ಲಾಪುರದ ಡಿಎವಿ ಕಾಲೇಜಿನಲ್ಲಿ ಇಂಗ್ಲಿಷ್ ಸಾಹಿತ್ಯದಲ್ಲಿ ತಮ್ಮ ಪದವಿಯನ್ನು ಪಡೆದರು. ಕುಲಕರ್ಣಿ ಅವರು ರಂಗಭೂಮಿ ನಟಿ ಗೀತಾಂಜಲಿ ಕುಲಕರ್ಣಿ ಅವರನ್ನು ವಿವಾಹವಾದರು.ಅವರು ನವದೆಹಲಿಯ ರಾಷ್ಟ್ರೀಯ ನಾಟಕ ಶಾಲೆಯಲ್ಲಿ ಭೇಟಿಯಾಗಿದ್ದರು.

ಕುಲಕರ್ಣಿ ಅವರ ಪ್ರೌಢಶಾಲೆಯ ದಿನಗಳು ಅವರ ಮೊದಲ ಹಂತದ ನಟನೆಗೆ ವೇದಿಕೆಯಾದವು. ನಂತರ ಕಾಲೇಜು ದಿನಗಳಲ್ಲಿ ಅವರು ಸಕ್ರಿಯವಾಗಿ ಸಾಂಸ್ಕೃತಿಕ ಕೂಟಗಳಲ್ಲಿ ಪಾಲ್ಗೊಂಡರು. ಅಧ್ಯಯನ ಮಾಡುವಾಗ, ಅತುಲ್ ಸೊಲ್ಲಾಪುರ ಮೂಲದ ರಂಗತಂಡ ನಾಟ್ಯ ಆರಾಧನಾವನ್ನು ಸೇರಿಕೊಂಡರು. ಹವ್ಯಾಸಿ ನಾಟಕ ತಂಡವಾಗಿದ್ದ ನಾಟ್ಯ ಅರಾಧನಾದಲ್ಲಿ ತಮ್ಮ ಅಭಿನಯವನ್ನು ಹದಗೊಳಿಸಿಕೊಂಡ ಅವರು, ನಂತರದ ದಿನಗಳಲ್ಲಿ ನವದೆಹಲಿಯ ರಾಷ್ಟ್ರೀಯ ನಾಟಕ ಶಾಲೆಯಲ್ಲಿ ನಾಟಕೀಯ ಕಲೆಗಳಲ್ಲಿ ಪದವಿಪೂರ್ವ ಡಿಪ್ಲೊಮಾವನ್ನು ಪಡೆದರು.

ಅಭಿನಯ
ಅತುಲ್ ಕೇಸರಿ ಹರವುರವರ ನಿರ್ದೇಶನದ ಭೂಮಿಗೀತ ಕನ್ನಡ ಚಿತ್ರದ ಮೂಲಕ ಚಲನಚಿತ್ರ ನಟನೆಗೆ ಪಾದಾರ್ಪನೆ ಮಾಡಿದರು. ಜಿಲ್ಲಾಧಿಕಾರಿಯಾಗಿ ಹಾಡಿಯೊಳಗೆ ವಾಸವಾಗಿರುವ ಗಿರಿಜನರನ್ನು ಒಕ್ಕಲೆಬ್ಬಿಸುವ ಖಳನಟನಾಗಿ ನಟಿಸಿದ ಅತುಲ್ ವ್ಯಾಪಕ ಪ್ರಶಂಸೆ ಪಡೆದರು. ತಮಿಳು ಮತ್ತು ತೆಲುಗು ಚಿತ್ರಗಳಲ್ಲಿ ಖಳನಟನಾಗಿ ಮಿಂಚಿದ ಅತುಲ್, ಕಮಲ್ ಹಾಸನ್ ನಿರ್ದೇಶನದ ಹೇ ರಾಮ್ ಚಿತ್ರದಲ್ಲಿ ಹಿಂದೂ ಮೂಲಭೂತವಾದಿಯಾಗಿ ನಟಿಸಿ ರಾಷ್ಟ್ರಪ್ರಶಸ್ತಿ ಪಡೆದರು. ೨೦೦೪ರಲ್ಲಿ ರಾಜ್ ಕುಮಾರ್ ಸಂತೋಷಿ ನಿರ್ದೇಶನದ ಖಾಕಿ ಚಿತ್ರದಲ್ಲಿ ಅಮಿತಾಭ್ ಬಚ್ಚನ್ ಎದುರು ಮತ್ತು ೨೦೦೬ರಲ್ಲಿ ಅಮೀರ್ ಖಾನ್ ರೊಂದಿಗೆ ರಂಗ್ ದೇ ಬಸಂತಿ, ಹೀಗೆ ಹಲವು ಪ್ರಮುಖ ಚಿತ್ರಗಳಲ್ಲಿ ನಟಿಸಿ ಸಿನಿರಸಿಕರ ಮನಗೆದ್ದರು. ಕಲಾತ್ಮಕ-ಬ್ರಿಜ್-ವಾಣಿಜ್ಯಾತ್ಮಕ ಹೀಗೆ ಎಲ್ಲ ಬಗೆಯ ಚಿತ್ರಗಳಲ್ಲಿ ನಟಿಸಿ ಸೈ ಎನ್ನಿಸಿಕೊಂಡ ಅಪರೂಪದ ಕಲಾವಿದ ಅತುಲ್.

ಕನ್ನಡದಲ್ಲಿ  ಬ್ರಿಜ್ ಚಿತ್ರಗಳಾದ ಆ ದಿನಗಳು, ಮೈತ್ರಿ, ಎದೆಗಾರಿಕೆ, ವಾಣಿಜ್ಯಾತ್ಮಕ ಚಿತ್ರಗಳಾದ ಯಕ್ಷ, ಉಗ್ರಂ, ಅಭಿನೇತ್ರಿ ಚಿತ್ರಗಳಲ್ಲಿ ನಟಿಸಿರುವ ಅತುಲ್, ನಿರ್ದೇಶಕರ ನೆಚ್ಚಿನ ನಟ. ನಿರ್ದೇಶಕಿ ಸುಮನ ಕಿತ್ತೂರ್ ತಮ್ಮ ಚಿತ್ರಗಳಾದ ಆ ದಿನಗಳು ಮತ್ತು ಎದೆಗಾರಿಕೆ, ಈ ಎರಡೂ ಚಿತ್ರಗಳಲ್ಲಿ ಶ್ರೀಧರಮೂರ್ತಿ (ಅಗ್ನಿ ಶ್ರೀಧರ್) ನಿರ್ವಹಿಸಿದ ಅತುಲ್ ರ ಬಗ್ಗೆ ಮೆಚ್ಚುಗೆ ವ್ಯಕ್ತಪಡಿಸಿದ್ದಾರೆ.  ತಮ್ಮ ಚೊಚ್ಚಲ ಫಿಲಂಫೇರ್ ಪ್ರಶಸ್ತಿ ಪಡೆಯುವ ಸಂಧರ್ಭದಲ್ಲಿ ಸಾಂಪ್ರದಾಯಿಕ ಪಂಚೆ-ಉತ್ತರೀಯ ತೊಟ್ಟು ಆಗಮಿಸಿದ ಅತುಲ್, ಎಲ್ಲರ ಮೆಚ್ಚುಗೆಗೆ ಪಾತ್ರರಾದರು.
ತಮ್ಮ ಮಾತೃ ಭಾಷೆ ಮರಾಠಿಯಲ್ಲಿ ಕಲಾತ್ಮಕ ಚಿತ್ರಗಳಲ್ಲಿ ನಟಿಸಿರುವ ಅತುಲ್ ವಾಸ್ತುಪುರುಷ್, ದೇವರಾಜ್,ನಟರಂಗ್ ಹೀಗೆ ಅಭಿನಯಕ್ಕೆ ಒತ್ತು ನೀಡುವ ಪಾತ್ರಗಳನ್ನು ಹೆಚ್ಚು ಇಷ್ಟಪಟ್ಟು ಮಾಡುವ ನಟ.

ಪ್ರಶಸ್ತಿಗಳು

ರಾಷ್ಟ್ರೀಯ ಚಲನಚಿತ್ರ ಪ್ರಶಸ್ತಿಗಳು
 ೧೯೯೯: ಹೇ ರಾಮ್ - ಅತ್ಯುತ್ತಮ ಪೋಷಕ ನಟ
 ೨೦೦೨: ಚಾಂದನಿ ಬಾರ್ - ಅತ್ಯುತ್ತಮ ಪೋಷಕ ನಟ

ಫಿಲಂಫೇರ್ ಪ್ರಶಸ್ತಿಗಳು
 ೧೯೯೯: ನಾಮನಿರ್ದೇಶಿತ : ಹೇ ರಾಮ್  ಅತ್ಯುತ್ತಮ ಪೋಷಕ ನಟ
 ೨೦೧೨: ವಿಜೇತ : ಎದೆಗಾರಿಕೆ ಕನ್ನಡಕ್ಕಾಗಿ ಅತ್ಯುತ್ತಮ ಪೋಷಕ ನಟ ಫಿಲಂಫೇರ್ ಪ್ರಶಸ್ತಿ

ಏಷಿಯಾ ಪೆಸಿಫಿಕ್ ಸ್ಕ್ರೀನ್ ಪ್ರಶಸ್ತಿಗಳು
 ೨೦೧೦: ನಾಮನಿರ್ದೇಶಿತ : ನಟರಂಗ್ ನಟನೆಗಾಗಿ ಅತ್ಯುತ್ತಮ ನಟನೆ

ಉಲ್ಲೇಖಗಳು

ಕೊಂಡಿಗಳು
 

ಚಲನಚಿತ್ರ ನಟರು
ಮರಾಠಿ ಸಿನೆಮಾ
ಹಾರಾಟ

ಹಾರಾಟ ಎಂದರೆ ಒಂದು ವಸ್ತುವು ಮೇಲ್ಮೈಗೆ ಸಂಪರ್ಕವಿರದಂತೆ ವಾತಾವರಣದ (ಅಥವಾ ಅಂತರಿಕ್ಷಯಾನದ ವಿಷಯದಲ್ಲಿ ಅದರ ಆಚೆಗೆ) ಮೂಲಕ ಚಲಿಸುವ ಪ್ರಕ್ರಿಯೆ. ಮುನ್ನೂಕುವ ಒತ್ತಿಗೆ ಸಂಬಂಧಿಸಿದ ವಾಯುಬಲವಿಜ್ಞಾನ ಸಂಬಂಧಿ ಉತ್ಥಾಪಕ ಬಲವನ್ನು ಸೃಷ್ಟಿಸಿ, ವಾಯುಸಂಸ್ಥಿತಿ ವಿಜ್ಞಾನ ರೀತ್ಯ ಪ್ಲವನಶೀಲತೆ ಬಳಸಿ, ಅಥವಾ ಚಿಮ್ಮು ಚಲನೆ ಮೂಲಕ ಇದನ್ನು ಸಾಧಿಸಬಹುದು. ಅನೇಕ ವಸ್ತುಗಳು ಹಾರಬಲ್ಲವು, ಪಕ್ಷಿಗಳು, ಬಾವಲಿಗಳು ಮತ್ತು ಕೀಟಗಳಂತಹ ಪ್ರಾಕೃತಿಕ ವಿಮಾನ ಚಾಲಕರಿಂದ ಹಿಡಿದು, ವಿಮಾನಗಳು, ಹೆಲಿಕಾಪ್ಟರ್‌ಗಳು, ಬಲೂನುಗಳು, ಮತ್ತು ಬಾಹ್ಯಾಕಾಶ ನೌಕೆಯನ್ನು ಹೊತ್ತೊಯ್ಯಬಹುದಾದ ರಾಕೆಟ್‍ಗಳಂತಹ ಮಾನವ ಆವಿಷ್ಕಾರಗಳವರೆಗೆ.

ಹಾರಾಟದ ಶಿಲ್ಪಶಾಸ್ತ್ರ ಸಂಬಂಧಿ ಅಂಶಗಳು ಅಂತರಿಕ್ಷಯಾನ ಇಂಜಿನಿಯರಿಂಗ್‍ನ ವ್ಯಾಪ್ತಿಗೆ ಒಳಪಡುತ್ತವೆ. ಅಂತರಿಕ್ಷಯಾನ ಇಂಜಿನಿಯರಿಂಗ್ ಅನ್ನು ವೈಮಾನಿಕಶಾಸ್ತ್ರ, ಅಂತರಿಕ್ಷಯಾನ ಶಾಸ್ತ್ರ, ಮತ್ತು ಚಿಮ್ಮುಚಲನ ವಿಜ್ಞಾನ ಎಂದು ಉಪವಿಭಾಜಿಸಲಾಗುತ್ತದೆ. ವೈಮಾನಿಕಶಾಸ್ತ್ರವು ಗಾಳಿಯ ಮೂಲಕ ಚಲಿಸುವ ವಾಹನಗಳ ಅಧ್ಯಯನವಾಗಿದೆ. ಅಂಅತರಿಕ್ಷಯಾನ ಶಾಸ್ತ್ರವು ಅಂತರಿಕ್ಷದಲ್ಲಿ ಚಲಿಸುವ ವಾಹನಗಳ ಅಧ್ಯಯನವಾಗಿದೆ. ಚಿಮ್ಮುಚಲನ ವಿಜ್ಞಾನವು ಉತ್ಕ್ಷೇಪಕಗಳ ಹಾರಾಟದ ಅಧ್ಯಯನವಾಗಿದೆ.

ಹಾರಾಟದ ಹಲವು ಬಗೆಗಳಿವೆ. ಮಾನವರು ಗಾಳಿಗಿಂತ ಹಗುರವಾದ ವಾಹನಗಳನ್ನು ನಿರ್ಮಿಸುವಲ್ಲಿ ಯಶಸ್ವಿಯಾಗಿದ್ದಾರೆ. ಇವು ಗಾಳಿಯಲ್ಲಿ ತಮ್ಮ ಪ್ಲವನಶೀಲತೆಯ ಕಾರಣ ನೆಲದಿಂದ ಮೇಲೆ ಏರಿ ಹಾರುತ್ತವೆ. ಇದನ್ನು ತೇಲು ಹಾರಾಟ ಎಂದು ಕರೆಯಲಾಗುತ್ತದೆ. ಹಾರುವ ಕೆಲವು ವಸ್ತುಗಳು ಗಾಳಿಯಲ್ಲಿ ಮುನ್ನೂಕು ಒತ್ತನ್ನು ಸೃಷ್ಟಿಸುವುದಿಲ್ಲ, ಉದಾಹರಣೆಗೆ ಹಾರುವ ಅಳಿಲು. ಇದನ್ನು ಗ್ಲೈಡಿಂಗ್ ಎಂದು ಕರೆಯಲಾಗುತ್ತದೆ. ಹಿಂಸ್ರಪಕ್ಷಿಗಳು ಮತ್ತು ಮಾನವನಿರ್ಮಿತ ಹಾಯಿ ವಿಮಾನಗಳಂತಹ ಕೆಲವು ಇತರ ವಸ್ತುಗಳು ಏರುಗಾಳಿಯನ್ನು ಏರಲು ಬಳಸಿಕೊಳ್ಳಬಲ್ಲವು. ಇದನ್ನು ಏರುವಿಕೆ ಎಂದು ಕರೆಯಲಾಗುತ್ತದೆ. ಆದರೆ ಬಹುತೇಕ ಇತರ ಪಕ್ಷಿಗಳು, ಬಾವಲಿಗಳು, ಕೀಟಗಳು ಮತ್ತು ಎಲ್ಲ ಇಂಧನದಿಂದ ಚಲಿಸುವ ವಿಮಾನಗಳಿಗೆ ಮುಂದೂಡಿಕೆಯ ಮೂಲ ಬೇಕಾಗುತ್ತದೆ. ಇದನ್ನು ಶಕ್ತಿ ಚಾಲಿತ ಹಾರಾಟ ಎಂದು ಕರೆಯಲಾಗುತ್ತದೆ. ಯಾಂತ್ರಿಕ ಹಾರಾಟವೆಂದರೆ ಹಾರಲು ಯಂತ್ರದ ಬಳಕೆ. ಇಂತಹ ಯಂತ್ರಗಳಲ್ಲಿ ವಿಮಾನಗಳು, ಗ್ಲೈಡರ್‌ಗಳು, ಹೆಲಿಕಾಪ್ಟರ್‌ಗಳು, ಗಿರಿಗಟ್ಟೆ ವಿಮಾನಗಳು, ವಾಯುನೌಕೆಗಳು, ಬಲೂನುಗಳು, ಆರ್ನಿಥಾಪ್ಟರ್‌ಗಳು ಜೊತೆಗೆ ಬಾಹ್ಯಾಕಾಶ ನೌಕೆಗಳು ಸೇರಿವೆ. ಮತ್ತೊಂದು ರೂಪದ ಯಾಂತ್ರಿಕ ಹಾರಟವೆಂದರೆ ಪ್ಯಾರಾಸೇಲಿಂಗ್. ಇದರಲ್ಲಿ ಧುಮುಕುಕೊಡೆಯಂತಹ ವಸ್ತುವನ್ನು ಒಂದು ದೋಣಿ ಎಳೆಯುತ್ತದೆ. ಧ್ವನಿವೇಗಾಧಿಕ ಹಾರಾಟವೆಂದರೆ ಶಬ್ದದ ವೇಗಕ್ಕಿಂತ ವೇಗವಾದ ಹಾರಾಟ. ಧ್ವನಿವೇಗಾಧಿಕ ಹಾರಾಟವನ್ನು ಆಘಾತ ತರಂಗಗಳ ರಚನೆಯೊಂದಿಗೆ ಸಂಬಂಧಿಸಲಾಗುತ್ತದೆ. ಈ ತರಂಗಗಳು ಧ್ವನಿ ಗರ್ಜನೆಗಳನ್ನು ರಚಿಸುತ್ತವೆ. ಇವನ್ನು ನೆಲದಿಂದ ಕೇಳಬಹುದು, ಮತ್ತು ಆಗಾಗ್ಗೆ ಬೆಚ್ಚಿಬೀಳಿಸುತ್ತವೆ. ಈ ಆಘಾತ ತರಂಗದ ಸೃಷ್ಟಿಗೆ ಸಾಕಷ್ಟು ಹೆಚ್ಚು ಶಕ್ತಿ ಬೇಕಾಗುತ್ತದೆ.

ಆಕಾಶ ಚಲನೆ
ಓಲೆ

ಓಲೆಯು ಹಾಲೆಯಲ್ಲಿ ಅಥವಾ ಕಿವಿಯ ಮತ್ತೊಂದು ಬಾಹ್ಯ ಭಾಗದಲ್ಲಿ ಚುಚ್ಚುವಿಕೆ ಮೂಲಕ ಕಿವಿಗೆ ಲಗತ್ತಿಸಲಾದ ಒಂದು ಆಭರಣ. ಓಲೆಗಳನ್ನು ಎರಡೂ ಲಿಂಗದವರು ತೊಡುತ್ತಾರೆ, ಆದರೆ ಮಹಿಳೆಯರಲ್ಲಿ ಹೆಚ್ಚು ಸಾಮಾನ್ಯವಾಗಿದೆ, ಮತ್ತು ಓಲೆಗಳನ್ನು ವಿಭಿನ್ನ ಕಾಲಗಳಲ್ಲಿ ವಿಭಿನ್ನ ನಾಗರಿಕತೆಯ ಜನರು ಬಳಸಿದ್ದಾರೆ. ಕಿವಿಯ ಹಾಲೆಯನ್ನು ಹೊರತುಪಡಿಸಿ ಚುಚ್ಚುವಿಕೆಗೆ ಅನ್ಯ ಸ್ಥಳಗಳಲ್ಲಿ ರೂಕ್, ಟ್ರ್ಯಾಗಸ್, ಹೊರಗಿವಿಯ ಅಂಚಿನ ಸುತ್ತಲಿನ ಸ್ಥಳ ಸೇರಿವೆ. ಸರಳ ಪದವಾದ "ಕಿವಿ ಚುಚ್ಚುವಿಕೆ"ಯು ಸಾಮಾನ್ಯವಾಗಿ ಹಾಲೆಯ ಚುಚ್ಚುವಿಕೆಯನ್ನು ಸೂಚಿಸುತ್ತದೆ. ಬಾಹ್ಯ ಕಿವಿಯ ಮೇಲಿನ ಭಾಗದಲ್ಲಿನ ಚುಚ್ಚುವಿಕೆಗಳನ್ನು ಹಲವುವೇಳೆ "ಮೃದ್ವಸ್ಥಿ ಚುಚ್ಚುವಿಕೆ"ಗಳೆಂದು ಸೂಚಿಸಲಾಗುತ್ತದೆ. ಮೃದ್ವಸ್ಥಿ ಚುಚ್ಚುವಿಕೆಗಳು ಹಾಲೆಯ ಚುಚ್ಚುವಿಕೆಗಳಿಗೆ ಹೋಲಿಸಿದರೆ ಕೈಗೊಳ್ಳಲು ಹೆಚ್ಚು ಸಂಕೀರ್ಣವಾಗಿರುತ್ತವೆ ಮತ್ತು ವಾಸಿಯಾಗಲು ಹೆಚ್ಚು ಸಮಯ ತೆಗೆದುಕೊಳ್ಳುತ್ತವೆ.

ಓಲೆಯ ಘಟಕಗಳನ್ನು ಅನೇಕ ಸಂಖ್ಯೆಯ ವಸ್ತುಗಳಿಂದ ತಯಾರಿಸಬಹುದು. ಇವುಗಳಲ್ಲಿ ಲೋಹ, ಪ್ಲಾಸ್ಟಿಕ್, ಗಾಜು, ರತ್ನದ ಕಲ್ಲು, ಮಣಿಗಳು, ಕಟ್ಟಿಗೆ, ಮೂಳೆ, ಮತ್ತು ಇತರ ವಸ್ತುಗಳು ಸೇರಿವೆ. ವಿನ್ಯಾಸಗಳು ಸಣ್ಣ ಕುಣಿಕೆಗಳು ಮತ್ತು ಗುಬಟುಗಳಿಂದ ಹಿಡಿದು ದೊಡ್ಡ ತಟ್ಟೆಗಳು ಮತ್ತು ಜೋತಾಡುವ ವಸ್ತುಗಳವರೆಗೆ ವ್ಯಾಪಿಸುತ್ತವೆ. ಗಾತ್ರವು ಅಂತಿಮವಾಗಿ ಹಾಲೆಯು ಹರಿಯದೆ ಓಲೆಯನ್ನು ಹಿಡಿದಿಡುವ ಭೌತಿಕ ಸಾಮರ್ಥ್ಯದಿಂದ ಸೀಮಿತವಾಗಿರುತ್ತದೆ. ಆದರೆ, ವಿಸ್ತೃತ ಕಾಲಾವಧಿಗಳವರೆಗೆ ಧರಿಸಲಾದ ಭಾರವಾದ ಓಲೆಗಳು ಹಾಲೆ ಮತ್ತು ಚುಚ್ಚುರಂಧ್ರದ ವಿಸ್ತರಿಸುವಿಕೆಗೆ ಕಾರಣವಾಗಬಹುದು.

ಕಿವಿ ಚುಚ್ಚುವಿಕೆಯು ದೇಹದ ಮಾರ್ಪಾಡಿನ ಪರಿಚಿತವಾದ ಅತ್ಯಂತ ಹಳೆಯ ರೂಪಗಳಲ್ಲಿ ಒಂದಾಗಿದೆ. ವಿಶ್ವದ ಸುತ್ತಲಿನ ಸಂಸ್ಕೃತಿಗಳಿಂದ ಇದರ ಕಲಾತ್ಮಕ ಮತ್ತು ಲಿಖಿತ ಉಲ್ಲೇಖಗಳು ಮುಂಚಿನ ಇತಿಹಾಸದಷ್ಟು ಹಿಂದಿನ ಕಾಲಮಾನದ್ದಾಗಿವೆ. ಚಿನ್ನ, ಬೆಳ್ಳಿ ಮತ್ತು ಕಂಚಿನ ದುಂಡುಕಟ್ಟಿನ ಓಲೆಗಳು ಮಿನೋವನ್ ನಾಗರಿಕತೆಯಲ್ಲಿ (ಕ್ರಿ.ಪೂ. ೨೦೦೦-೧೬೦೦) ಪ್ರಚಲಿತವಾಗಿದ್ದವು ಮತ್ತು ಉದಾಹರಣೆಗಳನ್ನು ಗ್ರೀಸ್‍ನ ಏಜಿಯನ್ ದ್ವೀಪದ ಮೇಲಿನ ಹಸಿಚಿತ್ರಗಳ ಮೇಲೆ ಕಾಣಬಹುದು. ಕಂಚಿನ ಯುಗದ ಗ್ರೀಸ್‍ನ ಮಿನೋವನ್ ಅವಧಿಯ ಪೂರ್ವಾರ್ಧ ಮತ್ತು ಮೈಸಿನೇಯನ್ ಅವಧಿಯ ಮುಂಚಿನಲ್ಲಿ ಶಂಕುವಿನಾಕಾರದ ಲೋಲಕಗಳಿರುವ ದುಂಡುಕಟ್ಟಿನ ಓಲೆಗಳ ಶೈಲಿ ರೂಢಿಯಲ್ಲಿತ್ತು. ಪುರುಷರು ಓಲೆಗಳನ್ನು ಧರಿಸುತ್ತಿದ್ದುದರ ಮುಂಚಿನ ಸಾಕ್ಷ್ಯವನ್ನು ಪ್ರಾಚೀನ ಪರ್ಷಿಯಾದಲ್ಲಿನ ಪರ್ಸೆಪೋಲಿಸ್‍ನ ಪುರಾತತ್ವ ಸಾಕ್ಷ್ಯದಲ್ಲಿ ಕಾಣಬಹುದು. ಅರಮನೆಯ ಉಳಿದುಕೊಂಡಿರುವ ಕೆಲವು ಗೋಡೆಗಳ ಮೇಲೆ ಪ್ರದರ್ಶನಗೊಂಡ ಪರ್ಷಿಯನ್ ಸಾಮ್ರಾಜ್ಯದ ಸೈನಿಕರ ಕೆತ್ತಲ್ಪಟ್ಟ ವಿಗ್ರಹಗಳು, ಓಲೆಗಳನ್ನು ಧರಿಸಿರುವುದನ್ನು ತೋರಿಸುತ್ತವೆ.

ಉಲ್ಲೇಖಗಳು

ಆಭರಣಗಳ ಪ್ರಕಾರಗಳು
ಕರ್ನಾಟಕದ ವಿಧಾನ ಸಭಾ ಕ್ಷೇತ್ರಗಳು

ಕರ್ನಾಟಕ ವಿಧಾನಸಭೆ ಕರ್ನಾಟಕ ಶಾಸಕಾಂಗದ ಕೆಳಮನೆ. ಭಾರತದಲ್ಲಿ ದ್ವಿಸದನ (ವಿಧಾನಸಭೆ ಮತ್ತು ವಿಧಾನ ಪರಿಷತ್) ಹೊಂದಿರುವ ಆರು ರಾಜ್ಯಗಳ ಪೈಕಿ ಕರ್ನಾಟಕವೂ ಒಂದಾಗಿದೆ.

ದೈನಂದಿನ ಕಲಾಪಗಳು, ವಿವಿಧ ರೀತಿಯ ಅಧಿವೇಶನಗಳು ಬೆಂಗಳೂರಿನ ವಿಧಾನಸೌಧದಲ್ಲಿ ನಡೆದರೆ, ಚಳಿಗಾಲದ ಅಧಿವೇಶನ ಬೆಳಗಾವಿಯ ಸುವರ್ಣ ವಿಧಾನಸೌಧದಲ್ಲಿ ಜರುಗುತ್ತದೆ. ವಿಧಾನಸಭೆಯ ಅವಧಿ ಐದು ವರ್ಷಗಳು. ಪ್ರಸ್ತುತ ಏಕಸದಸ್ಯ ಪ್ರಾತಿನಿಧ್ಯ ಹೊಂದಿರುವ ೨೨೪ ವಿಧಾನಸಭಾ ಕ್ಷೇತ್ರಗಳು ನಮ್ಮ ರಾಜ್ಯದಲ್ಲಿವೆ. ಒಬ್ಬ ಆಂಗ್ಲೋ ಇಂಡಿಯನ್ ಸದಸ್ಯರನ್ನು ರಾಜ್ಯಪಾಲರು ನಾಮಕರಣ ಮಾಡುತ್ತಾರೆ.

ವಿಧಾನಸಭಾ ಕ್ಷೇತ್ರ ಮತ್ತು ಚುನಾವಣೆಗಳ ಸಂಕ್ಷಿಪ್ತ ವಿವರ

೧೯೫೧
ಮೈಸೂರು ರಾಜ್ಯದ ಚೊಚ್ಚಲ ವಿಧಾನಸಭಾ ಚುನಾವಣೆ ನಡೆದದ್ದು ೧೯೫೧ರಲ್ಲಿ. ಮೈಸೂರು ರಾಜ್ಯದ ಬೆಂಗಳೂರು, ಮೈಸೂರು, ಹಾಸನ, ಶಿವಮೊಗ್ಗ, ಮಂಡ್ಯ, ಕೋಲಾರ, ಚಿಕ್ಕಮಗಳೂರು, ತುಮಕೂರು, ಚಿತಾಲದುರ್ಗ (ಚಿತ್ರದುರ್ಗ) ಜಿಲ್ಲೆಗಳನ್ನು ೭೧ ವಿಧಾನಸಭಾ ಕ್ಷೇತ್ರಗಳಾಗಿ ವಿಭಜಿಸಲಾಗಿತ್ತು. ಎಲ್ಲಾ ಕ್ಷೇತ್ರಗಳೂ ಸಾಮಾನ್ಯ ವರ್ಗಕ್ಕೆ ಮೀಸಲಾಗಿದ್ದವು. ಇವುಗಳಲ್ಲಿ ೧೯ ದ್ವಿಸದಸ್ಯ ಕ್ಷೇತ್ರಗಳಾಗಿದ್ದವು.

 ೧೯೫೬ರಲ್ಲಿ ವಿಶಾಲ ಮೈಸೂರು ರಾಜ್ಯ ಏಕೀಕರಣದ ಬಳಿಕ ಮರುವರ್ಷವೇ ಅಂದರೆ ೧೯೫೭ರಲ್ಲಿ ದ್ವಿತೀಯ ವಿಧಾನಸಭಾ ಚುನಾವಣೆ ಜರುಗಿತು. ಮೈಸೂರು ರಾಜ್ಯದ ಒಂಭತ್ತು ಜಿಲ್ಲೆಗಳ ಜೊತೆಯಲ್ಲಿ 
 ಮದರಾಸು ಪ್ರಾಂತ್ಯದಲ್ಲಿದ್ದ ಬಳ್ಳಾರಿ, ದಕ್ಷಿಣ ಕನ್ನಡ (ಕೆನರಾ), ಕೊಳ್ಳೇಗಾಲ
 ಕೊಡಗು ರಾಜ್ಯ (ಈಗ ಅದು ಕೊಡಗು ಜಿಲ್ಲೆಯಾಗಿತ್ತು) 
 ಬಾಂಬೆ ಪ್ರಾಂತ್ಯದಲ್ಲಿದ್ದ ಉತ್ತರ ಕನ್ನಡ, ಬಿಜಾಪುರ, ಬೆಳಗಾವಿ, ಧಾರವಾಡ 
 ಹೈದರಾಬಾದ್ ಪ್ರಾಂತ್ಯದಲ್ಲಿದ್ದ ಗುಲಬರ್ಗಾ, ರಾಯಚೂರು, ಬೀದರ್
ಹಾಗೂ ಸಂಡೂರು, ಸವಣೂರು, ಜಮಖಂಡಿ ಮುಂತಾದ ಹಲವಾರು ಚಿಕ್ಕಪುಟ್ಟ ಸಂಸ್ಥಾನಗಳು ಕರ್ನಾಟಕದಲ್ಲಿ ವಿಲೀನವಾಗಿದ್ದರಿಂದ ವಿಧಾನಸಭಾ ಕ್ಷೇತ್ರಗಳ ವ್ಯಾಪ್ತಿ ಹಿರಿದಾಯಿತು. ಹಾಗಾಗಿ ಈ ಬಾರಿ ಒಟ್ಟು ವಿಧಾನಸಭಾ ಕ್ಷೇತ್ರಗಳ ಸಂಖ್ಯೆ ೧೭೯ಕ್ಕೇರಿತು. ಇವುಗಳಲ್ಲಿ ೨೯ ದ್ವಿಸದಸ್ಯ ಕ್ಷೇತ್ರಗಳಾಗಿದ್ದರೆ, ೨೭ ಕ್ಷೇತ್ರಗಳು ಪರಿಶಿಷ್ಟ ಜಾತಿಗೆ ಮತ್ತು ೧ ಕ್ಷೇತ್ರ ಪರಿಶಿಷ್ಟ ಪಂಗಡಕ್ಕೆ ಮೀಸಲಾಗಿದ್ದವು.

 ೧೯೬೨ರ ಚುನಾವಣೆಯಲ್ಲಿ ಕ್ಷೇತ್ರಗಳ ಸಂಖ್ಯೆಯನ್ನು ಹೆಚ್ಚಿಸಿ ಒಟ್ಟು ೨೦೮ ಸ್ಥಾನಗಳಿಗೆ ಚುನಾವಣೆ ನಡೆಸಲಾಯಿತು. ಈ ಚುನಾವಣೆಯಲ್ಲಿ ಆದ ಅತಿಮುಖ್ಯ ಬದಲಾವಣೆ ಎಂದರೆ, ದ್ವಿಸದಸ್ಯ ಕ್ಷೇತ್ರಗಳ ರದ್ದು.

 ೧೯೬೭ರ ಚುನಾವಣೆಯಲ್ಲಿ ಕ್ಷೇತ್ರಗಳ ಸಂಖ್ಯೆ ೨೧೬ಕ್ಕೇರಿತು. ಇವುಗಳಲ್ಲಿ ೧೮೫ ಸಾಮಾನ್ಯ, ೨೮ ಪರಿಶಿಷ್ಟ ಜಾತಿ ಮತ್ತು ೩ ಪರಿಶಿಷ್ಟ ಪಂಗಡದ ಅಭ್ಯರ್ಥಿಗಳಿಗೆ ಮೀಸಲಾಗಿದ್ದವು.

 ೧೯೭೨ರ ಚುನಾವಣೆ ಅಷ್ಟೇನು ಪ್ರಮುಖ ಬದಲಾವಣೆ ತರಲಿಲ್ಲವಾದರೂ ಪರಿಶಿಷ್ಟ ಜಾತಿಗೆ ಸೇರಿದ ಅಭ್ಯರ್ಥಿಗಳ ಕ್ಷೇತ್ರಗಳಲ್ಲಿ ಒಂದು ಕ್ಷೇತ್ರ ಹೆಚ್ಚಾಗಿ, ಪರಿಶಿಷ್ಟ ಪಂಗಡದ ಕ್ಷೇತ್ರಗಳಲ್ಲಿ ಒಂದು ಕಡಿಮೆಯಾಯಿತು.

 ೧೯೭೮ರ ಚುನಾವಣೆ ಈವರೆಗಿನ ಎಲ್ಲಾ ಚುನಾವಣೆಗಳಲ್ಲಿಯೇ ಅತ್ಯಂತ ವಿಶಿಷ್ಟ ಚುನಾವಣೆ ಎನ್ನಬಹುದು. ಕರ್ನಾಟಕದ ವಿಧಾನಸಭೆಗೆ ನಡೆದ ಮೊತ್ತಮೊದಲ ಚುನಾವಣೆಯಾಗಿ ಇದು ದಾಖಲಾಯಿತು. ಈ ಚುನಾವಣೆಯಲ್ಲಿ ಕ್ಷೇತ್ರಗಳ ಸಂಖ್ಯೆ ೨೨೪ಕ್ಕೆ ಏರಿಕೆಯಾಯಿತು. ಇವುಗಳಲ್ಲಿ ೧೮೯ ಸಾಮಾನ್ಯ ಅಭ್ಯರ್ಥಿಗಳಿಗೆ ಮೀಸಲಾಗಿದ್ದರೆ, ೩೩ ಕ್ಷೇತ್ರಗಳಿಂದ ಪರಿಶಿಷ್ಟ ಜಾತಿಗೆ ಸೇರಿದ ಅಭ್ಯರ್ಥಿಗಳು ಗೆದ್ದುಬಂದರು. ಜೊತೆಯಲ್ಲಿ, ಇಬ್ಬರು ಪರಿಶಿಷ್ಟ ಪಂಗಡದ ಜನಪ್ರತಿನಿಧಿಗಳೂ ವಿಧಾನಸೌಧ ಪ್ರವೇಶಿಸಿದ್ದು ಈ ಚುನಾವಣೆಯಲ್ಲಿ.

 ೩೦ ವರ್ಷಗಳ ನಂತರ ಅಂದರೆ ೨೦೦೮ರಲ್ಲಿ ಮತ್ತೆ ಕ್ಷೇತ್ರ ಪುನರ್ವಿಂಗಡಣೆ ಮಾಡಿ ಹಲವಾರು ಕ್ಷೇತ್ರಗಳನ್ನು ರದ್ದು ಮಾಡಲಾಯಿತು. ಅವುಗಳ ಜಾಗದಲ್ಲಿ ಹಲವಾರು ಹೊಸ ಕ್ಷೇತ್ರಗಳನ್ನು ರಚಿಸಿ ೧೭೩ ಕ್ಷೇತ್ರಗಳನ್ನು ಸಾಮಾನ್ಯ ಅಭ್ಯರ್ಥಿಗಳಿಗೆ, ೩೬ ಕ್ಷೇತ್ರಗಳನ್ನು ಪರಿಶಿಷ್ಟ ಜಾತಿಗೆ ಸೇರಿದವರಿಗೆ, ೧೫ ಕ್ಷೇತ್ರಗಳಲ್ಲಿ ಪರಿಶಿಷ್ಟ ಪಂಗಡದ ಅಭ್ಯರ್ಥಿಗಳಿಗೆ ಸ್ಪರ್ಧಿಸಲು ಅನುವು ಮಾಡಿಕೊಡಲಾಗಿದೆ.

ಹೊರ ಕೊಂಡಿಗಳು
Election Commission of India 
Karnataka Assembly Factbook: Assembly Level Socio-Economic Data   
http://www.kla.kar.nic.in/assembly/member/membersaddress_kan.pdf
http://www.kla.kar.nic.in/assembly/member/members.htm

ಕರ್ನಾಟಕ ವಿಧಾನಸಭೆ ಚುನಾವಣೆಗಳು
ಭಾರತದ ಚುನಾವಣೆಗಳು
ಕರ್ನಾಟಕ
ಬುವಟಿಯರ್ ಡೆ ಕೊಲ್ಟ

ಬುವಟಿಯರ್ ಡೆ ಕೊಲ್ಟ (ಹುಟ್ಟುಹೆಸರು ಜೊಸೆಫ್ ಬುಅಟಿಯರ್; ೧೮೪೫ - ಅಕ್ಟೋಬರ್ ೧೯೦೩) ಓರ್ವ ಫ್ರೆಂಚ್ ಜಾದೂಗಾರ. ೧೮೦೦ರ ಅಂತ್ಯದವರೆಗೂ ಯುರೋಪ್ ಹಾಗು ಅಮೇರಿಕಾದಲ್ಲಿ ತಮ್ಮ ಇಂದ್ರಜಾಲದಿಂದ ಸುಪ್ರಸಿದ್ಧರಾದವರು.

ಬುವಟಿಯರ್ ಫ್ರಾನ್ಸಿನ ರೋನ್ ಪ್ರಾಂತ್ಯದ ಕ್ಯಾಲುರಿ-ಎಟ್-ಕ್ಯೂರಿಯಲ್ಲಿ ಜನಿಸಿದರು. ಇವರು ಮತ್ತೋರ್ವ ಫ್ರೆಂಚ್ ಜಾದೂಗಾರ ಜೀನ್ ಯುಜೀನ್ ರಾಬರ್ಟ್ ಹೌಡಿನ್ನಿನ ಸಮಕಾಲೀನರಾಗಿದ್ದರು. ಚೆಂಡುಗಳ ಸಂಖ್ಯೆಯನ್ನು ಹೆಚ್ಚಿಸುವುದು, ಹರಡುವ ಬಣ್ಣದ ಬಟ್ಟೆ, ಮಾಯವಾಗುವ ದಪ್ಪ ಹೆಣ್ಣು, ಜಿಗಿಯುವ ಹೂವುಗಳು, ಮಾಯವಾಗುವ ಪಕ್ಷಿ ಪಂಜರ ಹೀಗೆ ಇವರ ಹಲವು ಕೈಚಳಕಗಳು ಇಂದಿಗೂ ಸಹ ಚಾಲ್ತಿಯಲ್ಲಿವೆ.

ಇವರ ಮಾಯವಾಗುವ ಹೆಣ್ಣು(Vanishing Lady), ಇಂದಿಗೂ ಸಹ ಜನಪ್ರಿಯವಾಗಿರುವ ಕೈಚಳಕ ಹಾಗು ಇದನ್ನು ಬಳಸುವ ಜಾದುಗಾರರು ಇದನ್ನು ಡಿ ಕೊಲ್ಟ ಚೇರ್ ಎಂದೇ ಕರೆಯುತ್ತಾರೆ. ಈ ಜಾದುವಿನಲ್ಲಿ, ಮಹಿಳೆಯನ್ನು ಒಂದು ಕುರ್ಚಿಯ ಮೇಲೆ ಕುಳ್ಳರಿಸಿ, ಅವಳನ್ನು ಒಂದು ದೊಡ್ಡ ಬಟ್ಟೆಯಿಂದ ಮೇಲಿನಿಂದ ಕೆಳಗಿನವರೆಗೂ ಮುಚ್ಚಿ ನಂತರ ಈ ಬಟ್ಟೆಯನ್ನು ಸರಿಸಿದಾಗ ಮಹಿಳೆಯು ಕಣ್ಮರೆಯಾಗಿರುತ್ತಾಳೆ. ಈ ಇಂದ್ರಜಾಲವು ಕಿರಿಯ ರಿಕಾರ್ಡಿಯ ಜನಪ್ರಿಯ ಆಟವಾಗಿತ್ತು. ಇದರಲ್ಲಿ ಮಾಯವಾದ ಮೆಹಿಳೆ ಸ್ವಲ್ಪ ಸಮಯದ ನಂತರ ವೇದಿಕೆಯ ಇನ್ನೊಂದು ಬದಿಯಲ್ಲಿರಿಸಿದ ಟ್ರಂಕಿನಲ್ಲಿ ಕಾಣಿಸಿಕೊಳ್ಳುತ್ತಿದ್ದಳು.

ಡೆ ಕೊಲ್ಟನನ್ನು ಆಧರಿಸಿ  ಪೀಟರ್ ವಾರ್ಲಾಕ್ ಬುವಟಿಯರ್ ಡೆ ಕೊಲ್ಟ : ಜೀನಿಯಸ್ ಆಫ್ ಇಲ್ಲ್ಯುಶನ್ ಪುಸ್ತಕವನ್ನು ಬರೆದಿದ್ದಾರೆ.

ಡೆ ಕೊಲ್ಟ ೧೯೦೩ರಲ್ಲಿ ನ್ಯು ಆರ್ಲಿಯನ್ಸಿನಲ್ಲಿ ಬ್ರೈಟ್ಸ್ ರೋಗಕ್ಕೆ ತುತ್ತಾಗಿ ಅಸುನೀಗಿದರು.

ಉಲ್ಲೇಖಗಳು 
Hay, Harry. Cyclopedia of Magic. (1949)

ಇವನ್ನು ನೋಡಿ 

 ಲಾ ಮೈಸನ್ ಡೆ ಲಾ ಮ್ಯಾಗಿ ರಾಬರ್ಟ್ ಹೌಡಿನ್
ಚರಂಡಿ

ಇಂದಿನ ಜಗತ್ತಿಗೆ ಭಾರೀ ತಳಮಳದ ಸಂಗತಿ ಎಂದರೆ ಜಲ ಮಾಲಿನ್ಯ. ಈ ಜಲ ಮಾಲಿನ್ಯ ಸಮಸ್ಯೆಯನ್ನು ಪರಿಹರಿಸುವ ನಿಟ್ಟಿನಲ್ಲಿ ಅನೇಕ ರಾಷ್ಟ್ರಗಳ ಸರಕಾರಗಳು ಹೆಣಗಾಡುತ್ತಿವೆ. ಹಲವಾರು ಮಲಿನ ಪದಾರ್ಥಗಳು ನೀರಿನ ಪೂರೈಕೆ ಮಾಡುವಲ್ಲಿ ಬೆದರಿಕೆಯನ್ನೇ ಒಡ್ಡುತ್ತಿವೆ. ಮಲ ಮೂತ್ರಾದಿಯಾಗಿ ಊರಿನ ರೊಚ್ಚನ್ನು ಯಾವ ಸಂಸ್ಕರಣೆಗೂ ಒಳಪಡಿಸದೇ ನಿಸರ್ಗ ದತ್ತ ಸ್ವಚ್ಛ ನೀರಿಗೆ ಹರಿ ಬಿಡುವುದು ಇವುಗಳಲ್ಲೆಲ್ಲಾ ಅತ್ಯಂತ ಭಯಾನಕ. ಜನ ಸಾಮಾನ್ಯರು ಸಾರ್ವಜನಿಕರು ಸಂಚಾರ ಮಾಡುವ ಮಾರ್ಗ,ಮುಖ್ಯ ರಸ್ತೆ,ಒಳರಸ್ತೆಗಳ ಬದಿಗಳ(ಪಕ್ಕದ)ಲ್ಲಿರುವ ಇನ್ನೂ 
ಮುಚ್ಚದೆ ಇರುವ ಚರಂಡಿಗಳು,ಹಾಗೂ ಅವುಗಳಲ್ಲಿ ಉಂಟಾಗುವ,ಉತ್ಪತ್ತಿಯಾಗುವ ಕ್ರಿಮಿಗಳು ಕೀಟಗಳು,ಇವುಗಳಿಂದ ಪರಿಸರದಲ್ಲಿ  ಉಂಟು ಮಾಡುವ ಭಯಾನಕ ರೋಗ ರುಜಿನಗಳಿಗೂ ಕಾರಣವಾಗಿರುವುದು ಮಾತ್ರವಲ್ಲ ಇವುಗಳಿಂದ ಉತ್ಪತ್ತಿಯಾಗುವ ಕೆಟ್ಟವಾಸನೆ(ದುರ್ನಾಥ)ಯ ಫಲವಾಗಿ ಪರಿಸರದಲ್ಲಿ ನಡೆದಾಡುವ ಸಾರ್ವಜನಿಕರ   
ಆರೋಗ್ಯದ ಮೇಲೆ ಪರಿಣಾಮ ಬೀರಬಹುದು. ಅತಿಯಾಗಿ ವ್ಯಾಪಿಸಿಕೊಂಡಿರುವ ಈ ಭೀಕರ ಸಮಸ್ಯೆ ವಿಶೇಷವಾಗಿ ಅಭಿವೃದ್ಧಿಶೀಲ ರಾಷ್ಟ್ರಗಳಲ್ಲಿ ಕಂಡುಬರುವುದು ಹೆಚ್ಚು.ಅಭಿವೃದ್ಧಿ ಹೊಂದದ ದೇಶಗಳಲ್ಲಂತೂ ಊರಿನ ಹೊಲಸನ್ನು ಈ ರೀತಿಯಾಗಿ ಬಿಡುಗಡೆ ಮಾಡುವುದು ಸರ್ವೇಸಾಮಾನ್ಯ; ಈ ಬಗೆಯಲ್ಲಿ ತ್ಯಾಜ್ಯ ಬಿಡುಗಡೆ ಮಾಡುವುದನ್ನು ಅಭಿವೃದ್ಧಿ ಪಥದಲ್ಲಿ ಸಾಗುತ್ತಿರುವ ಚೀನಾ,ಭಾರತ ಮತ್ತು ಇರಾನ್‌ಗಳೂ ರೂಢಿಸಿಕೊಂಡಿವೆ.
ಊರಿನ ಹೊಲಸು, ಜಿಗುಟು ರಾಡಿ, ಕಸ ಮತ್ತು ವಿಷಯುಕ್ತ ಪದಾರ್ಥಗಳನ್ನೂ ಚರಂಡಿಗೆ, ನೀರಿಗೆ ಎಸೆಯಲಾಗುತ್ತದೆ. ಊರಿನ ಹೊಲಸನ್ನು ಸಂಸ್ಕರಿಸಿದರೂ ಸಮಸ್ಯೆ ಮತ್ತೆ ಉದ್ಭವಿಸುತ್ತದೆ. ಸಂಸ್ಕರಣೆಯ ನಂತರ ದೊರೆಯುವ ಹೊಲಸು ಗಟ್ಟಿಗಳು ಅಥವಾ ಪುಡಿ ಪದಾರ್ಥವನ್ನು ಗುಂಡಿಗಳಲ್ಲಿ ತುಂಬಬೇಕು, ಇಲ್ಲವೇ ನೆಲದ ಮೇಲೆ ಹರಡ ಬೇಕು ಅಥವಾ ಸಮುದ್ರಕ್ಕೆ ಎಸೆಯಬೇಕು.
ಊರಿನ ಹೊಲಸಷ್ಟೇ ಅಲ್ಲದೇ ಜಮೀನುಗಳಿಂದ ಕೊಚ್ಚಿ ಹರಿದು ಬರುವ ಮಾಲಿನ್ಯ,ಚಂಡಮಾರುತದಿಂದ ಅಪ್ಪಳಿಸುವ ಭಾರೀ ಮಳೆಯಿಂದ ಹರಿದು ಬರುವ ಮಲಿನ ಪದಾರ್ಥ, ಮತ್ತು ಸರಕಾರ ಹಾಗೂ ಕೈಗಾರಿಕೆಗಳಿಂದ ರಾಸಾಯನಿಕ ತ್ಯಾಜ್ಯದ ಸುರಿತ-ಇವೆಲ್ಲವೂ ಜಲ ಮೂಲಿನ್ಯಕ್ಕೆ ಕಾರಣವಾಗುವ ಪ್ರಮುಖ ಅಂಶಗಳು

ಮಾಲಿನ್ಯ
ಉತ್ತರಾಧಿಕಾರ

ಉತ್ತರಾಧಿಕಾರವು ಒಬ್ಬ ವ್ಯಕ್ತಿಯ ಮರಣದ ನಂತರ ಆಸ್ತಿ, ಆಸ್ತಿಹಕ್ಕುಗಳು, ಋಣಗಳು, ಹಕ್ಕುಗಳು, ಮತ್ತು ಕರ್ತವ್ಯಗಳನ್ನು ಹಸ್ತಾಂತರಿಸುವ ಅಭ್ಯಾಸ. ಉತ್ತರಾಧಿಕಾರದ ನಿಯಮಗಳು ಸಮಾಜಗಳ ನಡುವೆ ಬದಲಾಗುತ್ತವೆ ಮತ್ತು ಕಾಲ ಕಳೆದಂತೆ ಬದಲಾಗಿವೆ. ಕಾನೂನಿನಲ್ಲಿ, ಉತ್ತರಾಧಿಕಾರಿ/ವಾರಸುದಾರನು ಮೃತನು ನಾಗರಿಕನಾಗಿದ್ದ ಅಥವಾ ಮೃತನು ಮರಣಹೊಂದಿದ ಅಥವಾ ಮರಣದ ಸಮಯದಲ್ಲಿ ಆಸ್ತಿಯನ್ನು ಹೊಂದಿದ ಕಾನೂನುವ್ಯಾಪ್ತಿಯಲ್ಲಿನ ಉತ್ತರಾಧಿಕಾರದ ನಿಯಮಗಳಿಗೆ ಬದ್ಧವಾಗಿ ಮೃತರ ಆಸ್ತಿಯ ಒಂದು ಪಾಲನ್ನು ಪಡೆಯಲು ಅರ್ಹನಾಗಿರುವ ಒಬ್ಬ ವ್ಯಕ್ತಿ.

ಉತ್ತರಾಧಿಕಾರವು ಒಂದು ಉಯಿಲಿನ ನಿಯಮಗಳಡಿಯಲ್ಲಿ ಅಥವಾ ಮೃತನು ಉಯಿಲನ್ನು ಹೊಂದಿರದಿದ್ದರೆ ಉಯಿಲು ನಾಮಕರಣವಿಲ್ಲದೆ ಇರುವ ವಾರಸುದಾರಿಕೆಯ ನಿಯಮಗಳಿಂದ ಆಗಬಹುದು. ಆದರೆ, ಉಯಿಲು ಸೃಷ್ಟಿಯಾದ ಸಮಯದಲ್ಲಿನ ಕಾನೂನುವ್ಯಾಪ್ತಿಯ ಕಾನೂನುಗಳನ್ನು ಅನುಸರಿಸಬೇಕು, ಇಲ್ಲವಾದರೇ ಅದನ್ನು ಅಮಾನ್ಯವೆಂದು ಘೋಷಿಸಲಾಗುವುದು (ಉದಾಹರಣೆಗೆ, ಕೆಲವು ರಾಜ್ಯಗಳು ಸ್ವಲಿಖಿತ ಉಯಿಲುಗಳನ್ನು ಮಾನ್ಯವೆಂದು ಗುರುತಿಸುವುದಿಲ್ಲ, ಅಥವಾ ನಿರ್ದಿಷ್ಟ ಸಂದರ್ಭಗಳಲ್ಲಿ ಮಾತ್ರ ಗುರುತಿಸುತ್ತವೆ) ಮತ್ತು ಆಗ ಉಯಿಲು ನಾಮಕರಣವಿಲ್ಲದೆ ಇರುವ ವಾರಸುದಾರಿಕೆಯ ಕಾನೂನುಗಳು ಅನ್ವಯಿಸುವವು.

ಮೃತನ ಮರಣಕ್ಕೆ ಮೊದಲು ಒಬ್ಬ ವ್ಯಕ್ತಿಯು ವಾರಸುದಾರನಾಗುವುದಿಲ್ಲ, ಏಕೆಂದರೆ ವಾರಸುದಾರರಾಗಲು ಅರ್ಹರಾಗುವ ವ್ಯಕ್ತಿಗಳ ನಿಖರ ಗುರುತನ್ನು ಆವಾಗ ಮಾತ್ರ ನಿರ್ಧರಿಸಲಾಗುತ್ತದೆ. ಅವರು ಉತ್ತರಾಧಿಕಾರ ಪಡೆಯಲು ಮೊದಲಿನವರಾಗಿದ್ದರೆ ಮತ್ತು ಇನ್ನೊಬ್ಬ ಹಕ್ಕುದಾರರಿಂದ ವಾರಸುದಾರರಾಗುವುದರಿಂದ ಸ್ಥಳಾಂತರಿಸಲು ಸಾಧ್ಯವಿಲ್ಲದಿದ್ದರೆ ಉತ್ತರಾಧಿಕಾರಿಗಳಾಗಲು ನಿರೀಕ್ಷಿಸಲಾದ ಆಳ್ವಿಕೆ ನಡೆಸುವ ಕುಲೀನ ಅಥವಾ ಅರಸು ಮನೆತನದ ಸದಸ್ಯರನ್ನು ಪ್ರಧಾನ ಉತ್ತರಾಧಿಕಾರಿಗಳು ಎಂದು ಕರೆಯಲಾಗುತ್ತದೆ; ಇಲ್ಲವೆಂದರೆ, ಅವರನ್ನು ಸಂಭಾವ್ಯ ಉತ್ತರಾಧಿಕಾರಿಗಳೆಂದು ಕರೆಯಲಾಗುತ್ತದೆ. ಇನ್ನೂ ಹೆಚ್ಚಾಗಿ, ಎಲ್ಲರೂ ಪರಿತ್ಯಜಿಸಿ ಒಬ್ಬರು ಮಾತ್ರ ಒಪ್ಪಿದರೆ, ಜಂಟಿ ಉತ್ತರಾಧಿಕಾರ ಎಂಬ ಪರಿಕಲ್ಪನೆಯಿದೆ. ಇದನ್ನು ಕೋಪಾರ್ಸೆನಿ ಎಂದು ಕರೆಯಲಾಗುತ್ತದೆ.

ಪೈತೃವಂಶಕ ಉತ್ತರಾಧಿಕಾರದ ರೂಢಿಗಳ ಬಗ್ಗೆ ವಿವರವಾದ ಮಾನವಶಾಸ್ತ್ರ ಸಂಬಂಧಿ ಮತ್ತು ಸಮಾಜಶಾಸ್ತ್ರ ಸಂಬಂಧಿ ಅಧ್ಯಯನಗಳನ್ನು ನಡೆಸಲಾಗಿದೆ. ಇದರಲ್ಲಿ ಗಂಡು ಮಕ್ಕಳು ಮಾತ್ರ ವಾರಸುದಾರರಾಗಬಹುದು. ಕೆಲವು ಸಂಸ್ಕೃತಿಗಳು ಮಾತೃವಂಶಕ ಉತ್ತರಾಧಿಕಾರವನ್ನೂ ಬಳಸುತ್ತವೆ. ಇದರಲ್ಲಿ ಆಸ್ತಿಯು ಹೆಣ್ಣು ಸಂತತಿಯ ಮೂಲಕ ಮಾತ್ರ ಹಸ್ತಾಂತರಗೊಳ್ಳುತ್ತದೆ, ಅತ್ಯಂತ ಸಾಮಾನ್ಯವಾಗಿ ಮೃತನ ಸೋದರಿಯ ಪುತ್ರರಿಗೆ ಹೋಗುತ್ತದೆ; ಆದರೆ, ಕೆಲವು ಸಮಾಜಗಳಲ್ಲಿ, ತಾಯಿಯಿಂದ ಅವಳ ಪುತ್ರಿಯರಿಗೆ ಕೂಡ ಹೋಗುತ್ತದೆ. ಕೆಲವು ಪ್ರಾಚೀನ ಸಮಾಜಗಳು ಮತ್ತು ಬಹುತೇಕ ಆಧುನಿಕ ದೇಶಗಳು ಲಿಂಗ ಮತ್ತು/ಅಥವಾ ಜನನ ಕ್ರಮವನ್ನು ಆಧರಿಸಿ ತಾರತಮ್ಯ ಮಾಡದೆ ಸಮಾನತಾವಾದಿ ಉತ್ತರಾಧಿಕಾರವನ್ನು ಬಳಸುತ್ತವೆ.

ಕಾನೂನು ಪದಗಳು
ಉತ್ತರೀಯ

ಉತ್ತರೀಯ ಎಂದರೆ ಭಾರತದ ಒಂದು ಕೊರಳವಸ್ತ್ರದಂತಹ ಬಟ್ಟೆಯ ತುಂಡು. ಇದು ಒಂದು ಶಾಲಿನಂತೆ ಇರುತ್ತದೆ ಮತ್ತು ಎರಡೂ ತೋಳುಗಳ ಸುತ್ತ ಸುತ್ತಿಕೊಳ್ಳುವಂತೆ ಕುತ್ತಿಗೆಯ ಹಿಂಭಾಗದಿಂದ ಇಳಿಯುತ್ತದೆ, ಮತ್ತು ದೇಹದ ಮೇಲ್ಭಾಗವನ್ನು ಹೊದಿಸಲು ಇದನ್ನು ಬಳಸಬಹುದು. ಇದನ್ನು ಸಾಮಾನ್ಯವಾಗಿ ನವುರಾದ ಹತ್ತಿ ಅಥವಾ ರೇಷ್ಮೆಯಿಂದ ತಯಾರಿಸಲಾಗುತ್ತಿತ್ತು, ಆದರೆ ನವುರಾದ ಚಕ್ಕಳದಿಂದಲೂ ತಯಾರಿಸಬಹುದು. ಈ ಉಡುಪನ್ನು ಚಿತ್ರಿಸುವ ಕೆತ್ತನೆಗಳು ಬಹಳ ಹಿಂದಿನ ಕಾಲದ್ದೆಂದು ನಿರ್ಧರಿಸಲಾಗಿದೆ ಆದರೆ ಇದರ ಉಳಿದುಕೊಂಡಿರುವ ಉದಾಹರಣೆಗಳು ಕಡಿಮೆ ಇರುವುದರಿಂದ ಫ಼್ಯಾಷನ್ ಇತಿಹಾಸಕಾರರು ಉಬ್ಬುಕೆತ್ತನೆಗಳನ್ನು ಅಧ್ಯಯನ ಮಾಡುತ್ತಾರೆ.

ದುಪಟ್ಟಾ ಉತ್ತರೀಯದ ಒಂದು ವಿಕಸಿತ ರೂಪವಾಗಿದೆ.

ಇದನ್ನು ಈಗಲೂ ಭಾರತೀಯ ಉಪಖಂಡದಾದ್ಯಂತ ಧರಿಸಲಾಗುತ್ತದೆ ಮತ್ತು ಪ್ರಾಚೀನ ಕಾಲದಿಂದಲೂ ಸಾಂಪ್ರದಾಯಿಕವಾಗಿ ಕುರ್ತಾ, ಅಚ್ಕನ್ ಅಥವಾ ಶೇರ್ವಾನಿ ಮೇಲೆ ಧರಿಸಲಾಗುತ್ತದೆ.ಇದನ್ನು ಸಾಮಾನ್ಯವಾಗಿ ಅಂತರೀಯದ ಜೊತೆಗೆ ಬಳಸಲಾಗುತ್ತಿತ್ತು. ಅಂತರೀಯ ಎಂದರೆ ಪಂಚೆಯ ಒಂದು ಪ್ರಾಚೀನ ಸ್ವರೂಪವಾಗಿತ್ತು. ಸೊಂಟವಸ್ತ್ರ ಅಥವಾ ಕಾಯಾಬಂಧ್ ಇದನ್ನು ಭದ್ರವಾಗಿ ಹಿಡಿದಿಡುತ್ತಿತ್ತು. ಉತ್ತರೀಯವನ್ನು ಪುರುಷರು ಮತ್ತು ಮಹಿಳೆಯರು ಇಬ್ಬರೂ ರುಮಾಲಾಗಿ ಬಳಸುತ್ತಿದ್ದರು.

ಬೌದ್ಧ ಸಮುದಾಯದ ಕಾಯಕ ಸಹೋದರರು ಸಾಮಾನ್ಯವಾಗಿ ಕೇಸರಿ ಬಣ್ಣದ ಅಂತರೀಯ, ಜೊತೆಗೆ ಉತ್ತರೀಯ ಮತ್ತು ಹೆಚ್ಚು ದೊಡ್ಡ ಚಾದರವನ್ನು ಧರಿಸುತ್ತಿದ್ದರು.

ಉಲ್ಲೇಖಗಳು 

ಉಡುಪುಗಳು
ಫಲವತ್ತತೆಯ ಪ್ರಮಾಣದಿಂದ ಭಾರತೀಯ ರಾಜ್ಯಗಳು ಮತ್ತು ಕೇಂದ್ರಾಡಳಿತ ಪ್ರದೇಶಗಳ ಪಟ್ಟಿ

ಪ್ರತಿ ಮಹಿಳೆಗೆ ಜನಿಸಿದ ಮಕ್ಕಳ ಸಂಖ್ಯೆ ಪ್ರಕಾರ, ಭಾರತೀಯ 
ರಾಜ್ಯಗಳು ಮತ್ತು ಕೇಂದ್ರಾಡಳಿತ ಪ್ರಾದೇಶಿಗಳ ಪಟ್ಟಿ ಇದು.  ಇತ್ತೀಚಿನ ಸಮೀಕ್ಷೆಗಳು ಭಾರತೀಯ ರಾಜ್ಯಗಳ ಬಹುಪಾಲ ಫಲವತ್ತತೆಯ ಪ್ರಮಾಣವು ೨.೧ ರ ಬದಲಿ ಮಟ್ಟಕ್ಕಿಂತ ಕಡಿಮೆಯಾಗಿದೆ ಅಂತೇ ತೋರಿಸಿದೆ. ೨೦೧೭ ರಲ್ಲಿ, ಭಾರತದ ಒಟ್ಟು ಫಲವತ್ತತೆಯ ಪ್ರಮಾಣ ೨.೨ ಆಗಿತ್ತು.

Notes
ಫಲವತ್ತತೆಯ ಪ್ರಮಾಣ ಆಧಾರದ ಮೇಲೆ ಭಾರತೀಯ ರಾಜ್ಯಗಳು ಮತ್ತು ಕೇಂದ್ರಾಡಳಿತ ಪ್ರದೇಶಗಳ ಪಟ್ಟಿ.

ಪ್ರತಿ ಮಹಿಳೆಗೆ ಜನಿಸಿದ ಮಕ್ಕಳ ಸಂಖ್ಯೆ ಪ್ರಕಾರ, ಭಾರತೀಯ 
ರಾಜ್ಯಗಳು ಮತ್ತು ಕೇಂದ್ರಾಡಳಿತ ಪ್ರಾದೇಶಿಗಳ ಪಟ್ಟಿ ಇದು.  ಇತ್ತೀಚಿನ ಸಮೀಕ್ಷೆಗಳು ಭಾರತೀಯ ರಾಜ್ಯಗಳ ಬಹುಪಾಲ ಫಲವತ್ತತೆಯ ಪ್ರಮಾಣವು ೨.೧ ರ ಬದಲಿ ಮಟ್ಟಕ್ಕಿಂತ ಕಡಿಮೆಯಾಗಿದೆ ಅಂತೇ ತೋರಿಸಿದೆ. ೨೦೧೭ ರಲ್ಲಿ, ಭಾರತದ ಒಟ್ಟು ಫಲವತ್ತತೆಯ ಪ್ರಮಾಣ ೨.೨ ಆಗಿತ್ತು.

ಉಲ್ಲೇಖಗಳು
ಸೋನು ಸೂದ್

ಸೋನು ಸೂದ್ ಹಿಂದಿ, ತೆಲುಗು ಮತ್ತು ತಮಿಳು ಚಲನಚಿತ್ರಗಳಲ್ಲಿ ಪ್ರಧಾನವಾಗಿ ಕಾರ್ಯನಿರ್ವಹಿಸುವ ಭಾರತೀಯ  ನಟ. ಅವರು ನಿರ್ಮಾಪಕ ಮತ್ತು ರೂಪದರ್ಶಿಯಾಗಿದ್ದರೆ. ಅವರು ಕೆಲವು ಕನ್ನಡ ಮತ್ತು ಪಂಜಾಬಿ ಚಿತ್ರಗಳಲ್ಲಿ ಕಾಣಿಸಿಕೊಂಡಿದ್ದಾರೆ.
ಜುಲೈ ೨೦೧೬ ರಲ್ಲಿ ಅವರು ಶಕ್ತಿ ಸಾಗರ್ ಪ್ರೊಡಕ್ಷನ್ಸ್ ಎಂಬ ಚಲನಚಿತ್ರ ನಿರ್ಮಾಣ ಕಂಪೆನಿಯನ್ನು ಸ್ಥಾಪಿಸಿದರು. ಇದಕ್ಕೆ ಅವರ ತಂದೆ ಶಕ್ತಿ ಸಾಗರ್ ಅವರ ಹೆಸರನ್ನು ಇಡಲಾಗಿದೆ.

ಅವರು ಪಂಜಾಬ್ ಸರ್ಕಾರದಿಂದ ಪಂಜಾಬ್ ರತನ್ ಪ್ರಶಸ್ತಿ ಪಡೆದಿದ್ದಾರೆ.

ಆರಂಭಿಕ ಜೀವನ
ಸೋನು ಸೂದ್ ಜುಲೈ ೩೦ ೧೯೭೩ರಲ್ಲಿ ಪಂಜಾಬಿನ ಮೋಗದಲ್ಲಿ ಜನಿಸಿದರು. ಅವರ ತಂದೆ ಶಕ್ತಿ ಸಾಗರ್ ಉದ್ಯಮಿ, ತಾಯಿ ಸರೋಜ್ ಸೂದ್ ಇಂಗ್ಲೀಷ್ ಪ್ರಾಧ್ಯಾಪಕರಾಗಿದ್ದಾರೆ. ಇವರಿಗೆ ಮೊನಿಕಾ ಸೂದ್ ಮತ್ತು ಮಾಲ್ವಿಕಾ ಸೂದ್ ಇಬ್ಬರು ಸಹೋದರಿದ್ದಾರೆ. 
ಸೋನು ಅವರು ಪಂಜಾಬಿನಲ್ಲಿ ತಮ್ಮ ವಿದ್ಯಾಭ್ಯಾಸ ಮಾಡಿದರು ಮತ್ತು ನಂತರ ಎಲೆಕ್ಟ್ರಾನಿಕ್ ಎಂಜಿನಿಯರಿಂಗ್ ಪದವಿಗಳನ್ನು ಯಶಸ್ವಿಯಾಗಿ ಪೂರ್ಣಗೊಳಿಸಲು  ನಾಗ್ಪುರಕ್ಕೆ ತೆರಳಿದರು. ಯಶವಂತ್ರಾವ್ ಚವಾಣ್ ಕಾಲೇಜ್ ಆಫ್ ಇಂಜಿನಿಯರಿಂಗ್, ನಾಗ್ಪುರದಲ್ಲಿ ಪದವಿ ಪಡೆದರು. ನಾಗಪುರದ ಎಂಜಿನಿಯರಿಂಗ್ ಅಧ್ಯಯನದಲ್ಲಿ ಅವರ ಅಂತಿಮ ವರ್ಷದಲ್ಲಿ ಇದ್ದಾಗ ಸೋನು ಸೂದ್ ಗ್ರ್ಯಾಸಿಮ್ ಮಿಸ್ಟೆರ್ ಇಂಡಿಯಾ ಸ್ಪರ್ಧೆಯಲ್ಲಿ ಪಾಲ್ಗೊಂಡರು, ಹಾಗೂ ಅಗ್ರ ಐದನೇ ಸ್ಥಾನದಲ್ಲಿದ್ದರು.
ಸೋನು ಸೂದ್ ಸೋನಾಲಿ ಸೂದ್ ರೊಡನೆ ಮದುವೆಯಾಗಿದ್ದಾರೆ. ಅವರಿಗೆ ಇಶಾನ್ ಎಂಬ ಮಗನಿದ್ದಾನೆ.

ವೃತ್ತಿಜೀವನ
೧೯೯೯ ರಲ್ಲಿ, ಕಲ್ಲಾಜ್ಹಾಗರ್ ಮತ್ತು ನೆನ್ಜಿಂಜೈಲೆಯೊಂದಿಗೆ  ತಮಿಳು ಭಾಷೆಯ ಚಲನಚಿತ್ರಗಳಿಗೆ ಸೂದ್ ಪರಿಚಯಿಸಲ್ಪಟ್ಟಿದರು. ನಂತರ ೨೦೦೦ ರಲ್ಲಿ ನಂತರ ಅವರು ತೆಲುಗು ಚಲನಚಿತ್ರ ಹ್ಯಾಂಡ್ಸ್ ಅಪ್! ಚಲನಚಿತ್ರದಲ್ಲಿ  ಕಾಣಿಸಿಕೊಂಡರು. ೨೦೦೧ ರಲ್ಲಿ ಅವರು ಮಜುನು ಚಲನಚಿತ್ರದಲ್ಲಿ ಕಾಣಿಸಿಕೊಂಡರು. 2002 ರಲ್ಲಿ ಅವರು ಹಿಂದಿ ಚಲನಚಿತ್ರ ಶಹೀದ್-ಇ-ಅಜಮ್ನಲ್ಲಿ ಭಗತ್ ಸಿಂಗ್ ಆಗಿ ಅಭಿನಯಿಸಿದರು. ೨೦೦೪ ರಲ್ಲಿ ಮಣಿ ರತ್ನಂ ಅವರ ಯುವ ಚಿತ್ರದಲ್ಲಿ ಅಭಿಷೇಕ್ ಬಚ್ಚನ್ ಅವರ ಸಹೋದರರಾಗಿ ನಟಿಸಿದರು. ೨೦೦೫ ರಲ್ಲಿ ಆಶಿಕ್ ಬನಯಾ ಆಪ್ನೆ ಎಂಬ ಚಿತ್ರದಲ್ಲಿ ಸೂದ್ ನಟಿಸಿ ಮೆಚ್ಚುಗೆ ಗಳಿಸಿದರು. 

2005 ರಲ್ಲಿ  ಬಿಡುಗಡೆಯಾದ ಟೋಲಿವುಡ್ನಲ್ಲಿ ಸೂಪರ್ ಚಲನಚಿತ್ರದಲ್ಲಿ ನಟಿಸಿದರು. ಅವರ ಈ ಕೆಲಸಕ್ಕೆ ಹೆಚ್ಚಿನ ಮನ್ನಣೆ ದೊರೆಯಿತು. ಈ ಚಿತ್ರದಲ್ಲಿ, ಅವರ ಸಹ-ನಟ ನಾಗಾರ್ಜುನ ಹೈಟೆಕ್ ಕಳ್ಳನಾಗಿದ್ದರು. ಅವರ ಮುಂದಿನ ಚಿತ್ರ ಅದಾಡು. 2006 ರಲ್ಲಿ, ಅವರು  ಅಶೋಕ್ ಚಲನಚಿತ್ರದಲ್ಲಿ  ಅಭಿನಯಿಸಿದ್ದಾರೆ. ಇದರಿಂದ ಅವರು ತೆಲುಗು ಚಿತ್ರಗಳಲ್ಲಿ ಜನಪ್ರಿಯರಾದರು. ಅವರು ಯುವ (2004), ಅದಾಡು (2005), ಆಶಿಕ್ ಬನಯಾ ಆಪ್ನೆ (2005), ಜೊಧಾ ಅಕ್ಬರ್ (2008), ದೂಕುಡು (2011) ಮತ್ತು ಶೂಟ್ಔಟ್ ಅಟ್ ವಡಾಲಾ (2013) ಮುಂತಾದ ಬ್ಲಾಕ್ಬಸ್ಟರ್ ಚಲನಚಿತ್ರಗಳಲ್ಲಿ ಪಾತ್ರಗಳಿಗೆ ಹೆಸರುವಾಸಿಯಾಗಿದ್ದಾರೆ.

ರಾಯಭಾರಿ
ಅವರು ಅಪೊಲೊ ಟೈರ್,  ಏರ್ಟೆಲ್  ಇತ್ಯಾದಿಗಳಿಗೆ ಜಾಹೀರಾತುಗಳಲ್ಲಿ ಕಾಣಿಸಿಕೊಂಡರು. ಅವರು ಫಿಟ್ ಇಂಡಿಯಾ ಮೂಮೆಂಟ್ ನ ರಾಯಭಾರಿ ಆಗಿದ್ದಾರೆ.

ಪ್ರಶಸ್ತಿಗಳು
2009 ರಲ್ಲಿ ಅವರು ತೆಲುಗು ಚಲನಚಿತ್ರ ಅರುಂಧತಿಗಾಗಿ  ಆಂಧ್ರಪ್ರದೇಶ ರಾಜ್ಯದಿಂದ ಅತ್ಯುತ್ತಮ ಖಳನಾಯಕ ನಂದಿ ಪ್ರಶಸ್ತಿಯನ್ನು ಮತ್ತು ಅತ್ಯುತ್ತಮ ಪೋಷಕ ನಟ ಫಿಲಂಫೇರ್ ಪ್ರಶಸ್ತಿ ಪಡೆದರು. 2010 ರಲ್ಲಿ ಅವರ 
ದಬಂಗ್ ಚಲನಚಿತ್ರದ ನಕಾರಾತ್ಮಕ ಪಾತ್ರಕ್ಕೆ ಅಪ್ಸಾರ ಪ್ರಶಸ್ತಿಯ ಅತ್ಯುತ್ತಮ ನಟ ಪ್ರಶಸ್ತಿ ಹಾಗೂ ಐಐಎಫ್ಎ ಪ್ರಶಸ್ತಿ ಪಡೆದರು. 2012 ರಲ್ಲಿ, ಅವರು ಜುಲೈಚಲನಚಿತ್ರದ  ನಕಾರಾತ್ಮಕ ಪಾತ್ರಕ್ಕೆ ಅತ್ಯುತ್ತಮ ನಟನಿಗಾಗಿ ಸೀಮಾ ಪ್ರಶಸ್ತಿ ಪಡೆದರು.

ಉಲ್ಲೇಖಗಳು
ರಗಡಾ ಪ್ಯಾಟೀಸ್

ರಗಡಾ ಪ್ಯಾಟೀಸ್ ಮಹಾರಾಷ್ಟ್ರ ಮತ್ತು ಗುಜರಾತ್‍ನ ಬೀದಿ ಆಹಾರದ ಸಂಸ್ಕೃತಿಯ ಭಾಗವಾಗಿದೆ. ಇದು ಉತ್ತರ ಭಾರತದಲ್ಲಿ ಹೆಚ್ಚು ಜನಪ್ರಿಯವಾಗಿರುವ ಛೋಲೆ ಟಿಕ್ಕಿಯನ್ನು ಹೋಲುತ್ತದೆ. ಈ ಖಾದ್ಯವು ಒಂದು ಜನಪ್ರಿಯ ಬೀದಿ ಆಹಾರವಾಗಿದೆ, ಮತ್ತು ಭಾರತೀಯ ತ್ವರಿತ ಆಹಾರವನ್ನು ಬಡಿಸುವ ರೆಸ್ಟೋರೆಂಟ್‍ಗಳಲ್ಲೂ ಬಡಿಸಲಾಗುತ್ತದೆ. “ಪ್ಯಾಟೀಸ್” ಆಂಗ್ಲ ಶಬ್ದ ಪ್ಯಾಟಿಯ ಸ್ಥಳೀಕರಣವಾಗಿರಬಹುದು, ಮತ್ತು ಇದು ಈ ಖಾದ್ಯದ ಜೀವಾಳವಾದ ಆಲೂಗಡ್ಡೆಯ ಬಿಲ್ಲೆಗಳನ್ನು ಸೂಚಿಸುತ್ತದೆ.

ತಯಾರಿಕೆ
ಈ ಖಾದ್ಯವನ್ನು ಎರಡು ಭಾಗದಲ್ಲಿ ತಯಾರಿಸಲಾಗುತ್ತದೆ: ರಗಡಾ (ಗ್ರೇವಿ) ಮತ್ತು ಪ್ಯಾಟೀಸ್. ರಗಡಾ ನೆನೆಸಿದ ಒಣ ಬಿಳಿ ಬಟಾಣಿಗಳನ್ನು ವಿವಿಧ ಸಂಬಾರ ಪದಾರ್ಥಗಳೊಂದಿಗೆ ಬೇಯಿಸಲಾದ ಒಂದು ಹಗುರವಾದ ರಸ. ಪ್ಯಾಟೀಸ್‍ಗಳು ಸರಳವಾದ ಹಿಸುಕಿದ ಆಲೂಗಡ್ಡೆಗಳ ಬಿಲ್ಲೆಗಳು. ಉತ್ತರ ಭಾರತದ ಟಿಕ್ಕಿಗಳಿಗೆ ವ್ಯತಿರಿಕ್ತವಾಗಿ, ಪ್ಯಾಟೀಸ್‍ಗಳಿಗೆ ಸಾಮಾನ್ಯವಾಗಿ ಸಂಬಾರ ಪದಾರ್ಥಗಳನ್ನು ಸೇರಿಸಿಲಾಗಿರುವುದಿಲ್ಲ, ಕೇವಲ ಉಪ್ಪು ಸೇರಿಸಲಾಗುತ್ತದೆ. ಬಡಿಸಲು, ಎರಡು ಪ್ಯಾಟೀಸ್‍ನ್ನು ಒಂದು ಬೋಗುಣಿ ಅಥವಾ ತಟ್ಟೆಯಲ್ಲಿ ಇರಿಸಿ, ಅವನ್ನು ಸ್ವಲ್ಪ ರಗಡಾದಿಂದ ಮುಚ್ಚಲಾಗುತ್ತದೆ, ಮತ್ತು ಮೇಲೆ ಸಣ್ಣದಾಗಿ ಹೆಚ್ಚಿದ ಈರುಳ್ಳಿ, ಕೊತ್ತಂಬರಿ, ಹಸಿರು ಚಟ್ನಿ, ಹುಣಸೆ ಚಟ್ನಿ, ಮತ್ತು ಸೇವ್‍ನಿಂದ ಅಲಂಕರಿಸಲಾಗುತ್ತದೆ.

ಖಾದ್ಯ, ತಿನಿಸು
ಪೇಠಾ

ಪೇಠಾ ಉತ್ತರ ಭಾರತದ ಒಂದು ಅರೆಪಾರದರ್ಶಕ, ಮೃದು ಸಿಹಿ ಮಿಠಾಯಿ. ಸಾಮಾನ್ಯವಾಗಿ ಆಯಾತಾಕಾರ ಅಥವಾ ಸುರುಳೆಯಾಕಾರದ್ದಾಗಿರುವ ಇದನ್ನು ಬೂದುಗುಂಬಳಕಾಯಿಯಿಂದ ತಯಾರಿಸಲಾಗುತ್ತದೆ.

ಹೆಚ್ಚುತ್ತಿರುವ ಬೇಡಿಕೆ ಮತ್ತು ನಾವೀನ್ಯದೊಂದಿಗೆ, ಮೂಲ ಖಾದ್ಯದ ಹೆಚ್ಚು ವೈವಿಧ್ಯಗಳು ಲಭ್ಯವಿವೆ. ಅನೇಕ ಸ್ವಾದಯುಕ್ತ ರೂಪಗಳು ಲಭ್ಯವಿವೆ, ಉದಾ. ಕೇಸರ್ ಪೇಠಾ, ಅಂಗೂರಿ ಪೇಠಾ ಇತ್ಯಾದಿ. ಘಟಕಾಂಶಗಳನ್ನು ಆಧರಿಸಿ ಕೆಲವು ಇತರ ರೂಪಗಳಿವೆ, ಒಂದು ಕೊಬ್ಬರಿ ಬೆರೆಸಿದ್ದು, ಮತ್ತೊಂದು ಕೆಲವು ಒಣಹಣ್ಣುಗಳು, ಬಾದಾಮಿ, ಗೋಡಂಬಿ ಇತ್ಯಾದಿ ಹಾಕಿದ್ದು. ಕೆಲವೊಮ್ಮೆ ಪೇಠಾಕ್ಕೆ ಪರಿಮಳ ನೀಡಲು ಕೇವಡಾ ಪರಿಮಳವನ್ನು ಬಳಸಲಾಗುತ್ತದೆ.

ಇತಿಹಾಸ 
ಪೇಠಾ ಮುಘಲ್ ಸಾಮ್ರಾಟ ಶಾಹ್ ಜಹಾನ್‍ನ ಅಡಿಗೆಮನೆಗಳಲ್ಲಿ ಹುಟ್ಟಿಕೊಂಡಿತು ಎಂದು ಹೇಳಲಾಗಿದೆ.

ಆಗ್ರಾದಲ್ಲಿ ತಯಾರಾದ ಪೇಠಾಕ್ಕೆ ಜಿಐ ಪಟ್ಟಿ ದೊರಕಿದೆ. ಇದರಿಂದ ಅದರ ಮೂಲವು ದೃಢೀಕರಣಗೊಳ್ಳುತ್ತದೆ.

ಉಲ್ಲೇಖಗಳು 

ಸಿಹಿ ತಿನಿಸುಗಳು
ಬ್ಲುಯೆಟ್ ಬರ್ನನ್

ಬ್ಲುಯೆಟ್ ಬರ್ನನ್(ಜನನ : ಜೂನ್ ೬,೧೮೭೮ - ?), ೨೦ನೇ ಶತಮಾನದ ತಿರುವಿನಲ್ಲಿ ಜಾರ್ಜೆಸ್ ಮೇಲಿಯೇಸ್ ನಿರ್ಮಿಸಿದ ೫ ಚಿತ್ರಗಳಲ್ಲಿ ಕಾಣಿಸಿಕೊಂಡ ಫ್ರೆಂಚ್ ನಟಿ. ಕೆಲವೇ ನಿಮಿಷದ ಕಾಲಾವಧಿಯಿರುತ್ತಿದ್ದ ಈ ಚಿತ್ರಗಳಲ್ಲಿ ಯಾವುದೇ ಸ್ಪಷ್ಟ ಕಥಾವಸ್ತುವಿರುತ್ತಿರಲಿಲ್ಲ. ಆದರೇ ಮೆಲಿಯೇಸ್ ಈ ಚಿತ್ರಪ್ರಕಾರಗಳನ್ನು ವಿಕಸನಗೊಳಿಸಿದರು ಹಾಗು ಬ್ಲುಯೆಟ್ ಅತಿಮುಂಚಿನ ಪಾತ್ರ ನಟಿಯರಲ್ಲಿ ಒಬ್ಬರಾದರು. ೧೮೯೯ರಲ್ಲಿ ಮೆಲಿಯೇಸರ ಜಿಯಾನ್ ಡಿ ಆರ್ಕ್ ಚಿತ್ರದಲ್ಲಿ ಜೋನ್ ಆಫ್ ಆರ್ಕ್ ಪಾತ್ರ ಹಾಗು ಸೆಂಡ್ರಿಲ್ಲಿಯನ್ ಚಿತ್ರದಲ್ಲಿ ಸಿಂಡ್ರೆಲ್ಲಾ ಪಾತ್ರವನ್ನು ನಿರ್ವಹಿಸಿದರು.

೧೯೦೧ರಲ್ಲಿ ಬಾರ್ಬೆ-ಬ್ಲ್ಯು ಚಿತ್ರದಲ್ಲಿ ಕಾಣಿಸಿಕೊಂಡ ಬ್ಲುಯೆಟ್, ೧೯೦೨ರ ಮೆಲಿಯೇಸರ ಅತ್ಯಂತ ಜನಪ್ರಿಯ ಚಿತ್ರ ಎ ಟ್ರಿಪ್ ಟು ದ ಮೂನ್ ನಲ್ಲಿ, ಒಬ್ಬ ಚಂದ್ರನ ಮೇಲಿನ ಮಹಿಳೆಯ ಪಾತ್ರವನ್ನು ನಿರ್ವಹಿಸಿದ್ದರು. ಬ್ಲುಯೆಟ್ ೧೯೦೩ರ ಲೆ ರೊಯಮೆ ಡೆ ಫೀಸ್ ಚಿತ್ರದಲ್ಲು ಸಹ ನಟಿಸಿದ್ದರು.

ಹೊರಗಿನ ಕೊಂಡಿಗಳು